
Στην Αθήνα, σήμερα, 21 Φεβρουαρίου 2024, ημέρα  Τετάρτη και ώρα 15.25΄, στην Αίθουσα Γερουσίας τoυ Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων, υπό την προεδρία του Προέδρου της, κ. Απόστολου Βεσυρόπουλου, με θέμα ημερήσιας διάταξης, τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Οικονομίας και Οικονομικών «Όροι αξιοποίησης της δημόσιας περιουσίας στις παραθαλάσσιες περιοχές και άλλες διατάξεις» (2η συνεδρίαση - ακρόαση εξωκοινοβουλευτικών προσώπων). 
Στη συνεδρίαση παρέστησαν ο Υπουργός Εθνικής Οικονομίας και Οικονομικών, κ. Κωνσταντίνος Χατζηδάκης, οι Υφυπουργοί Εθνικής Οικονομίας και Οικονομικών, κ. Θεοχάρης (Χάρης) Θεοχάρης και Αθανάσιος Πετραλιάς, η Γενική Γραμματέας Δημόσιας Περιουσίας του Υπουργείου Εθνικής Οικονομίας και Οικονομικών, κυρία Μαίρη- Αθηνά Κόλλια, καθώς και αρμόδιοι υπηρεσιακοί παράγοντες.
Στη συνεδρίαση παρέστησαν και εξέθεσαν τις απόψεις τους, σύμφωνα με το άρθρο 38 του Κανονισμού της Βουλής, οι κ.κ. Ανδρονίκη Αναστασίου, Πρόεδρος της Ελληνικής Ιστιοπλοϊκής Ομοσπονδίας (ΕΙΟ), Κωνσταντίνος Χατζαρίδης, Πρόεδρος του Ιστιοπλοϊκού Ομίλου Θεσσαλονίκης, Ελένη (Λένα) Κάρκα, Συντονίστρια της Επιτροπής Χωροταξίας του Συλλόγου Ελλήνων Πολεοδόμων και Χωροτακτών (ΣΕΠΟΧ), Αναστάσιος Γιατράς, Μέλος του ΔΣ της Πανελλήνιας Ομοσπονδίας Εστιατορικών και Συναφών Επαγγελμάτων (ΠΟΕΣΕ), Σταύρος Στέλλας, Μέλος της Κίνησης Πολιτών Πάρου για Ελεύθερες Παραλίες, Δήμητρα -Ινές Αγγελή, Γενική Γραμματέας της Ανώτατης Συνομοσπονδίας Πολυτέκνων Ελλάδος (ΑΣΠΕ), Ηρώ Χατζηγεωργίου, Διευθύνουσα Σύμβουλος - Εκτελεστικό Μέλος του ΔΣ της Εταιρείας Ακινήτων Δημοσίου (ΕΤΑΔ ΑΕ) και Ευάγγελος Παπαλάμπρου, Νομικός Σύμβουλος του Συνδέσμου Επιχειρήσεων Πληροφορικής και Επικοινωνιών Ελλάδας (ΣΕΠΕ).   
Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης (άρθρο 38§9), οι κ.κ.: Ευστράτιος Χαρχαλάκης, Πρόεδρος της Επιτροπής Νήσων και Πολιτικής Συνοχής της Κεντρικής Ένωσης Δήμων Ελλάδος (ΚΕΔΕ), Ιωάννης Μαχίκας, Μέλος της Αντιπροσωπείας του Τεχνικού Επιμελητηρίου Ελλάδας (ΤΕΕ), Κωνσταντίνος Κωνσταντινίδης, Επικεφαλής της Επιτροπής Χωροταξίας του Συνδέσμου Ελληνικών Τουριστικών Επιχειρήσεων (ΣΕΤΕ), Ελισάβετ (Μπέττυ) Χατζηνικολάου, Πρόεδρος του Συμβουλίου Θεσμικού Πλαισίου της Ελληνικής Εταιρείας Περιβάλλοντος και Πολιτισμού (ΕΛΛΕΤ), Παναγιώτα Θεοδώρου, Συντονίστρια Θεμάτων Προστασίας και Διατήρησης Περιβάλλοντος του Συλλόγου για την Προστασία της Θαλάσσιας Χελώνας «ΑΡΧΕΛΩΝ», Μιλτιάδης Γκλέτσος, Υπεύθυνος Θεμάτων Φύσης της Ελληνικής Εταιρίας Προστασίας της Φύσης, Νικόλαος Μπουλαξής, Γενικός Διευθυντής Ρυθμιστικής Πολιτικής του Ανεξάρτητου Διαχειριστή Μεταφοράς Ηλεκτρικής Ενέργειας (ΑΔΜΗΕ), Αθανάσιος Δαγούμας, Πρόεδρος της Ρυθμιστικής Αρχής Αποβλήτων, Ενέργειας και Υδάτων (ΡΑΑΕΥ), Άννα Βαφειάδου, Υπεύθυνη Νομικού Τομέα του WWF Ελλάς και Βασίλειος Καμπάνης, Πρόεδρος της Πανελλήνιας Ομοσπονδίας Φοροτεχνικών Ελευθέρων Επαγγελματιών (ΠΟΦΕΕ).  Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.
Παρόντες ήταν οι Βουλευτές κ.κ. Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Κοτρωνιάς Γεώργιος, Κρητικός Νεοκλής, Λιούτας Αθανάσιος, Κουκλουδίνας Σπυρίδων, Τσαβδαρίδης Λάζαρος, Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σκόνδρα Ασημίνα, Κόνσολας Εμμανουήλ, Τσιάρας Κωνσταντίνος, Γιαννούλης Χρήστος, Καραμέρος Γεώργιος, Ζαμπάρας Μιλτιάδης, Νοτοπούλου Αικατερίνη (Κατερίνα), Σαρακιώτης Ιωάννης, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Κομνηνάκα Μαρία, Μανωλάκου Διαμάντω, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Κόντης Ιωάννης, Χαλκιάς Αθανάσιος, Πέρκα Θεοπίστη, Βορύλλας Ανδρέας, Καζαμίας Αλέξανδρος και Καραγεωργοπούλου Ελένη.

ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Κυρίες και κύριοι συνάδελφοι, καλησπέρα. 
Συνεχίζουμε την επεξεργασία και εξέταση του σχεδίου νόμου του Υπουργείου Εθνικής Οικονομίας και Οικονομικών «Όροι αξιοποίησης της δημόσιας περιουσίας στις παραθαλάσσιες περιοχές και άλλες διατάξεις». 
Είμαστε στη 2η συνεδρίαση, στην ακρόαση των εξωκοινοβουλευτικών προσώπων. 
 Στην Επιτροπή παρίσταται ο Υπουργός Εθνικής Οικονομίας και Οικονομικών, κ. Κωνσταντίνος Χατζηδάκης και η Γενική Γραμματέας, κυρία Αθηνά - Μαρία Κόλλια. 
Αρχίζουμε με τον πρώτο φορέα, με τον κ. Ευστράτιο Χαρχαλάκη, Πρόεδρο της Επιτροπής Νήσων και Πολιτικής Συνοχής της Κεντρικής Ένωσης Δήμων Ελλάδος (ΚΕΔΕ).
ΕΥΣΤΡΑΤΙΟΣ ΧΑΡΧΑΛΑΚΗΣ (Πρόεδρος της Επιτροπής Νήσων και Πολιτικής Συνοχής της Κεντρικής Ένωσης Δήμων Ελλάδος (ΚΕΔΕ)): Καλησπέρα σας. Ευχαριστώ, κύριε Πρόεδρε, κύριε Υπουργέ. 
Σας έχει διαβιβαστεί αρμοδίως από την Κεντρική Ένωση Δήμων Ελλάδος, το Πρακτικό της συνεδρίασης της 13ης Φεβρουαρίου του 2024. 
Η  ΚΕΔΕ έχει σαν βασική της αρχή ότι το σύνολο της διαδικασίας, όπως την έχετε περιγράψει στο σχέδιο νόμου θα πρέπει να διενεργείται με ευθύνη των οικείων δήμων και έχουμε ένα αντίστοιχο θετικό προηγούμενο που είναι – θα το θυμάστε, φαντάζομαι - η διόρθωση των τετραγωνικών μέτρων που έγινε στις κατοικίες, μέσω της ειδικής πλατφόρμας της ΚΕΔΕ, το οποίο διενεργήθηκε από εμάς. Με μια άκρως επιτυχή διαδικασία. 
Κατ’ αρχάς θέλω να ξεκαθαρίσω ότι οτιδήποτε ψηφιοποιεί τις γραφειοκρατικές διαδικασίες μας βρίσκει σύμφωνους, δεν το συζητάμε αυτό, είναι εκτός συζήτησης. Η ηλεκτρονική δημοπρασία δηλαδή και όλα αυτά, εμείς συμφωνούμε σε αυτά. Εκείνο, όμως, στο οποίο διαφωνούμε ουσιαστικά είναι κατ’ αρχάς το γεγονός ότι αυτές οι διαδικασίες θα πρέπει να δημιουργούνται από τους οικείους δήμους. Είναι θέμα αρχής για την ΚΕΔΕ αυτό και κατά δεύτερον, στο ζήτημα της προσόδου. Δηλαδή, κατά την άποψη μας και τεκμηριώνεται αυτό επαρκέστατα μέσα στην απόφαση της ΚΕΔΕ, όπως έχει ληφθεί, τίθεται θέμα συνταγματικότητας σε ό,τι αφορά το έσοδο, το οποίο προκύπτει από τη μίσθωση της απλής χρήσης των αιγιαλών και της παραλίας. Γιατί; Γιατί το άρθρο 102 παράγραφος 1 του Συντάγματος ορίζει σαφώς ότι η διαχείριση των τοπικών υποθέσεων ανήκει, κατά τεκμήριο αρμοδιότητας, στους Οργανισμούς Τοπικής Αυτοδιοίκησης. Ο τρόπος μίσθωσης και η μίσθωση ενός αιγιαλού για ένα, για δύο, για τρία χρόνια δεν είναι ζήτημα μακροπολιτικής, όπως είναι για παράδειγμα η προστασία η περιβαλλοντική, που προφανώς ανήκει στην κανονιστική αρμοδιότητα του Κράτους. Είναι ένα ζήτημα, το οποίο αφορά άμεσα τους δήμους. 
Επί του άρθρου 5, θέλουμε να παρατηρήσουμε ότι στην Επιτροπή Καθορισμού των Ορίων του Αιγιαλού πρέπει οπωσδήποτε να συμμετέχει εκπρόσωπος του οικείου δήμου. Το θεωρούμε εξαιρετικά λανθασμένο το ότι δεν έχει συμπεριληφθεί.
 Επί του άρθρου 6, παράγραφος 1, θέλουμε να προστεθεί η φράση «Εφόσον δεν ορίζεται διαφορετικά με ειδικότερες διατάξεις που δεν θίγονται από την εφαρμογή του παρόντος». Θα γνωρίζετε, φαντάζομαι, ότι υπάρχουν περιοχές της χώρας, στις οποίες το τεκμήριο κυριότητας των  αιγιαλών δεν ανήκει στο κράτος, ανήκει στον οικείο δήμο. Είναι μία τέτοια περίπτωση τα Κύθηρα, είναι νομίζω κάποιες περιοχές της Δωδεκανήσου, τα Ιόνια κτλ. Ειδικά για την περίπτωση των Κυθήρων, που είμαι και δήμαρχος των Κυθήρων, υπάρχουν και δικαστικές αποφάσεις, που το ορίζουν αυτό σαφέστατα, ότι η κυριότητα εδώ ανήκει σε εμάς, ανήκει στον οικείο δήμο, οπότε, θα πρέπει να προστεθεί στο άρθρο 6 παράγραφος 1 και να γίνει ως εξής: «Ο αιγιαλός και η παραλία εφόσον δεν ορίζεται διαφορετικά με ειδικότερες διατάξεις, που δεν θίγονται από την εφαρμογή του παρόντος, ανήκουν στη δημόσια κτήση».
 Επί του άρθρου 7, παράγραφος 3, πρέπει η αρμοδιότητα για την επισήμανση των σημείων για τα sea tracks, που ξέρετε ότι με τη χρηματοδότηση, μέσω του ΕΣΠΑ,  σχεδόν όλοι οι  παράκτιοι και νησιωτικοί δήμοι έχουν βάλει οι διατάξεις τέτοιες για τα άτομα με αναπηρία, πρέπει η αρμοδιότητα αυτή να ανήκει στους δήμους. Επίσης,  δεν γίνεται και πρόβλεψη, εάν σε συγκεκριμένο τμήμα αιγιαλού και παραλίας υπάρχει ταυτόχρονα παραχώρηση σε όμορη επιχείρηση και δημοπρασία. Αυτό είναι ένα ειδικό ζήτημα, που πρέπει να το δείτε. Υπάρχει ένα τυπογραφικό λάθος, στην παράγραφο 3, του άρθρου 7, «Ποσοστό 60% επί του ανταλλάγματος του δημοσίου από την παραχώρηση απλής χρήσης αποδίδεται στον οικείο δήμο. Οι συμψηφισμοί των περιπτώσεων β’ και θ’ της παραγράφου 3 του άρθρου 9», εδώ πρέπει να γίνει «του άρθρου 8». Υπάρχει κάποια παράβλεψη. 
Επίσης, πολύ σημαντικό είναι το ζήτημα των ναυαγοσωστών, οι   ναυαγοσώστες και ο εξοπλισμός τους πρέπει να βαρύνουν τους παραχωρησιούχους, δεν γίνεται να βαρύνουν τον  δήμο. Να σας πω και τη δική μου  άποψη  από τα πραγματικά δεδομένα, που γνωρίζω, οι παραχωρησιούχοι καταβάλλουν σημαντικά μισθώματα για τις παραλίες και έχουν ακόμη σημαντικότερα έσοδα, οπότε, εκτιμώ ότι ειδικά στις παραλίες, που έχουν σοβαρό οικονομικό αντικείμενο, πρέπει αυτό να το αναλάβουν οι παραχωρησιούχοι. 
Επί του άρθρου 9, επίσης να απαιτείται η σύμφωνη γνώμη του οικείου δήμου και όχι απλά η διατύπωση της γνώμης. 
Επί του άρθρου 11, προτείνεται η παραχώρηση της απλής χρήσης σε όμορη επιχείρηση ή σωματείο να γίνεται μετά από τη σύμφωνη γνώμη του οικείου δήμου. Μπορεί να έχουμε περιπτώσεις, που μια όμορη επιχείρηση έχει σημαντικές οφειλές προς το δήμο, για παράδειγμα, τέλη …, τέλη ακαθαρίστων, τέλη  ύδρευσης, δεν  θα πρέπει αυτοί να αποκλείονται από τη διαδικασία της απευθείας μίσθωσης; Κατά τη γνώμη μας, θα πρέπει. 
Υπάρχουν, λοιπόν, γενικές αντικειμενικές δυσχέρειες των δήμων σε ό,τι αφορά τις προβλέψεις του συνόλου του άρθρου 14 και της παραγράφου 1, εδάφιο 2 του άρθρου 17, σε ό,τι αφορά την άσκηση των προβλεπόμενων αρμοδιοτήτων είναι γνωστά αυτά, η έλλειψη του προσωπικού, τα προβλήματα στη διαδικασία πρόσληψης των ναυαγοσωστών, τα οποία τα έχουμε θίξει πάρα πολλές φορές και η έλλειψη οργάνων Δημοτικής Αστυνομίας στους περισσότερους νησιωτικούς και παράκτιους δήμους της χώρας. 

	 Επίσης, έχω και μια ειδική επισήμανση, το οποίο θα ήθελα να δείτε για το άρθρο 4. Κατά την άποψή μας, οι περιπτώσεις νησιών, με πληθυσμό μικρότερο των 500 κατοίκων, που είναι πολύ μικρά νησιά, θα πρέπει να ενταχθούν στην έννοια της απάτητης παραλίας του άρθρου 4 παρ. 2. Θα σας πω ένα παράδειγμα στη Σίκινο, στα Αντικύθηρα, που είναι πολύ μικρά νησιά, δεν μισθώνονται οι παραλίες και, κατά την άποψή μας, καλώς δεν μισθώνονται. Είναι πολύ μικρά νησιά και για λόγους περιβαλλοντικούς είναι ελεύθερες παραλίες και είναι και μικρές, δηλαδή, στη Σίκινο, από ό,τι μου  είπε ο δήμαρχος, δεν υπάρχει παραλία πάνω από 200-250 μέτρα 300 ίσως, σε μήκος. Εκεί θα πρέπει να το δείτε στα πολύ - πολύ μικρά νησιά, επειδή υπάρχει κίνδυνος αλλοίωσης της μορφολογίας τους και της ακεραιότητας τους, ως προς την οικολογική τους λειτουργία θα πρέπει αυτές να εξαιρεθούν. 
Και βέβαια, στο άρθρο 22, για τον χαρακτηρισμό των παραλιών ως απάτητων, να λαμβάνεται υπόψη από το ΟΦΥΠΕΚΑ η πρόταση του οικείου δήμου, να προηγείται η πρόταση του οικείου δήμου και να λαμβάνεται υπόψη.
Σε γενικές γραμμές, η Κεντρική Ένωση Δήμων Ελλάδος εκτιμά ότι δεν υπάρχει λόγος κανένας αυτή η διαδικασία της μίσθωσης να γίνεται κατευθείαν από την Κτηματική Υπηρεσία ή από το Υπουργείο των Οικονομικών. Είναι μια τοπική αρμοδιότητα, την οποία οι δήμοι μπορούν να φέρουν εις επιτυχές πέρας, κατά τα πρότυπα της διόρθωσης των τετραγωνικών μέτρων, που το ξέρετε όλοι, ότι έγινε με πολύ σωστή διαδικασία και έφερε και πολύ σημαντικά έσοδα στους δήμους.  Σας ευχαριστώ πολύ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Ευχαριστούμε.
Το λόγο έχει ο κ. Μαχίκας.
ΙΩΑΝΝΗΣ ΜΑΧΙΚΑΣ (Μέλος της Αντιπροσωπείας του Τεχνικού Επιμελητηρίου Ελλάδας (ΤΕΕ)): Καλησπέρα σας.
 Θεωρώ βασικός στόχος της πολιτείας πρέπει να είναι η προστασία και ανάδειξη όλων των παραθαλάσσιων περιοχών προς όφελος των πολιτών. 
Κι ενώ πολύ σωστά το νομοσχέδιο κάνει μια σοβαρή προσπάθεια για την προστασία του παραθαλάσσιου μετώπου, εισάγοντας τόσο στο άρθρο 4 τις έννοιες, όπως τις απάτητες παραλίες και τον προστατευόμενο αιγιαλού και τονίζοντας στο κοινόχρηστο χαρακτήρα του αιγιαλού, της παραλίας και του παλαιού αιγιαλού, φαίνεται να αντιμετωπίζει το θαλάσσιο μέτωπο της χώρας πρωτίστως, ως αξιοποιήσιμη έκταση και δευτερευόντως, ως μια ευαίσθητη κοινόχρηστη περιοχή, που χρήζει προστασίας και ανάδειξης, αφού ταυτόχρονα, βλέπουμε ότι αυξάνεται η κάλυψη των ομπρελοκαθισμάτων, μειώνει την απόστασή τους από την ακτογραμμή και επιτρέπει την εκμετάλλευση ακόμα και των μικρών παραλιών, χωρίς κάποια αιτιολόγηση. 
Το Τεχνικό Επιμελητήριο είναι φυσικά θετικό προς την αξιοποίηση του παραλιακού μετώπου της χώρας, όπου, όμως, αυτό επιτρέπεται με κανόνες και διαδικασίες, που προκύπτουν από την ισχύουσα νομοθεσία, εγκεκριμένες μελέτες και υπερκείμενο σχεδιασμό. 
Και για να μην κουράσω, γιατί φαντάζομαι ότι είναι πολλοί, οι οποίοι θα θέλουν να τοποθετηθούν. Εμείς, ως Τεχνικό Επιμελητήριο, αποτελούμε, έτσι κι αλλιώς, το θεσμικό και τεχνικό σύμβουλο της πολιτείας, δεσμευόμαστε ότι θα προσφέρουμε όποτε και από όποιον ζητηθεί την απαραίτητη τεχνογνωσία για την προστασία και ανάδειξη, αλλά και την ορθή αξιοποίηση της δημόσιας περιουσίας του παράκτιου μετώπου της χώρας προς όφελος όλων των πολιτών. 
Αυτά από εμένα και θα είμαι στην διάθεση οποιουδήποτε θέλει να ρωτήσει κάτι. Ευχαριστώ πολύ .
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Ευχαριστούμε.
Το λόγο έχει ο κ. Κωνσταντινίδης.
ΚΩΝΣΤΑΝΤΙΝΟΣ ΚΩΝΣΤΑΝΤΙΝΙΔΗΣ (Επικεφαλής της Επιτροπής Χωροταξίας του Συνδέσμου Ελληνικών Τουριστικών Επιχειρήσεων (ΣΕΤΕ)): Καλησπέρα σας, κύριε Πρόεδρε.
 Κύριε Υπουργέ, κυρίες και κύριοι Βουλευτές, ο Σύνδεσμος Ελληνικών Τουριστικών Επιχειρήσεων κρίνει γενικά ότι το νομοσχέδιο κινείται στη σωστή κατεύθυνση και θέτει τις βάσεις για την ορθολογική διαχείριση της δημόσιας περιουσίας στις παραθαλάσσιες περιοχές της χώρας. 
Θα αναφερθούμε σε επιμέρους ζητήματα, τα οποία έχουμε καταθέσει και εγγράφως στην Επιτροπή σας και τα οποία έχουν απασχολήσει αρκετά το δημόσιο διάλογο. Κατ’ αρχήν, για το θέμα της υποτιθέμενης απάλειψης του ελάχιστου των 30 μέτρων, το οποίο προεβλέπετο στο άρθρο 1 του υφιστάμενου νόμου του ν. 2971, όπως τροποποιήθηκε, με το ν. 4601/2019. 
Είναι προφανές ότι δεν πρόκειται για απάλειψη, διότι η ίδια η πρόβλεψη του προηγούμενου υφιστάμενου νόμου αναφέρει ότι η Επιτροπή Καθορισμού της Ζώνης Παραλίας, η οποία μπορεί να φτάσει μέχρι τα 50 μέτρα, δύναται να καθορίσει αιτιολογημένα μικρότερο εύρος. Μα, το ίδιο το νομοσχέδιο και το υφιστάμενο, αλλά και οι προηγούμενες προβλέψεις του ν.2971 προβλέπουν ότι η Ζώνη Παραλίας προστίθεται, μετά από αιτιολογημένη κρίση της Επιτροπής.
 Επομένως, αυτή η έννοια του ελαχίστου αυτοαναιρείτο από το ίδιο το άρθρο.
 Δημιουργούσε μία σύγχυση στις Επιτροπές και μία περαιτέρω σύγχυση και στους ιδιώτες αυτή η έννοια του ελαχίστου, η οποία στο ίδιο άρθρο αναιρείτο, μετά από  αιτιολογημένη πρόταση της Επιτροπής. 
Άρα, στην ουσία, δεν πρόκειται για καμία απάλειψη των 30 μέτρων, αντιθέτως υπάρχει η κρίση της Επιτροπής, με την οποία μπορεί να αιτιολογηθεί η προσθήκη στο χειμέριο κύμα μιας Ζώνης Παραλίας 50 μέτρων, η οποία θα επιτελεί το ρόλο της κοινόχρηστης έκτασης. 
Το δεύτερο σημείο, το οποίο έχει δημιουργήσει μία έντονη συζήτηση, είναι η επαναφορά του παλαιού αιγιαλού στην ιδιωτική περιουσία του Δημοσίου. Όπως γνωρίζουν όσοι έχουν ασχοληθεί, ιδιαιτέρως από το 1944, δηλαδή, εδώ και 80 χρόνια, ο παλαιός αιγιαλός, δηλαδή, ο αιγιαλός, ο οποίος βρίσκεται πέραν από το χειμέριο κύμα και πέραν από τη ζώνη παραλίας, η οποία προστίθεται από την Επιτροπή την εξειδικευμένη, η οποία καθορίζει ποια είναι η αναγκαία κοινόχρηστη έκταση, για να προστεθεί στη ζώνη της παραλίας, αυτή όλη η έκταση η πέραν αυτών των ορίων, η οποία δεν έχει κανένα χαρακτηριστικό κοινόχρηστης παραλίας, διότι ούτε έχει έντονη βλάστηση είτε είναι βραχώδης είτε είναι μη προσβάσιμη στο κοινό, αυτή η περιοχή πάντα ανήκε σε ιδιωτική περιουσία του Δημοσίου, εφόσον δεν ανήκε, βέβαια, σε ιδιώτες.
 Σε μία χώρα, σαν τη δική μας, η οποία έχει 16.500 χιλιόμετρα ακτογραμμές, αντιλαμβάνεστε ότι αυτό είναι μια τεράστια περιουσία, την οποία δεν μπορεί και δεν πρέπει το Δημόσιο να απεμπολήσει. Επομένως, ορθώς επανέρχεται, μετά από το 2019, με την τροποποίηση, που υπήρξε, αυτή η περιοχή στην ιδιωτική περιουσία του Δημοσίου και είναι ένα άλλο θέμα το τι θα γίνει αυτή η έκταση. 
Επίσης, είναι θετικό το ότι στις περιοχές, οι οποίες κρίνονται, ως προστατευόμενες περιοχές, οι περιοχές Natura, δηλαδή, αυτή η ζώνη, η οποία είναι πέραν της γραμμής της παραλίας κατοχυρώνεται, ως κοινόχρηστη μη μεταβιβάσιμη, μη αξιοποιήσιμη, προφανώς για την προστασία των ευαίσθητων περιβαλλοντικά περιοχών, το οποίο είναι επίσης θετικό.
 Σχετικά τώρα με τις προϋποθέσεις για αυτές τις ζώνες, οι οποίες δημιουργούνται, ως παλαιός αιγιαλός, έχουμε καταθέσει μια πρόταση για την άρση των προβλημάτων μεταβίβασης. Αυτές οι λωρίδες, συνήθως, είναι μικρές λωρίδες μη άρτιες και μη οικοδομήσιμες . Είναι ζώνες, δηλαδή, πλάτους 15 έως 30 μέτρων. 
Στις περιπτώσεις αυτές, η νομοθεσία η πολεοδομική απαγορεύει την κατάτμηση. Δεν είναι θέμα του Υπουργείου Οικονομικών, είναι θέμα του Υπουργείου Περιβάλλοντος, το οποίο γενικά στην εκτός σχεδίου δόμηση δεν επιτρέπει την κατάτμηση και τη δημιουργία μη αρτίων ακινήτων. 
Εδώ, όμως, δεν πρόκειται για μια τέτοια περίπτωση. Πρόκειται, πιθανόν, για μια λωρίδα μη άρτια και μη οικοδομήσιμη, η οποία θα δύναται να αξιοποιηθεί με την προς κύρωση σε όμορες βιομηχανικές, βιοτεχνικές τουριστικές επιχειρήσεις.
 Στην περίπτωση που πρόκειται για μία άρτια και οικοδομήσιμη έκταση, τότε, βέβαια, αυτή η έκταση μπορεί είτε να εκμισθωθεί είτε να πάει στην περιουσία της ΕΤΑ και να αξιοποιηθεί καταλλήλως από το Δημόσιο. 
Εμείς αναφερόμαστε, κυρίως, σε αυτές τις περιπτώσεις, που αυτές οι εκτάσεις και λόγω των αποστάσεων από τον αιγιαλό, που επιβάλλονται για την ανέγερσή τους, καθίστανται μη άρτιες και μη οικοδομήσιμες, οπότε πρέπει να γίνει αυτή η αντίστοιχη ρύθμιση από το Υπουργείο Περιβάλλοντος.
 Ένα τρίτο θέμα, το οποίο έχουμε θέσει και το οποίο λύνει επιτέλους αυτό το νομοσχέδιο, είναι το θέμα της κατάργησης του άρθρου 26 του ν. 2971, που εξαιρούσε την Δωδεκάνησο, λόγω της ύπαρξης του Κανονισμού Δωδεκανήσου από την έννοια του παλαιού αιγιαλού. Όπως είναι γνωστό στους Δωδεκανήσιους, οι Ιταλοί κατακτητές, για λόγους καθαρά στρατιωτικούς, σε μεγάλες πεδινές περιοχές, κυρίως, στις οποίες φοβόντουσαν αποβάσεις και ήθελαν να τις γεμίσουν με ναρκοπέδια, είχαν εξαιρεθεί και από την κτηματογράφηση και είχαν εξαιρεθεί από το να χαρακτηριστούν κτηματολογικές ιδιωτικές μερίδες.
 Αυτές, λοιπόν, όλες οι περιοχές, που έχουν καθαρά τα χαρακτηριστικά παλαιού αιγιαλού, ονομάζονταν «κοινόχρηστες εκτάσεις», διότι το Ιταλικό Δημόσιο δεν ήθελε να εγερθούν ιδιωτικά δικαιώματα. Έρχεται, λοιπόν, μετά από το 2022, με το νομοθέτημα, στο οποίο προβλέπεται η μετάπτωση του Κτηματολογικού Κανονισμού Δωδεκανήσου στο Εθνικό Κτηματολόγιο και ενσωμάτωση, πλέον, σε ένα Ενιαίο Εθνικό Δίκτυο. Δεν έχει, πλέον, κανένα νόημα η ύπαρξη του άρθρο 26, με το οποίο εξαιρείται αυτή η περιοχή. 
Είναι ένα άλλο ζήτημα το πως θα αξιοποιηθεί αυτή η περιοχή, η οποία είναι εκατοντάδων εκατομμυρίων ευρώ αξίας. Πρόκειται για μεγάλες εκτάσεις, οι οποίες, εν πολλοίς, προσθέτουν στο φυσικό πλούτο της περιοχής και σε ορισμένες περιπτώσεις φτάνουν σε βάθος 500 μέτρων. 
Θα πρέπει με ευαισθησία η πολιτεία, μετά από αυτό το νομοθέτημα, να δει πως θα αξιοποιηθεί αυτή η περιοχή. Ίσως, θα πρέπει να διευρυνθεί η ζώνη των 12 μέτρων, όπου είναι αυτό εφικτό σε εκτός σχεδίου περιοχές, η προβλεπόμενη από το Ιταλικό Κτηματολογικό Κανονισμό και να μεγεθυνθεί ακόμα και στο μέγιστό της όριο των 50 μέτρων, ώστε να διαφυλαχθεί ο φυσικός πλούτος, ο οποίος υπάρχει. Πέραν αυτής της έκτασης - επιφάνεια, να ενταχθεί ως παλαιός αιγιαλός και να αξιοποιηθεί καταλλήλως από το Ελληνικό Δημόσιο. 
Ένα άλλο ζήτημα, το οποίο έχουμε θέσει, είναι η εξομοίωση των έργων, που πραγματοποιούνται στον αιγιαλό για τουριστικούς σκοπούς, με τα έργα, τα οποία προβλέπονται και για τους υπόλοιπους παραγωγικούς σκοπούς. Είχαν εξαιρεθεί οι τουριστικοί σκοποί, στο άρθρο 14 παρ. 1 του ν.2971/2001, περιέργως, από την προηγούμενη τροποποίηση του 2019. Ζητούμε να επανέλθει, δηλαδή, η δυνατότητα να μπορούν έργα, όπως είναι η άντληση θαλασσινού νερού για εγκαταστάσεις θαλασσοθεραπείας, η άντληση θαλασσινού νερού για εγκαταστάσεις αφαλάτωσης. Να προβλέπεται, δηλαδή, όλα αυτά τα έργα να μπορούν να γίνουν νόμιμα από τις ξενοδοχειακές επιχειρήσεις. 
Επίσης, ζητάμε να γίνει μία απάλειψη της εξαίρεσης της περιβαλλοντικής αδειοδότησης υφιστάμενων έργων προ του 2011, η οποία προβλέπεται, μετά από την τροποποίηση, που έγινε το 2009, για τις τουριστικές επιχειρήσεις, που ανήκουν στον Ελληνικό Οργανισμό Τουρισμού (ΕΟΤ), στο Υπουργείο Τουρισμού και στην εταιρεία Ελληνικά Τουριστικά Ακίνητα (ΕΤΑ ΑΕ), αλλά εξαιρούνται, περιέργως, οι ιδιωτικές επιχειρήσεις. Δεν εννοούμε μονιμοποίηση και νομιμοποίηση κτιριακών έργων. Εννοούμε έργα, τα οποία προβλέπονται από τη νομοθεσία, όπως είναι έργα προστασίας των ακτών, για διαμορφώσεις, για προσαρμόσεις κ.λπ.. Αυτά τα έργα, δηλαδή, τα οποία δύνανται σήμερα να αδειοδοτηθούν περιβαλλοντικά, να μπορούν να αδειοδοτηθούν και εφόσον, είναι προ του 2011, η οποία είναι μία καθοριστική, γνωστή ημερομηνία για όλους, να μπορούν να τύχουν μίας περιβαλλοντικής νομιμοποίησης και να μην είναι υποχρεωτικό να ξηλωθούν τώρα, για να εγκριθούν περιβαλλοντικά και να ξαναγίνουν τα ίδια έργα. 
Επίσης, ζητάμε να γίνει μία επαναδιατύπωση της εξαίρεσης, η οποία υπάρχει, της ελάχιστης επιφάνειας, που προβλέπεται και προβλεπόταν πάντα για τα ξενοδοχεία, για ομπρολοκαθίσματα του ελάχιστου των 500 τετραγωνικών. Μέχρι τώρα, αυτή η δυνατότητα ήταν υποχρεωτική για τη διοίκηση. Δυστυχώς, με τη σημερινή διατύπωση στην παρ.3 του άρθρου 11, προβλέπεται ότι κατ’ εξαίρεση είναι δυνατή η παραχώρηση μεγαλύτερης επιφάνειας των 500 μέτρων. Κατά τη γνώμη μας, αυτό το «κατ’ εξαίρεση» πρέπει να απαλειφθεί, διότι δεν θέτει τους όρους και τις προϋποθέσεις. Με ποια κριτήρια, δηλαδή, θα γίνει αυτή η εξαίρεση από τις εκάστοτε κτηματικές υπηρεσίες; Επομένως, είναι μία καθαρά υποκειμενική κρίση των κατά τόπους Κτηματικών Υπηρεσιών, η οποία δεν υπήρχε ποτέ. Πρέπει ο τρόπος, δηλαδή, που γίνεται αυτή η παραχώρηση να είναι εντελώς αυτόματος και αντικειμενικός. Εάν πρέπει να μπουν κάποια κριτήρια, τότε, τα κριτήρια αυτά θα πρέπει να είναι σε σχέση με τη δυναμικότητα της εκάστοτε μονάδας. Εφόσον, όμως, δεν προβλέπονται τέτοια κριτήρια, τότε, τουλάχιστον, σε πρώτη φάση αυτή η έννοια της «κατ’ εξαίρεση» πρέπει να φύγει τώρα και ίσως να προστεθούν κάποιοι όροι στις ΚΥΑ, οι οποίες θα ακολουθήσουν. 
Τέλος, πιστεύουμε ότι πρέπει να γίνει μία εξειδίκευση των τεχνικών προδιαγραφών για όλες τις επιτρεπτές κινητές μη πακτωμένες εγκαταστάσεις, οι οποίες προβλέπονται να γίνουν στους αιγιαλούς. Αυτά, δηλαδή, που προβλέπονται από τη νομοθεσία. 

Να πάψουμε πλέον να σκεφτόμαστε τα τροχήλατα αναψυκτήρια, ως μόνη λύση στη σημερινή εξυπηρέτηση των τουριστών, σε πεντάστερα ξενοδοχεία - τα οποία παραπέμπουν σε άλλες εποχές - και να γίνουν κάποιες μελέτες με την ουσιαστική συνδρομή του Εθνικού Μετσόβιου Πολυτεχνείου και του Υπουργείου Τουρισμού. Είμαστε πρόθυμοι να συμβάλουμε και εμείς σε αυτό, να γίνουν πρότυπες μελέτες με λυόμενες κατασκευές, ξύλινες, φιλικές προς το περιβάλλον, ώστε να μπορούν να γίνουν και αναψυκτήρια και τουαλέτες για τους λουόμενους και τα ΑμεΑ, οι οποίες θα είναι καλαίσθητες, δεν θα είναι πακτωμένες και άμεσα θα απομακρύνονται μετά το εξάμηνο. 
Επίσης, θα πρέπει να γίνει μία πρόβλεψη στις επόμενες Κ.Υ.Α., οι οποίες θα ακολουθήσουν, ώστε να υπάρχουν περιορισμοί, ως προς τον φωτισμό και τον θόρυβο, που εκπέμπονται από τις συγκεκριμένες χρήσεις και από τις τουριστικές εγκαταστάσεις, αλλά και από οποιουσδήποτε άλλους λαμβάνουν την άδεια απλής χρήσης αιγιαλού και παραλίας, ώστε να μη δημιουργούνται τα γνωστά προβλήματα, τα οποία μπορούν να ωφελούν ορισμένους, οι οποίοι εκμεταλλεύονται τις παραλίες, αλλά δημιουργούν αντικίνητρα για τον ποιοτικό τουρισμό.  Σας ευχαριστώ πολύ. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Και εμείς σας ευχαριστούμε, κύριε Κωνσταντινίδη. Συνεχίζουμε με την κυρία Ελισάβετ Χατζηνικολάου, Πρόεδρο του Συμβουλίου Θεσμικού Πλαισίου της Ελληνικής Εταιρείας Περιβάλλοντος και Πολιτισμού μέσω της. 
ΕΛΙΣΑΒΕΤ (ΜΠΕΤΤΥ) ΧΑΤΖΗΝΙΚΟΛΑΟΥ (Πρόεδρος του Συμβουλίου Θεσμικού Πλαισίου της Ελληνικής Εταιρείας Περιβάλλοντος και Πολιτισμού (ΕΛΛΕΤ): Ευχαριστώ, κύριε Πρόεδρε. 
Εμείς έχουμε στείλει, βέβαια και ένα υπόμνημα γι’ αυτό θα περιορίσω τα σχόλια μου στα απολύτως αναγκαία. Κατ’ αρχήν, να πούμε ότι το νομοσχέδιο περιλαμβάνει και θετικά σημεία στον βαθμό, που περιορίζει την έκταση των παραλιών, που εκμισθώνονται, αλλά και επιχειρεί να εξασφαλίσει ελεύθερες από ομπρελοκαθίσματα παραλίες. 
Μας προβληματίζουν κατ’ αρχήν ιδιαίτερα δύο πράγματα. Το ένα είναι το γεγονός ότι αφαιρούνται οι αρμοδιότητες από τους δήμους, οι αρμοδιότητες, δηλαδή, της εκμίσθωσης και της διενέργειας των διαγωνισμών. Αυτό μπορεί να σημαίνει ότι η τοπική κοινωνία, την οποία ο δήμος εκπροσωπεί, κατά τεκμήριο, να μη συμφωνεί με την επιλογή των παραλιών. Αυτό το πρόβλημα δεν θεραπεύεται με την προβλεπόμενη προϋπόθεση της απλής νομής του οικείου δήμου. Θα λέγαμε ότι εφόσον αυτό τελικά είναι η τελική ρύθμιση, στην οποία θα καταλήξει το Υπουργείο, να προβλεφθεί η σύμφωνη γνώμη του οικείου δήμου, η οποία θα προλάμβανε μια τέτοια ενδεχόμενη διαφωνία. 
Το δεύτερο, που μας απασχολεί, είναι η κατάργηση συλλήβδην διατάξεων του ισχύοντος νόμου του 2971, γιατί δεν είναι εκ των προτέρων σαφείς οι τυχόν αρνητικές επιπτώσεις και σας φέρνω ένα άλλο παράδειγμα την παρεξήγηση, που δημιουργήθηκε, κατά πόσον με το έργο στις παραλίες των 30 μέτρων. 
Τώρα, όσον αφορά το ρόλο της ακτής της παραλίας, ως προς τον τουρισμό, θα πρέπει να πούμε δύο πράγματα. Το ένα είναι ότι, σύμφωνα με τον Παγκόσμιο Οργανισμό Τουρισμού όλα και με όλες τις έρευνες, ο σύγχρονος τουρίστας αυτό, που επιδιώκει, είναι βιωματικές εμπειρίες σε ένα περιβάλλον, που να είναι όσο το δυνατόν πιο φυσικό σημείο, που να μην είναι αλλοιωμένο. Επομένως, οι έντονες παρεμβάσεις στις παραλίες, όπως θα ήταν η εκτεταμένη κάλυψη με ομπρέλες, ξαπλώστρες και λοιπά δημιουργούν, μεταξύ άλλων, στο σημερινό, ενημερωμένο και απαιτητικό τουρίστα, μια εικόνα βιομηχανοποίησης και περιβαλλοντικής αλλοίωσης του προορισμού. Μπορεί αυτή η εικόνα βραχυπρόθεσμα να μην φαίνεται στη ζήτηση και βεβαίως να ευνοεί πολύ τους παραχωρησιούχους ακόμη, αλλά σταδιακά, μεσοπρόθεσμα, σίγουρα, θα δημιουργήσει μια ανατροπή όσον αφορά τη ζήτηση και επομένως, θα οδηγήσει σε μια δυσπραγία. Αυτό πρέπει να το λάβουμε υπόψη μας από τώρα, δεδομένου μάλιστα ότι οι τουριστικές περιοχές της Ελλάδας λειτουργούν σε συνθήκες μονοκαλλιέργειας, δηλαδή δεν έχουν σοβαρή εξάρτηση από άλλους παραγωγικούς κλάδους, έχουν μονοκαλλιέργεια του τουρισμού. 
Ένα δεύτερο θέμα, που σχετίζεται με τον τουρισμό, είναι ότι σύμφωνα με την πολιτική των τελευταίων ετών και μετά την κρίση και κατά την κρίση οι μονάδες, που πλέον δημιουργούνται με στρατηγικές επενδύσεις, με τα λεγόμενα ΕΣΧΑΣΕ, ΕΣΧΑΔΑ είναι μεγάλες μονάδες. Φανταστείτε ότι αυτές οι μεγάλες μονάδες, ακόμη και με το όριο των 50 τετραγωνικών και με μεταξύ τους διάστημα έξι μέτρων, εντούτοις εντείνουν αυτό το πρόβλημα, που πριν σας ανέφερα, δηλαδή εντείνουν την εικόνα της βιομηχανοποίησης. Όλα αυτά μας οδηγούν στο να αφήσουμε όσο το δυνατόν μεγαλύτερο μέρος των παραλιών ελεύθερο στην κοινή χρήση χωρίς ομπρελοκαθίσματα και προσφερόμενες υπηρεσίες από παραχωρησιούχους. 
Σε σχέση με τις προβλέψεις του νομοσχεδίου, έχουμε μερικές ενστάσεις. Για παράδειγμα εμείς θα λέγαμε ότι είναι θετικές οι απάτητες παραλίες, αλλά θα έπρεπε να έχουμε το μεγαλύτερο μέρος αν όχι όλες τις προστατευόμενες περιοχές με οποιονδήποτε το καθεστώς προστασίας να έχουν εξαιρεθεί από τη δυνατότητα εκμίσθωσης. Στον βαθμό που κάποιες από αυτές δεν εξαιρεθούν και εφόσον πρόκειται για προστατευόμενες ή για περιοχές αρχαιολογικού ενδιαφέροντος, θα πρέπει αφού εκπονείται μελέτη φέρουσας ικανότητας και περιβαλλοντική να υπάρχει πάντα και η σύμφωνη γνώμη του Υπουργείου Πολιτισμού και το Υπουργείο Περιβάλλοντος και Ενέργειας. 
Θα πρέπει, επίσης, να υπάρχει, πλην της τουριστικής, πλην της κοινής χρήσης της παραλίας, για τις άλλες χρήσεις, που προβλέπονται στους αιγιαλούς, όπως είναι οι υδατοκαλλιέργειες, όπως είναι τα λιμενικά έργα, όπως είναι έργα των διαφόρων παροχών, δηλαδή, γενικής υποδομής κλπ. να προηγείται πάντα μελέτη φέρουσας ικανότητας, πράγμα που σήμερα δεν συμβαίνει, γι’ αυτό και υπάρχουν μεγάλες ενστάσεις, κυρίως, ως προς τις σχέσεις υδατοκαλλιέργειας και τουριστών. Έχει μειωθεί η παραχωρούμενη έκταση ή μάλλον η δυνατότητα να τοποθετήσει κανείς ομπρέλες και ξαπλώστρες από τα 60% στο 50% του παραχωρούμενου χώρου. Εμείς προτείνουμε αυτό να γίνει 40%. 
Επίσης, ο δήμος λαμβάνει το 60% του μισθώματος, ενώ αναλαμβάνει, όμως, αρκετές υποχρεώσεις. Ξέρουμε όλοι ότι ούτε οι δήμοι έχουν αρκετό προσωπικό ούτε, όμως και οι Κτηματικές Υπηρεσίες του Δημοσίου έχουν αρκετό προσωπικό. 
Πως όλα αυτά θα γίνουν και κυρίως πώς θα λειτουργήσει αυτό το σύστημα της ενημέρωσης για την έκταση της παραχώρησης για όλα τα πράγματα, αυτό είναι ένα θέμα, αλλά πιστεύουμε ότι πρέπει να αυξηθεί το ποσοστό του μισθώματος, που θα παραχωρείται στον δήμο. Θα πρέπει να φτάσει το 80%, από το οποίο το 70% ο δήμος θα πρέπει να το γυρίζει πίσω σε ενέργειες προστασίας του περιβάλλοντος της ακτής και σε μελέτες για μικρά φυσικά έργα. 
Επίσης, ως προς τις παραβιάσεις θα θέλαμε πολύ πιο αυστηρές τις ρυθμίσεις για τις παραβιάσεις. Δηλαδή, πως κανείς τιμωρείται. Να υπάρχουν κυρώσεις, σε περίπτωση που ο παραχωρησιούχος, για δεύτερη φορά, παραβεί τα όρια της παραχώρησης και μάλιστα πέραν του 50%. Αυτό θα έπρεπε να μπορεί να γίνεται, από την πρώτη στιγμή και να μην αφορά μόνο το 50%, αλλά πολύ μικρότερο ποσοστό ακόμη και αν πούμε ότι κατά λάθος ένα μικρό ποσοστό, πάντως, το 50% είναι ένα τεράστιο νούμερο και θα έπρεπε να περιοριστεί πάρα πολύ. 


	Επίσης, από την πρώτη παραβίαση αν υποθέσουμε ότι κάνει μόνιμες εγκαταστάσεις, ακόμη και όταν επεκτείνεται ή όταν βάζει πράγματα τα οποία δεν έχει πάρει άδεια και λοιπά, πρέπει αμέσως να γίνεται αναστολή της παραχώρησης και στο βαθμό που υπάρχει μέσα στην παραχωρούμενη έκταση κέντρο υγειονομικού ενδιαφέροντος, να αναστέλλεται και η άδεια λειτουργίας του κέντρου. Δηλαδή, να γίνουμε πιο αυστηροί απέναντι στις παραβάσεις των παραχωρησιούχων. Νομίζω, ότι λίγο πολύ αυτά είχα να πω. Έχουμε γράψει πολύ περισσότερο στο υπόμνημά μας. Σας ευχαριστούμε που μας ακούσατε.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Και εμείς σας ευχαριστούμε, κυρία Χατζηνικολάου. Συνεχίζουμε τώρα, με την κυρία Ανδρονίκη Αναστασίου, Πρόεδρο της Ελληνικής Ιστιοπλοϊκής Ομοσπονδίας.
ΑΝΔΡΟΝΙΚΗ ΑΝΑΣΤΑΣΙΟΥ (Πρόεδρος της Ελληνικής Ιστιοπλοϊκής): Καλησπέρα σας. Θα ήθελα να πω κατ’ αρχάς ότι αυτά τα οποία θα σας πει ο συνάδελφός μου και Πρόεδρος του Ιστιοπλοϊκού Ομίλου Θεσσαλονίκης, κ. Κώστας Χατζαρίδης αφορούν τρεις ομοσπονδίες και όχι μόνο μία. Την Ιστιοπλοϊκή Ομοσπονδία, την Ομοσπονδία Canoe-kayak και την Κωπηλατική Ομοσπονδία. 3 ναυταθλητικές δηλαδή ομοσπονδίες, οι οποίες αριθμούν γύρω στις 15.000 αθλητές, έχουν παραπάνω από 180 σωματεία, έχουν πάρα πολλές χιλιάδες μέλη, έχουν πάρα πολλές διακρίσεις όλοι και πολλά ολυμπιακά μετάλλια. Ευχαριστώ πολύ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Σας ευχαριστούμε κυρία Αναστασίου. Τον λόγο έχει ο κ. Κωνσταντίνος Χατζαρίδης, Πρόεδρος του Ιστιοπλοϊκού Ομίλου Θεσσαλονίκης.
ΚΩΝΣΤΑΝΤΙΝΟΣ ΧΑΤΖΑΡΙΔΗΣ (Πρόεδρος του Ιστιοπλοϊκού Ομίλου Θεσσαλονίκης): Καλησπέρα σας και σας ευχαριστούμε, που μας δίνετε το λόγο. Θα ήθελα επί τροχάδην για να κερδίσουμε χρόνο, να αναφερθώ, ότι επιτέλους το νομοσχέδιο οδηγεί σε μία λύση των προβλημάτων όλων των ναυταθλητικών σωματείων τα τελευταία τουλάχιστον 40 χρόνια που τα παρακολουθώ εγώ και τα οποία είναι παλιότερα. Το πρόβλημα ξεκίνησε πολύ παλιά και θα συνεχίσει.
Τα ναυταθλητικά σωματεία που φέρουν την ειδική αθλητική αναγνώριση της παραγράφου 1 του άρθρου 8 του νόμου 2725/1999 και είναι εγγεγραμμένα στο ηλεκτρονικό μητρώο αθλητικών σωματείων του άρθρου 142, είναι συνήθως εγκατεστημένα σε δημόσιες ή ιδιωτικές εκτάσεις, όμορες της παραλίας και του αιγιαλού. Αποτελούν Πρόσωπα Νομικού Ιδιωτικού Δικαίου που λειτουργούν με ειδικούς όρους του αθλητικού νόμου, εποπτεύονται από τη Γενική Γραμματεία και επιτελούν εκ του νόμου κοινωφελή σκοπό, καλλιεργώντας το δημόσιο αγαθό της ναυταθλητικής παιδείας και άθλησης. Η χρήση της παραλίας και του αιγιαλού καθώς και η λειτουργία εγκαταστάσεων επί του αιγιαλού και της παραλίας από τα ναυταθλητικά σωματεία είναι επιβεβλημένη για την άσκηση ναυταθλητικού έργου και σε καμία περίπτωση δεν επηρεάζει τον κοινόχρηστο χαρακτήρα του αιγιαλού, εφόσον η πρόσβαση είναι ελεύθερη στον οποιονδήποτε. Η πλειονότητα των εγκαταστάσεων των αθλητικών σωματείων έχουν ανεγερθεί πριν από την ισχύ έναρξης του υφιστάμενου νόμου του 2001, συνήθως με δαπάνες κάποιων ιδεολόγων ή της Γενικής Γραμματείας Αθλητισμού ή και των τοπικών δήμων που και χρησιμοποιούνται επί χρόνια για την άθληση της νεολαίας και την επαφή της με τη θάλασσα, τον ναυταθλητισμό και την καλλιέργεια της ναυταθλητικής παιδείας και του ήθους γενικά.
Αυτό ήταν μια εισαγωγή γιατί μιλάμε για ναυταθλητισμό και καλό είναι να ξέρουμε σε τι αναφερόμαστε.
Οι συγκεκριμένες παρεμβάσεις μας είναι από τη στιγμή που πάμε να λύσουμε το πρόβλημα και να ορίσουμε ότι δίνεται κατ’ εξαίρεση η δυνατότητα παραχώρησης στα ναυταθλητικά σωματεία χωρίς δημοπρασία για ένα χρονικό διάστημα 1 έως 3 έτη. Η παρατήρηση δική μας θα ήταν αν γίνεται και παραπάνω για να μπορέσει να υπάρχει προγραμματισμός λειτουργίας. Να οριστεί ένα τίμημα. Βάσει του άρθρου 10 παράγραφος 2 το τίμημα ορίζεται με έναν μαθηματικό τύπο τον οποίο δεν ξέρουμε τι αποτέλεσμα θα βγάλει.

Σήμερα τα ναυταθλητικά σωματεία πληρώνουν για τη χρήση της γης. Αν επιβαρυνθούν και για τη χρήση του αιγιαλού τότε δεν θα μπορέσουν να επιβιώσουν. Οπότε, η πρόταση μας είναι κατ’ εξαίρεση για τα ναυταθλητικά σωματεία που όπως ορίζονται από τον αθλητικό νόμο, είναι συγκεκριμένα, είναι 165, όπως ανέφερε η Πρόεδρος προηγουμένως, να πληρώνουν ένα συμβολικό τίμημα της τάξεως του 0,01 ευρώ ανά τετραγωνικό μέτρο για να μπορέσουν να επιβιώσουν. 
Επίσης, στο άρθρο 11, στην παράγραφο 3, η εξαίρεση που δίνει τη δυνατότητα στα ξενοδοχεία και ορίζει ότι εξαιρούνται οι υπαγόμενοι στην παράγραφο Α ΄και Β΄ της περιόδου της παραγράφου 2, του άρθρου 10, δηλαδή, εκεί που λέει «ξενοδοχεία και τουριστικές εγκαταστάσεις τύπου κάμπινγκ» να προβλέπεται και για τα ναυταθλητικά σωματεία η δυνατότητα χρήσης επιπλέον τετραγωνικών μέτρων των πεντακοσίων. 
Στο άρθρο 11, παράγραφος 4, κατ’ εξαίρεση να επιτρέπεται η παραχώρηση αιγιαλού και παραλίας του πρώτου εδαφίου στα ναυταθλητικά σωματεία που έχουν την ειδική αθλητική αναγνώριση και είναι εγγεγραμμένα στο ηλεκτρονικό μητρώο του νόμου 4714 του 2020 σε ξενοδοχειακά καταλύματα σύμφωνα με τους όρους του παρόντος. Εδώ, να επιτρέπεται και για τα ναυταθλητικά σωματεία. 
Κλείνοντας, αναφέρω ότι ειδικά για τα ναυταθλητικά σωματεία που φέρουν την ειδική αθλητική αναγνώριση η παραχώρηση να διενεργείται άνευ πλειοδοτικού διαγωνισμού με το συμβολικό τίμημα, όπως αναφερθήκαμε. Οι δε τυχόν υφιστάμενες ναυταθλητικά ή λιμενικές ή υποστηρικτικές βοηθητικές κατασκευές, διότι, όλα αυτά τα σωματεία δεν φεύγουν από τη στεριά να πετάξουν. Έχουν κάποιες προβλήτες, κάποιες γλίστρες, κάποιες ράμπες, οι οποίες, είναι κατασκευασμένες προ του παρόντος και βάσει του ισχύοντος νόμου δεν μπορούν να παραχωρηθούν η χρήση του αιγιαλού από τη στιγμή που υπάρχουν παράτυπες ή παράνομες κατασκευές επί του αιγιαλού, να θεωρηθεί νομίμως υφιστάμενες και να εξαιρούνται της κατεδάφισης. 
Στην έννοια των υποστηρικτικών εγκαταστάσεων εννοούμε κάποιους χώρους όπου μένουν τα σκάφη, τρέιλερ, τα φουσκωτά ή οτιδήποτε μπορεί να βοηθήσει τη λειτουργία των ναυταθλητικών εγκαταστάσεων. 
Κλείνοντας, θέλω να σας ευχαριστήσω που μπορούμε έστω και με κάποιον τρόπο να νομιμοποιήσουμε τη χρήση του αιγιαλού που μέχρι τώρα δεν μπορούσαμε, να προβλεφθεί ένα τίμημα για τα σωματεία που παράγουν δημόσιο και κοινωνικό έργο, όπως αναφέραμε και τέλος, να μπορέσουμε να λύσουμε το πρόβλημα των υφιστάμενων κατασκευών. 
Στη Θεσσαλονίκη δεν υπάρχει αιγιαλός. Υπάρχουν μπλόκια, για παράδειγμα, παρόλα αυτά θεωρούμαστε παράνομοι. Ευχαριστώ. 
	ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Τον λόγο έχει η κυρία Παναγιώτα Θεοδώρου, Συντονίστρια Θεμάτων Προστασίας και Διατήρησης Περιβάλλοντος του Συλλόγου για την Προστασία της Θαλάσσιας Χελώνας «ΑΡΧΕΛΩΝ».
	ΠΑΝΑΓΙΩΤΑ ΘΕΟΔΩΡΟΥ (Συντονίστρια Θεμάτων Προστασίας και Διατήρησης Περιβάλλοντος του Συλλόγου για την Προστασία της Θαλάσσιας Χελώνας «ΑΡΧΕΛΩΝ»):  Καλησπέρα σε όλους και σας ευχαριστούμε, καταρχάς, για το βήμα. Θεωρούμε, ότι η ψήφιση ενός σχεδίου νόμου για τον αιγιαλό δεν είναι εύκολη υπόθεση, γιατί υπάρχουν τρεις συνιστώσες που πρέπει να ληφθούν υπόψη. 
Οι τρεις συνιστώσες που πρέπει να ληφθούν υπόψη είναι, καταρχάς, ότι ο αιγιαλός και η παραλία αποτελούν το κατεξοχήν κοινόχρηστο αγαθό. Επομένως, ο ελληνικός λαός έχει κατοχυρωμένο δικαίωμα απόλαυσης. 
Επίσης, ο αιγιαλός και η παραλία έχουν κυρίαρχο ρόλο στο τουριστικό προϊόν της χώρας, στην προσέλκυση των επισκεπτών και φυσικά, στην εθνική οικονομία. 
Ομοίως, όμως, κανένας νόμος δεν μπορεί να αμφισβητήσει ότι τα παράκτια οικοσυστήματα είναι ιδιαιτέρως ευπαθή, επομένως, χρήζουν μέτρων προστασίας. 
Πρέπει, επίσης, να λάβουμε υπόψη μας και δύο ακόμα πραγματικά περιστατικά.
Πρώτον, ότι τις τελευταίες δεκαετίες τα παράκτια οικοσυστήματα έχουν γίνει αντικείμενο έντονης και συστηματικής παραβατικότητας και 
Δεύτερον, ότι οι αρμόδιες υπηρεσίες που είναι επιφορτισμένες με την προστασία του αιγιαλού, αδυνατούν, σε πολλές περιπτώσεις, να αντιμετωπίσουν την έντονη παραβατικότητα και να συμβάλλουν στην επιβολή του θεσμικού πλαισίου. 
Έχουμε υποβάλει, τόσο στην Επιτροπή σας με την αποστολή μέσω e-mail, όσο φυσικά και στη δημόσια διαβούλευση που έλαβε χώρα τις προηγούμενες μέρες, αναλυτικά σχόλια κατ’ άρθρο, σε σχέση με το νομοσχέδιο. Φυσικά, θα αναφερθώ πολύ επιγραμματικά και για να μην καταχραστώ το χρόνο της Επιτροπής, αλλά και για να μην κουράσω.
Σε ό,τι αφορά το άρθρο 3, θεωρούμε ότι στην περίπτωση β’ πρέπει να αποσαφηνιστεί η έννοια του διακριτού τμήματος του αιγιαλού. Χρειάζεται, δηλαδή, καλύτερη διατύπωση για να είναι κατανοητή. 
Επίσης, ένα σημαντικό ζήτημα που πρέπει να λάβουμε υπόψη, είναι ότι στο διακριτό  τμήμα,  το οποίο, θα υπολογίζεται, δηλαδή, το εμβαδόν του για τις παραχωρήσεις που θα λάβουν χώρα,  θα πρέπει να γίνει ρητή εξαίρεση από τον υπολογισμό του, των παρακτίων  τύπων οικοτόπων, δηλαδή, όλων των προστατευόμενων τύπων οικοτόπων, που εντοπίζονται στα παράκτια οικοσυστήματα. 
Στην περίπτωση γ’ του άρθρου 3, θεωρούμε ξεκάθαρα - αν και άκουσα προλαλήσαντες  να έχουν αντίθετες απόψεις -  ότι, όπως ισχύει σήμερα στο άρθρο 1 παράγραφος 2 του νόμου 2971/2001, πρέπει να παραμείνει το ελάχιστο πλάτος της ζώνης παραλίας, γιατί η ζώνη παραλίας έχει καθοριστικό ρόλο - και αυτό πρέπει να το καταλάβουμε όλοι μας - στην προστασία των ακτών και της ενδοχώρας, ενάντια στη διάβρωση και την κλιματική αλλαγή. 
Συνεχίζοντας στο άρθρο 3, στην περίπτωση δ’ εισάγεται η έννοια του προστατευόμενου αιγιαλού και παραλίας. Θεωρούμε εδώ, ότι ο ορισμός όπως δίνεται,  περιορίζεται στις περιοχές Natura 2000 της χώρας. Υπάρχουν όμως και άλλες κατηγορίες προστατευόμενων παράκτιων περιοχών, οι οποίες προβλέπονται στο νόμο 1650/1986 και θεωρούμε, ότι ο ορισμός πρέπει να διατυπωθεί εκ νέου, ώστε να περιλαμβάνει όλες τις  κατηγορίες προστατευόμενων περιοχών. 

Σε ό,τι αφορά το άρθρο 4, σαφέστατα συμφωνούμε με μια προσπάθεια να εισάγονται οι έννοιες του «προστατευόμενου αιγιαλού και παραλίας υψηλής προστασίας» στην παράγραφο 2.Θεωρούμε, όμως, ότι σε κάθε περίπτωση παρακτίων περιοχών που είναι ενταγμένες στο δίκτυο NATURA ή έχουν κάποιο άλλο, όπως ανέφερα προηγουμένως,  χαρακτηρισμό βάσει της περιβαλλοντικής νομοθεσίας, δεν θα πρέπει να γίνεται παραχώρηση της απλής χρήσης χωρίς να υπάρχει θετική γνωμοδότηση του ΟΦΥΠΕΚΑ,  δηλαδή, του Οργανισμού Φυσικού Περιβάλλοντος και Κλιματικής Αλλαγής.
Θυμίζω, γιατί στην Επιτροπή, λόγω της αρμοδιότητάς της για τα οικονομικά θέματα, ενδεχομένως, να μην είναι εξοικειωμένα όλα τα μέλη με τα περιβαλλοντικά ζητήματα, ότι ο ΟΦΥΠΕΚΑ, μέσα από τις κατά τόπους μονάδες διαχείρισης προστατευόμενων περιοχών είναι σε θέση να γνωρίζει τις επιπτώσεις που είχαν στο παρελθόν παραχωρήσεις απλής χρήσης  αιγιαλού στα προστατευόμενα οικοσυστήματα. Δηλαδή, αν υπήρξε κάποια διατάραξη των οικολογικών τους λειτουργιών, αν υπήρξε κάποια όχληση σε είδος ή τύπο οικοτόπου, τότε σε αυτές τις περιπτώσεις δεν θα πρέπει να επιτρέπεται.  Δηλαδή, θεωρούμε ότι πρέπει να είναι απαραίτητη προϋπόθεση η θετική γνωμοδότηση του ΟΦΥΠΕΚΑ. 
Στο άρθρο 6, ήδη, κάποιοι προλαλήσαντες αναφέρθηκαν στην έννοια του παλαιού αιγιαλού και παλαιάς όχθης, το αν θα πρέπει να ανήκει στη δημόσια περιουσία του δημοσίου ή να ανήκει στην ιδιωτική περιουσία. Καταρχάς υπάρχουν περιπτώσεις όπου ο παλαιός αιγιαλός διατηρεί ακόμα οικολογικά στοιχεία παράκτιας ζώνης, δηλαδή, υπάρχει άμμος, υπάρχουν αμμοθίνες, υπάρχει παράκτια βλάστηση και υπάρχουν και ορισμένες περιπτώσεις που πια ο παλαιός αιγιαλός έχει χάσει τα μορφολογικά στοιχεία που παραπέμπουν σε παράκτια ζώνη.
 Αντί, επομένως, να προσπαθήσουμε να κάνουμε έναν γενικό ορισμό του παλαιού αιγιαλού, του αν ανήκει στη δημόσια ή στην ιδιωτική περιουσία του δημοσίου,  θεωρούμε ότι θα ήταν ορθότερο να γίνεται κατά περίπτωση, δηλαδή, ad hoc, το κατά πόσο ανήκουν στην ιδιωτική ή δημόσια περιουσία του δημοσίου αναλόγως με τα μορφολογικά τους χαρακτηριστικά. Αυτό θεωρούμε ότι περιβαλλοντικά είναι και το πιο σωστό.
 Στο άρθρο 7,  έχοντας παρατηρήσει σε διάφορες περιοχές στο πεδίο, μέσα από τα προγράμματα πεδίου τα οποία κάνει ο Σύλλογος ΑΡΧΕΛΩΝ για την προστασία της θαλάσσιας χελώνας στις μεγαλύτερες περιοχές ωοτοκίας της caretta caretta. θεωρούμε ότι είναι μια σωστή κίνηση η προσπάθεια να γίνει η αλλαγή των παραχωρήσεων από την κεντρική εξουσία και να φύγει από τους δήμους, διότι, δυστυχώς, στις περιπτώσεις των δήμων συχνά έχουμε παρατηρήσει να επικρατεί αδιαφάνεια, να υπάρχουν πελατειακές σχέσεις και χαλαροί ελεγκτικοί μηχανισμοί, κάτι το οποίο οδηγεί σε αυξημένη παραβατικότητα. 
Στο άρθρο 8 , ειδικά για τις παραλίες που ωοτοκεί η caretta caretta, ακριβώς επειδή πάντα με τις συμβάσεις παραχώρησης υπάρχουν και συγκεκριμένες συντεταγμένες που συνοδεύουν την εκάστοτε σύμβαση για τους παραχωρησιούχους, έχουμε το εξής φαινόμενο που το αντιμετωπίζουμε σε όλες τις περιοχές. Αν υπάρξει μία φωλιά του ζώου, το οποίο βγαίνει κατά τη διάρκεια της νύχτας για να κάνει τις φωλιές του σε χώρο ο  οποίος έχει παραχωρηθεί, τότε αυτή η φωλιά αν είναι πολύ κοντά σε set ομπρέλας με ξαπλώστρες το πιο πιθανό είναι ότι θα καταστραφεί, είτε λόγω της σκιάς που προκαλείται από την ομπρέλα είτε από τις αυξημένες δονήσεις που μπορούν να δημιουργηθούν από τους χρήστες του συγκεκριμένου σετ. Πολλές φορές ζητάμε από τους επιχειρηματίες να μετακινήσουν το συγκεκριμένο σετ, καθότι μιλάμε για φωλιά προστατευόμενου είδους και βλέπουμε ότι έχουν έντονες αντιρρήσεις ακριβώς γιατί και οι ίδιοι είναι δέσμιοι στις παραχωρήσεις τους με συγκεκριμένες συντεταγμένες. Θα μπορούσε να υπάρξει, επομένως, μία εξαίρεση ειδικά για αυτές τις περιοχές, ώστε να μπορέσουμε να διασφαλίσουμε και την ομαλή επώαση των φωλιών,  αλλά και το ότι οι επιχειρηματίες θα κάνουν τη δουλειά τους χωρίς να κινδυνεύουν. Δηλαδή, θα  βοηθήσουν στην προστασία της φωλιάς χωρίς να κινδυνεύουν οι ίδιοι να επωμιστούν ένα πρόστιμο, χωρίς φυσικά να αποκλίνουν από τα όρια, τα ποσοστά κάλυψης, τα οποία επιτρέπει ο νόμος. Απλά θα τους επιτρέπετε να μεταφέρουν το σετ λίγα μέτρα πιο πέρα. Να σημειώσω ότι αυτό που μόλις ανέφερα είναι ένα σημαντικό πρόβλημα το οποίο αντιμετωπίζουμε σε όλες τις περιοχές και νομίζουμε ότι θα δώσει σε αρκετούς επιχειρηματίες μια λύση.


Σε όλες τις περιοχές του άρθρου 4, θεωρούμε, ότι δεν πρέπει να επιτρέπονται δραστηριότητες θαλάσσιων μέσων αναψυχής και θαλάσσιων σπορ, γιατί θεωρούμε ότι δεν συνάδουν με το προστατευόμενο τοπίο, θεωρούμε ότι ο βαρύς εξοπλισμός προκαλεί συμπίεση της άμμου, κάνοντας την ουσιαστικά τσιμέντο και φυσικά υποβαθμίζεται σοβαρά η προστατευόμενη βλάστηση που υπάρχει στις  περιοχές, η παράκτια βλάστηση, για να μπορέσουν να φέρουν τον εξοπλισμό και να τον απομακρύνουν στο τέλος της περιόδου.
Στο άρθρο 9 επαναλαμβάνουμε, ότι στις περιοχές που μπορούν να παραχωρηθούν θα πρέπει ρητά να εξαιρούνται όλα τα τμήματα στα οποία υπάρχει προστατευόμενη βλάστηση παράκτια. Το λέμε γιατί εμπειρικά γνωρίζουμε πολλές περιπτώσεις, όπου οι κτηματικές, για να είναι μέσα στα όρια του αιγιαλού, βάζουνε συντεταγμένες οι οποίες είναι στο πίσω μέρος της παραλίας, για τροχήλατες καντίνες για παράδειγμα ή άλλου είδους παραχωρήσεις, με αποτέλεσμα ουσιαστικά, για να υπάρξει ο χώρος για την παραχώρηση, τελικά να βλέπουμε μια πλήρη καταστροφή και αποψίλωση της αμμοθινικής βλάστησης. 
Στο άρθρο 11 επαναλαμβάνουμε- και με άλλα επιχειρήματα- γιατί θεωρούμε ότι από τις περιοχές του άρθρου 4, δεν πρέπει να επιτρέπεται η άσκηση θαλάσσιων μέσων αναψυχής και θαλάσσιων σπορ.
Στο άρθρο 12 θεωρούμε, θεωρούμε ότι γίνεται μια αξιόλογη προσπάθεια για να περιορισθεί η έντονη παραβατικότητα, η οποία υπάρχει εδώ και χρόνια στις παραχωρήσεις της απλής χρήσης αιγιαλού. Ειδικά στην παράγραφο 1 πρέπει να προστεθεί η περίπτωση δ στο σχέδιο νόμου, όπου ειδικά για τις περιπτώσεις του προστατευόμενου αιγιαλού και παραλίας του άρθρου 4- είτε παράγραφος 1 είτε παράγραφος 2- θα δίνεται η δυνατότητα καταγγελίας της παραχώρησης, εφόσον ο παραχωρών φορέας ή άλλη αρμόδια Υπηρεσία, διαπιστώσει ότι υπάρχει όχληση σε προστατευόμενο ίππο ή είδος οικοτόπων της περιοχής NATURA 2000 και φυσικά, στην παράγραφο 2, ότι στην περίπτωση που ο παραχωρησιούχος παραβιάσει τον όρο του άρθρου 8, παράγραφος 3, περίπτωση γ, δηλαδή αν αναπτύξει ομπρέλες και ξαπλώστρες σε ποσοστό μεγαλύτερο αυτής της έκτασης που μπορεί, δηλαδή να υπερβαίνει το 30%, τότε αυτή η υπέρβαση θα πρέπει να συνιστά σοβαρή παράβαση και να επιφέρει την καταγγελία της παραχώρησης.
Γενικά, σε ότι αφορά την παράγραφο 2 του άρθρου 12, θεωρούμε ότι αυτό το ποσοστό το οποίο αναφέρεται, το αν υπερβαίνει ο παραχωρησιούχος το 50% της παραχώρησης, ότι χρήζει γενικής αναθεώρησης, καθόσον δεν είναι δυνατόν να επιτρέπεται από την ίδια τη νομοθεσία, το να σου παραχωρείται μια έκταση, μπορείς όμως να την υπερβείς μέχρι και το 49% και αν την υπερβείς μέχρι εκείνο το σημείο, δεν θα υπάρχει κάποια επίπτωση. Ένα ποσοστό το οποίο θα μπορούσε να δικαιολογηθεί, είναι της τάξης του 10%-15%, στα πλαίσια του ανθρώπινου λάθους, να μην υπάρχει υπέρβαση του ορίου. 
Στο άρθρο 14 θεωρούμε, ότι ειδικά για τις παραλίες της θαλάσσιας χελώνας caretta-caretta που ωοτοκεί, θα έπρεπε να υπάρξει μια ρητή πρόβλεψη, όπου από 1η Μαΐου έως 31 Οκτωβρίου κάθε χρόνου, δεν επιτρέπονται οι μηχανικοί καθαρισμοί και αυτοί πρέπει να γίνονται μόνο χειρωνακτικά και ειδικά για τις παραλίες του άρθρου 4, δεν θα επιτρέπεται ο καθαρισμός με μηχανικά μέσα καθ’ όλη τη διάρκεια του έτους στις περιοχές που υπάρχει αμμοθινική βλάστηση. 
Θεωρούμε πως το άρθρο 16, η παράγραφος 4, πρέπει να συμπληρωθεί, ώστε οι πολίτες να μπορούν να καταγγείλουν και άλλες περιπτώσεις παραβάσεων και ότι στο άρθρο 19, θα πρέπει ο αποκλεισμός από 5ετής  να γίνει 10ετής, να μην αφορά μόνο τον ίδιο τον παραχωρησιούχο, αλλά και συγγενείς πρώτου βαθμού, καθότι έχουμε δει εμπειρικά, πολλές περιπτώσεις, όπου χρησιμοποιούνται ΑΦΜ στενών συγγενών, για να συνεχιστεί η ίδια δραστηριότητα. 
Δεν θα καταχραστώ άλλο το χρόνο, νομίζω ότι το αναλυτικό υπόμνημα το οποίο έχουμε υποβάλει, τόσο στη διαβούλευση, όσο και στην Επιτροπή σας, θα βοηθήσει το έργο της Επιτροπής. 
Σας ευχαριστούμε πολύ. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Επειδή ο χρόνος είναι 5 λεπτά, δείχνουμε μια ανοχή, αλλά μην ξεπερνάει τα 10 λεπτά, σας παρακαλώ πολύ, γιατί οι φορείς που καλέσαμε, ενώ ο Κανονισμός προβλέπει 10, έχουμε καλεστεί 22 και δεν θα υπάρχει χρόνος για τους τελευταίους. 
Το λόγο έχει ο κ. Γκλέτσος.
ΜΙΛΤΙΑΔΗΣ ΓΚΛΕΤΣΟΣ (Υπεύθυνος Θεμάτων Φύσης της Ελληνικής Εταιρείας Προστασίας της Φύσης): Ευχαριστώ, κύριε Πρόεδρε. Εκπροσωπώ την Ελληνική Εταιρεία Προστασίας της Φύσης, είμαστε Περιβαλλοντικό Σωματείο από το 1951, έχουμε υποβάλει, από κοινού μαζί και με άλλες 7 Περιβαλλοντικές Οργανώσεις, τις Εταιρία Προστασίας Πρεσπών,  Ελληνική Ορνιθολογική Εταιρεία, Καλλιστώ, Οικολογική Εταιρεία Ανακύκλωσης, Greenpeace, Medasset και WWF Ελλάς, αναλυτικά σχόλια  στη δημόσια διαβούλευση, καθώς και ένα υπόμνημα προς τους βουλευτές και επίσης, ως Ελληνική Εταιρεία Προστασίας της Φύσης, έχουμε υποβάλει και επιμέρους επιπλέον σχόλια.
Θα ξεκινήσω με ένα πολύ γενικό εισαγωγικό σχόλιο. Ο νόμος αυτός ουσιαστικά, μέσω του άρθρου 24, καταργεί τουλάχιστον 11 ή 12, διαβάζω, άρθρα του προηγούμενου νόμου 2971/2001 όπως όλοι ξέρετε, αλλά ταυτόχρονα τον διατηρεί και παράλληλα σε  ισχύ. Αυτό νομοθετικά είναι που μας προβληματίζει πάρα πολύ και είμαστε βέβαιοι, ότι θα δημιουργήσει προβλήματα και στη κατανόηση τώρα σε αυτή τη διαδικασία της διαβούλευσης και ακρόασης, αλλά ακόμα περισσότερο στη πράξη θα δημιουργήσει προβλήματα ειδικά στις αρχές που θα πρέπει να τον εφαρμόσουν. Κατά την άποψή μας, θα έπρεπε να γίνει ενσωμάτωση των ρυθμίσεων στον ν.2971/2001 με αντίστοιχη τροποποίηση ή αντικατάσταση των άρθρων και όχι παράλληλη ισχύς των δύο νόμων.
Τώρα, συνεχίζοντας, θέλω να κάνω ένα γενικό σχόλιο, καθώς είμαστε σε μια εποχή με σοβαρά οικολογικά προβλήματα, την κλιματική κρίση αλλά και την κρίση βιοποικιλότητας. Μας φαίνεται ιδιαίτερα ανησυχητικό, το ότι ένας νόμος ο οποίος αφορά το παράκτιο   περιβάλλον που φιλοξενεί και ανθρώπινες δραστηριότητες και ιδιαίτερα ευαίσθητα οικοσυστήματα, και έχει πολύ μεγάλη τρωτότητα, και που παρατηρούμε, ήδη, μια αύξηση της στάθμης των θαλασσών και έντονα καιρικά φαινόμενα που καθιστούν την παράκτια ζώνη, ανάλογα και με την μορφολογία της κάθε ακτής, ιδιαίτερα ευάλωτη σε πλημμύρες ή διάβρωση. Αυτός ο νόμος όμως με τις πολλές διατάξεις του προκαλεί απομείωση του καθεστώτος προστασίας τελικά, αντί για θωράκιση των ευαίσθητων αυτών  περιοχών. 
Στο σημείο αυτό, θέλουμε να σημειώσουμε, επίσης, ότι δεν έχουμε από τη χώρα μας Κύρωση και εφαρμογή του Πρωτοκόλλου για την ολοκληρωμένη διαχείριση της παράκτιας ζώνης, της Σύμβασης της Βαρκελώνης  για την προστασία της Μεσογείου, το οποίο καθώς έχει κυρωθεί από την  Ε.Ε. και αποτελεί ενωσιακό δίκαιο. θα πρέπει να κυρωθεί και να εφαρμοστεί και από τη χώρα μας. Το πρωτόκολλο, μεταξύ άλλων, περιλαμβάνει και προβλέψεις για αδόμητες εκτάσεις πλάτους 100 μέτρων.
Δεν θα μπω αναλυτικά σε όλα τα άρθρα, που έχουμε ήδη σχολιάσει και στη δημόσια διαβούλευση και με το υπόμνημά μας, απλά πολύ γρήγορα θα αναφερθώ στο θέμα των ελέγχων. Πρώτα απ’ όλα είδαμε τα προηγούμενα έτη, ειδικά πέρυσι, πρωτόγνωρες καταστάσεις, με πρωτοφανή παραβατικότητα σε πολλές παραλίες. Το τρέχον νομοσχέδιο προβλέπει στο άρθρο 17 ότι οι έλεγχοι για παραβάσεις  θα γίνονται από την κτηματική υπηρεσία και τον παραχωρούντα φορέα, καθώς και από μεικτά κλιμάκια. Αυτή η πρόβλεψη δεν είμαστε καθόλου βέβαιοι ότι είναι επαρκής για να εξασφαλίσει την αποτελεσματική προστασία του συνόλου των αιγιαλών και  παράκτιων της χώρας, αν λάβουμε υπόψη τη δραματική υποστελέχωση των υπηρεσιών τόσο και σε προσωπικό όσο και σε μέσα.   

Ειδικά, όσον αφορά κοινούς ελέγχους και κλιμάκια ειδικά σε νησιωτικές και απομακρυσμένες περιοχές φαίνεται ότι είναι μια διαδικασία χρονοβόρα και δυσκίνητη και φοβόμαστε ότι στην αιχμή της τουριστικής περιόδου, η οποία είναι πάρα πολύ σύντομη σε διάρκεια, αν ενδεχομένως υποβληθεί μία καταγγελία για παράδειγμα στις αρχές του Αυγούστου, ένα κοινός έλεγχος ίσως πραγματοποιηθεί στις αρχές του Σεπτεμβρίου και δεν θα μπορεί να δείξει τίποτα.  Στο σημείο αυτό επαναλαμβάνουμε ότι προτείνουμε, και είναι ένα διαρκές αίτημά μας, ή ίδρυση Ανεξάρτητης Αρχής Περιβαλλοντικών Επιθεωρήσεων η οποία θα μπορεί να λειτουργεί αυτοτελώς και χωρίς παρεμβάσεις από Κυβέρνηση ή Τοπική Αυτοδιοίκηση.
Για το θέμα των διοικητικών κυρώσεων, όπως διαβάζουμε στο άρθρο 19 του νομοσχεδίου, υπάρχει πρόβλεψη για επιβολή προστίμου από 2.000 ευρώ έως 60.000. Όπως καταλαβαίνετε, επειδή κάποιες επιχειρήσεις έχουν τεράστια οικονομικά μεγέθη, το πρόστιμο θα όφειλε να συσχετιστεί με τα έσοδα της επιχείρησης, και να ληφθεί υπόψη το είδος των δραστηριοτήτων. 
Κάποια σχόλια σε σχέση τους προστατευόμενους αιγιαλούς και παραλίες που αναφέρονται στο άρθρο 4. Θεωρούμε ότι εφόσον με την παραχώρηση χρήσης επιτρέπονται επεμβάσεις, όπως ομπρέλες, ξαπλώστρες, καντίνες, αυξημένη επισκεψιμότητα από κόσμο και οχήματα, ενδεχομένως μουσική, θαλάσσια παιγνίδια, συσσώρευση αποβλήτων κ.ο.κ., τότε θα έπρεπε να απαιτείται προηγούμενη δέουσα εκτίμηση βάσει του άρθρου 6 παρ. 3 της οδηγίας των οικοτόπων 92/43, καθώς και τήρηση της περιβαλλοντικής αδειοδότησης, σύμφωνα με την ελληνική και ευρωπαϊκή περιβαλλοντική νομοθεσία. 
Σε σχέση με το άρθρο 8, παρ. 5 του νομοσχεδίου , όπως ανέφεραν και οι προλαλήσαντες, πιστεύουμε ότι σε προστατευόμενους αιγιαλούς και παραλίες θα πρέπει να μην επιτρέπεται η άσκηση δραστηριοτήτων θαλασσίων μέσων αναψυχής, θαλασσίων σπορ κ.ο.κ.  
Σε σχέση με το άρθρο 8, παρ. 7 του νομοσχεδίου, σημειώνουμε ότι ενώ στην ειδική περίπτωση, που ο αιγιαλός ή η παραλία βρίσκονται εντός αρχαιολογικού χώρου, οπότε προκρίνεται η εφαρμογή της αρχαιολογικής νομοθεσίας έναντι άλλων διατάξεων, απουσιάζει αντίστοιχη αναφορά και στις συχνές περιπτώσεις όπου ο αιγιαλός ή η παραλία βρίσκονται εντός περιοχής δασικού χαρακτήρα. Τα παραδείγματα του Σχινιά-Μαραθώνα για την Αττική, και πολλών παραλιών με δασικά οικοσυστήματα από την Χαλκιδική μέχρι τα κεδροδάση της Νότιας Κρήτης είναι γνωστά σε όλους. Σε αυτές τις περιπτώσεις επομένως θα πρέπει αντίστοιχα να θεωρηθεί ότι εφαρμόζεται η δασική νομοθεσία για την προστασία των δασικών οικοσυστημάτων που βρίσκονται στον αιγιαλό ή την παραλία. 
Θεωρούμε προβληματική την πρόβλεψη που προστέθηκε στο άρθρο 23 παράγραφος 9 του τρέχοντος νομοσχεδίου και η οποία δεν υπήρχε στην δημόσια διαβούλευση. Βάση της πρόβλεψης αυτής, από την έναρξη ισχύος του παρόντος νομοσχεδίου, θα περνάνε στη ιδιωτική περιουσία του δημοσίου εκτάσεις που ήταν προηγουμένως στην δημόσια κτήση του Δημοσίου, σύμφωνα με το άρθρο 3 του Κτηματολογικού Κανονισμού Δωδεκανήσου (Κυβερνητικό Διάταγμα 132/1929). Αυτή η πρόβλεψη, πέραν του ότι είναι μη νόμιμη καθώς έρχεται σε αντίθεση με τη Συνθήκη Ειρήνης των Παρισίων του 1947, και σε αντίθεση με εκτενή νομολογία, θεωρούμε, ότι, οδηγεί σε ένα καθεστώς απομείωσης της προστασίας των αιγιαλών. Μάλιστα αντί να αποτελεί εξίσωση με το καθεστώς ισχύει στην υπόλοιπη επικράτεια, έχει σαν αποτέλεσμα η Δωδεκάνησος να βρίσκεται σε δυσμενέστερη θέση ως προς την προστασία και την κοινοχρησία των αιγιαλών της. Ευχαριστώ και είμαι στην διάθεση της επιτροπής για ερωτήσεις. Ευχαριστώ
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Και εμείς σας ευχαριστούμε κύριε Γκλέτσο. Επειδή υπήρξε ένα πρόβλημα με τον ήχο, θα παρακαλούσα να στείλετε την τοποθέτηση σας - εισήγηση στο email που σας ήρθε η πρόσκληση, στο epitropes@parliament.gr. 

 Η κυρία Αφροδίτη Ρέτζιου, η Πρόεδρος της Ομοσπονδίας Ενώσεων Νοσοκομειακών Γιατρών Ελλάδος, επειδή συνεχίζει το τεχνικό πρόβλημα μας ενημέρωσε ότι θα μας στείλει υπόμνημα. 
Τον λόγο έχει ο κ. Μπουλαξής.
ΝΙΚΟΛΑΟΣ ΜΠΟΥΛΑΞΗΣ (Γενικός Διευθυντής Ρυθμιστικής Πολιτικής του Ανεξάρτητου Διαχειριστή Μεταφοράς (ΑΔΜΗΕ)): Ευχαριστώ πολύ, για την πρόσκληση. Καλησπέρα σε όλους. Εκ μέρους του διαχειριστή του συστήματος ηλεκτρικής ενέργειας της χώρας, του ΑΔΜΗΕ, θα κάνω μια μικρή τοποθέτηση όσον αφορά το άρθρο 47, στο οποίο έχει αρμοδιότητα να κάνει αυτή την παρέμβαση που αφορά την Κρήτη και τη διασφάλιση του ενεργειακού εφοδιασμού του νησιού για το προσεχές τέλος, αλλά και για το επόμενο του 2025. Με μια μικρή διόρθωση που πρέπει να γίνει νομοτεχνική στο άρθρο αντί για ΔΕΣΜΗΕ να γραφτεί ΑΔΜΗΕ, αυτή είναι η σωστή επωνυμία. Θα ήθελα να πω ότι η ρύθμιση αυτή είναι αναγκαία για να καθορίσει αυτό το πλαίσιο της τοποθέτησης πρόσθετου δυναμικού, που κατά τον ΑΔΜΗΕ κρίνεται αναγκαίο, να καλύψει τις ενεργειακές ανάγκες των νησιών και έτσι με αυτή τη ρύθμιση να προσδιορίσει και το πλαίσιο εγκατάστασης αυτού του δυναμικού. 
Θα ήθελα να πω ότι βάσει των μελετών, που έχουν γίνει από τον διαχειριστή, στην ουσία των δεδομένων του περσινού καλοκαιριού του 2023, φάνηκε η ανάγκη τοποθέτησης ενός σημαντικά μεγαλύτερου δυναμικού, σε σχέση με αυτό του πρόσθετου που είχε τοποθετηθεί το 2023, λόγω του παρατεταμένου καύσωνα που παρατηρήθηκε τον Ιούλιο του 2023, με αποτέλεσμα να έχουμε μια σοβαρή καταπόνηση των θερμικών μονάδων. Είδαμε ότι ο παρατεταμένος καύσωνας δημιουργεί ζητήματα στη λειτουργία τους, με αποτέλεσμα να φύγουν πέντε μονάδες, περίπου 100 MW, λόγω αυτής της καταπόνησης και βεβαίως την αύξηση του φορτίου που επιφέρει ένας τέτοιος παρατεταμένος καύσωνας στο νησί. 
Περαιτέρω, η επιδείνωση του ρυθμού των βλαβών των μονάδων των θερμικών που έχει εκεί η ΔΕΗ και λειτουργούν είναι ένας επίσης επιβαρυντικός λόγος που δεν θεωρούμε τόσο αξιόπιστο όλο αυτό το δυναμικό, διότι οι νέοι ηλικίας άνω των 40 ή και 50 ετών ορισμένες μονάδες εξ αυτών χρόνο με το χρόνο η λειτουργία τους είναι εξαιρετικά επιβαρυμένη, σε σχέση πάντα με τον προηγούμενο λόγο. Γι’ αυτό και θεωρούμε την αξιοπιστία τους λίγο επισφαλή. Επίσης, επειδή θα αποσυρθούν και κάποιες μονάδες, τουλάχιστον αυτός ήταν ο προγραμματισμός της ΔΕΗ λόγω της παλαιότητας τους και με βάση και το ενδεχόμενο απώλειας κάποιου εκ των δύο καλωδίων ή και των δύο καλωδίων που τροφοδοτούν το νησί από την Πελοπόννησο είναι όλοι αυτοί οι παράγοντες που μπήκαν στο τραπέζι, ώστε να προσδιορίσουμε τις ανάγκες για το 2024 και το 2025 σε μεγαλύτερα επίπεδα σε σχέση με το 2023. 
Τώρα, όπως είπα αυτή η ρύθμιση είναι αναγκαία για τη διαδικασία που θα ακολουθηθεί για την τοποθέτηση αυτού του δυναμικού. Βεβαίως, σωστά προβλέπει η ρύθμιση. Ήδη ενέργειες που έχουν λάβει χώρα να θεωρηθούν μέρος αυτής της διαδικασίας, διότι δεν ξεκινάμε τώρα, αυτό έχει ξεκινήσει από τον Οκτώβριο, Νοέμβριο σαν διαδικασία, και ο ΑΔΜΗΕ απευθύνθηκε κατόπιν σχετικής συζήτησης του θέματος σε επίπεδο και του διαχειριστή αλλά και της ΡΑΑΕΥ και του Υπουργείου Ενέργειας η διαδικασία που θα ακολουθηθεί. Δηλαδή, απευθύνθηκε στους τρεις παραγωγούς με θερμικές μονάδες στην Κρήτη, οι οποίοι έχουν άδειες παραγωγής στα χέρια τους για την εγκατάσταση θερμικής ισχύος. Θεωρούμε ότι αυτή τη στιγμή είναι η ενδεικνυόμενη λύση για την κάλυψη των αναγκών. Από τους τρεις αυτούς παραγωγούς αποκρίθηκε μόνο η ΔΕΗ θετικά, προσδιορίζοντας τι περίπου δυναμικό μπορεί να τοποθετήσει στο νησί για την κάλυψη αυτών των αναγκών.

Τα ζητήματα κόστους και αμοιβών κ.λπ. που θεωρεί το νομοσχέδιο, νομίζω ότι δεν είναι αρμοδιότητα του διαχειριστή, είναι περισσότερο της ρυθμιστικής αρχής και νομίζω ότι θα τοποθετηθεί επ’ αυτού η αρχή. 
Είμαι στη διάθεσή σας για οποιοδήποτε περαιτέρω σχόλιο ή απάντηση. Το βασικό για εμάς είναι η ταχύτερη τοποθέτηση ενός δυναμικού, γιατί ξέρετε ότι ο διαχειριστής ως αρμόδιος φορέας για τη διασφάλιση του ενεργειακού εφοδιασμού των νησιών που διασυνδέονται στο σύστημα όπως η Κρήτη αλλά και του υβριδικού συστήματος, κύριο μέλημά του είναι αυτό και με βάση αυτό το δυναμικό που απαιτείται, να είναι κανείς πιο ήσυχος ότι δεν θα υπάρχουν περικοπές σε καταναλωτές, σε περίπτωση μείζονος βλάβης σε κάποιο από τα συστήματα που διαχειρίζεται και λειτουργούν στο ΕΣΥ.
ΑΠΟΣΤΟΛΟΣ ΒΕΣΥΡΟΠΟΥΛΟΣ(Πρόεδρος της Επιτροπής): Τον λόγο έχει ο κ. Δαγούμας.
	ΑΘΑΝΑΣΙΟΣ ΔΑΓΟΥΜΑΣ(Πρόεδρος της Ρυθμιστικής Αρχής Αποβλήτων, Ενέργειας και Υδάτων (ΡΑΑΕΥ)): Η τοποθέτηση μας αφορά το κεφάλαιο Ε΄, το οποίο αφορά την ενίσχυση της ενεργειακής επάρκειας των νήσων, ήτοι τα άρθρα 46 έως και 50. Το κεφάλαιο αυτό αντιμετωπίζει με ένα συνεκτικό τρόπο το θέμα της ενεργειακής επάρκειας των νησιών και μάλιστα το ιδιαίτερο χαρακτηριστικό είναι ότι το κάνει συνολικά σε βάθος χρόνου, ήτοι για την Κρήτη μέχρι το 2025 οπότε αναμένεται η έναρξη της εμπορικής λειτουργίας και μέσω της πιστοποίησης της Δήλης Ημέρας Αναφοράς από την Ρυθμιστική Αρχή, και μέχρι το τέλος της δεκαετίας, με βάση τα εγκεκριμένα Προγράμματα Ανάπτυξης που έχει υποβάλει ο Διαχειριστής των λοιπών νησιών, ήτοι του Βορείου Αιγαίου και των Δωδεκανήσων. 
Οι εν λόγω διατάξεις αποσκοπούν και διασφαλίζουν τον έγκαιρο και απρόσκοπτο ενεργειακό εφοδιασμό και τη διασύνδεση των μη διασυνδεμένων νησιών, κατά την μεταβατική περίοδο όπως προανέφερα μέχρι την ολοκλήρωση των διασυνδέσεων από το ηπειρωτικό σύστημα, και για τα μικρότερα νησιά αλλά και για την Κρήτη, για την οποία όπως είναι γνωστό έχει ήδη ολοκληρωθεί η μικρή διασύνδεση με καλώδιο AC από την Πελοπόννησο και αναμένεται η ολοκλήρωση και της DC διασύνδεσης με το ηπειρωτικό σύστημα σύντομα.
Στα πλαίσια της διασφάλισης της αρχής της χρηστής διοίκησης, είναι πολύ σημαντικό ότι το κριτήριο πάντα είναι η ελαχιστοποίηση του συνολικού κόστους, λαμβάνοντας υπόψη προφανώς τις τεχνικές και λειτουργικές απαιτήσεις τις οποίες προσδιορίζουν οι εκάστοτε διαχειριστές, ήτοι ο ΑΔΜΗΕ και ο ΔΕΔΔΗΕ στα πλαίσια των αρμοδιοτήτων τους. 
Στο άρθρο 48 υπάρχει μια διάταξη, η οποία προσδιορίζει ότι για λόγους υπέρτερου δημοσίου συμφέροντος προβλέπεται λειτουργία των μονάδων εσωτερικής καύσης μέχρι την ολοκλήρωση των διασυνδέσεων, έτσι ώστε να μπορούν να λειτουργούν σε ένα καθεστώς -όπως προβλέπει αυτή η διάταξη- οι σχετικές μονάδες, ενώ το άρθρο 50 προβλέπει την αυτοδίκαιη υπαγωγή των μονάδων στις πρόσφατες περιβαλλοντικές δεσμεύσεις, έτσι ώστε να διασφαλίζεται η προστασία του περιβάλλοντος. 
Οι εν λόγω διατάξεις ορθά αναγνωρίζουν την αναγκαιότητα της κοινοποίησης του μηχανισμού ΥΚΩ και τις αποζημιώσεις του απαιτούμενου δυναμικού στη Γενική Διεύθυνση Ανταγωνισμού, καθώς αποτελούν κρατικές ενισχύσεις και συνεπώς, η έγκριση των αποζημιώσεων βρίσκεται υπό την αίρεση της σχετικής έγκρισης από τη Γενική Διεύθυνση Ανταγωνισμού, άρα η σχετική διάταξη έχει ήδη προβλεφθεί και εμείς όπως έχουμε κάνει στα πλαίσια της στενής συνεργασίας με την πολιτική ηγεσία, με το Υπουργείο, και με το Διαχειριστή, έχουμε αναδείξει την αναγκαιότητα υποβολής/κοινοποίησης αυτού του σχήματος για τις αποζημιώσεις των μονάδων.
Τέλος, αυτό το οποίο ήδη αποτυπώθηκε από τον ΑΔΜΗΕ είναι ότι έχει γίνει ένα νομοτεχνική λάθος, ότι ο ΔΕΣΜΗΕ να αντικατασταθεί από τον ΑΔΜΗΕ, που είναι πλέον η νέα ονομασία. Ενώ, επίσης, είναι σημαντικό ότι προβλέπονται και μεταβατικές διατάξεις για τον λογαριασμό ΥΚΩ, έτσι ώστε να υπάρχουν οι απαραίτητες χρηματοροές προς τους παρόχους των σχετικών υπηρεσιών στα πλαίσια χρήσης των πόρων από το Ταμείο Ενεργειακής Μετάβασης. 
Σας ευχαριστώ πολύ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Και εμείς σας ευχαριστούμε. Να συμπληρώσω ότι στη συνεδρίαση παρίσταται ο Υφυπουργός Εθνικής Οικονομίας και Οικονομικών, κ. Θεοχάρης Θεοχάρης.
Τον λόγο έχει η κυρία Κάρκα.
ΕΛΕΝΗ (ΛΕΝΑ)  ΚΑΡΚΑ (Συντονίστρια της Επιτροπής Χωροταξίας του Συλλόγου Ελλήνων Πολεοδόμων και Χωροτακτών (ΣΕΠΟΧ)): Σας ευχαριστούμε πολύ για την πρόσκληση. Καλησπέρα σε όλους. Επειδή ο ΣΕΠΟΧ έχει καταθέσει ήδη και στη διαβούλευση και προς την Επιτροπή σας απόψεις, θα αναφερθώ πολύ συνοπτικά σε ορισμένα θέματα που θεωρούμε κομβικά. 
Το υπό συζήτηση νομοσχέδιο προστίθεται σε μια αλληλουχία νομοθετικών πράξεων που αφορούν τον παράκτιο χώρο με αφετηρία τον 2971, με όλες τις τροποποιήσεις που έχει υποστεί αυτά τα χρόνια και ισχύει, μέχρι την πρόσφατη Υπουργική Απόφαση του 2020, που καθόριζε τους όρους παραχώρησης απλής χρήσης αιγιαλούς, παραλίες κ.λπ. και έχει σαν σκοπό να δημιουργήσει ένα μηχανισμό παρακολούθησης της κατάστασης των παραλιών της χώρας και επίσης μια διαδικασία ενημέρωσης. Ως προς αυτό το σημείο θεωρείται απολύτως θετικό. 
Όμως, η προσπάθεια να συγκεραστεί ο νόμος για τον αιγιαλό με μια υπουργική απόφαση που αφορά απλή χρήση, έχει σημαντικές συνέπειες και εμφανίζει υποχώρηση σε θέματα που αφορούν την περιβαλλοντική αξία της παράκτιας ζώνης, αλλά και στον χαρακτήρα της ως κοινόχρηστο αγαθό. 
Ξεκινώντας από το θέμα της περιβαλλοντικής αξίας της παράκτιας ζώνης που θεωρούμε ότι απομειώνεται. Καταρχήν, το προτεινόμενο νομοσχέδιο σε ότι αφορά στην παράκτια ζώνη δεν παρακολουθεί τους ορισμούς και τη μεθοδολογία που προτείνονται στο 7ο πρωτόκολλο της Σύμβασης της Βαρκελώνης για την ολοκληρωμένη διαχείριση των παράκτιων ζωνών της Μεσογείου, το οποίο η Ελλάδα έχει υπογράψει. Δεν έχει εφαρμόσει, αλλά αποτελεί ενωσιακό δίκαιο και άρα όλες οι χώρες που βρίσκονται στη Μεσόγειο- μέλη της Ευρωπαϊκής Ένωσης - οφείλουν να εφαρμόζουν. 
Επίσης, υπάρχει ένα πολύ σημαντικό έλλειμμα στη σύνδεση με τον χωροταξικό σχεδιασμό, το οποίο εμφανίζεται ήδη από τους ορισμούς. Θα μου επιτρέψετε να σας επισημάνω διαβάζοντας επακριβώς κάποια σημεία που έχουν αφαιρεθεί από τους ορισμούς που υπήρχαν στον 2971, όπως είχε τροποποιηθεί αργότερα. Πέραν από τον τεχνικό προσδιορισμό του αιγιαλού ως χειμέριο κύμα, έχει αφαιρεθεί η εξής πρόταση: «ο αιγιαλός αποτελεί ουσιώδες στοιχείο του φυσικού περιβάλλοντος της χώρας που προστατεύεται από την πολιτεία, η οποία το διαχειρίζεται σύμφωνα με τη φύση του και το κοινόχρηστο χαρακτήρα του». Αυτό δεν είναι μια τυπική παράλειψη. Αφορά το ίδιο το πνεύμα του νόμου. 
Επίσης, μια παρόμοια παράλειψη που αφορά όμως την κτήση. «Η προστασία των κοινόχρηστων πραγμάτων και του οικοσυστήματος αυτών -που αναφέρονται προηγουμένως για τον αιγιαλό και την παραλία -είναι ευθύνη του κράτους, το οποίο μεριμνά για την οργάνωση και λειτουργία ολοκληρωμένου συστήματος καταγραφής, διαχείρισης, εποπτείας και ελέγχου τους σύμφωνα με τις κείμενες διατάξεις της αρχής της αειφορίας και τον χωροταξικό σχεδιασμό». Αυτή η σύνδεση με την αειφορία και το χωροταξικό σχεδιασμό όπως και με τον ρόλο του κράτους αφαιρέθηκαν. 
Στο θέμα του ορισμού της παραλίας τον ΣΕΠΟΧ απασχόλησε επίσης- όπως και πάρα πολύ κόσμο - το θέμα της αφαίρεσης του κατώτατου ορίου πλάτους των 30 μέτρων. Νωρίτερα αναφέρθηκε ότι πρόκειται για παρανόηση. Όμως το γεγονός ότι τόσος πολύς κόσμος ασχολήθηκε με το θέμα αυτό, όσο και ότι δεν κοστίζει τίποτα και δεν θα έπρεπε να υπάρχει παρανόηση, θα έπρεπε πιστεύουμε να παραμείνει το κατώτατο όριο των 30 μέτρων
Αντίστοιχη περίπτωση, είναι και το θέμα του καθεστώτος στα Δωδεκάνησα. Εκεί, πρέπει να πούμε, ότι τα νησιά, κυρίως η Ρόδος και η Κως, έχουν ορισμένα ειδικά χαρακτηριστικά στις παραλίες τους. Δηλαδή, έχουν εκτός από μήκη και πολύ μεγάλα πλάτη, καθώς και μεγάλα φορτία από επισκέπτες. 
Άραγε και μόνο γι’ αυτούς τους λόγους, θα έπρεπε να διατηρηθεί, η επιπλέον ζώνη που δινόταν στον αιγιαλό για ακόμα 12 μέτρα πλάτος. 
Σε σχέση με το ιδιοκτησιακό καθεστώς. Είναι ένα θέμα που απασχολεί πάρα πολλά χρόνια και ο ν.2971/2001, δεν το είχε επιλύσει, γι’ αυτό και υπήρχε μια πληθώρα δικαστικών αποφάσεων στο θέμα αυτό. 
Εκεί που ο ΣΕΠΟΧ εκφράζει επιφυλάξεις, είναι, το θέμα της αναγκαστικής ή ρυμοτομικής απαλλοτρίωσης στις περιπτώσεις που υπάρχουν ιδιωτικά δικαιώματα και αποδεικνύονται με κάποιο έγγραφο στον αιγιαλό, την παραλία, τον παλιό αιγιαλό κλπ.. Η θέση μας στο σημείο αυτό είναι, ότι επειδή αυτά τα ακίνητα που βλέπουν στη θάλασσα έχουν πολύ μεγάλη αξία, έχουν υπεραξία, ο ιδιοκτήτης αυτό-αποζημιώνεται. 
Άρα, θα έπρεπε οπωσδήποτε να υπάρχει μια ζώνη 15 μέτρων τουλάχιστον για τη διέλευση, για την οποία δεν θα έπρεπε να δίνεται αποζημίωση. 
Ένα άλλο σημαντικό σημείο, είναι, οι κατασκευές στον αιγιαλό. Αναφέρθηκε η κυρία Χατζηνικολάου νωρίτερα, πιο συστηματικά στο θέμα αυτό. Μας έχει ανησυχήσει η καινούργια διατύπωση του νόμου, η οποία συνδέει τη δυνατότητα κατασκευών, με το θέμα αδειών για τις κατασκευές αυτές. 
Πρέπει να πω ότι η σημερινή ισχύουσα διάταξη, λέει, απλά και κατηγορηματικά, «απαγορεύεται η κατασκευή κτισμάτων και εν γένει η τοποθέτηση κατασκευασμάτων στον αιγιαλό». 
Ξαφνικά όμως σήμερα, διαμορφώνεται ως εξής. «Απαγορεύεται η κατασκευή κτισμάτων και εν γένει τοποθέτηση κατασκευασμάτων, καθώς και οποιαδήποτε μεταβολή χωρίς άδεια ή καθ’ υπέρβαση αυτής ή με άδεια που εκδόθηκε παράνομα κλπ.». 
Θα έπρεπε να είναι προφανές ότι στον αιγιαλό γίνονται διάφορες κατασκευές για την προστασία του, για λειτουργικούς λόγους, για τις ιχθυοκαλλιέργειες που είπε η κυρία Χατζηνικολάου νωρίτερα, όμως η γενική αρχή είναι, ότι δεν μπορούν να γίνονται κατασκευές, εκτός από πολύ ειδικούς λόγους. 
Επίσης, ένα άλλο θέμα, είναι το καθεστώς εξαίρεσης που υπάρχει για αυτά τα θέματα των κατασκευών, για τα ΕΣΧΑΔΑ και τα ΕΣΧΑΣΕ. Θα έπρεπε να υπάρχει ισονομία σε όλες τις περιπτώσεις, συμπεριλαμβανομένων και αυτών των προγραμμάτων και έργων. 
Ένα θετικό στοιχείο, είναι σαφώς οι απάτητες παραλίες, οι υψηλής προστασίας αιγιαλοί και παραλίες. Όμως αυτό που μας απασχολεί, είναι, ότι ακόμα είναι σαφές το καθεστώς τους. Άρα, δημιουργεί κάποιες ανησυχίες ,για το χειρισμό των παραλιών που εμπίπτουν στο δίκτυο του Natura 2000. 
Επίσης ένα άλλο σημείο ανησυχίας, είναι ο ρόλος των ΟΤΑ και το γεγονός, ότι δεν υπεισέρχονται κατά τη διαδικασία οριοθέτησης των ζωνών κλπ.. Προς το παρόν, αυτά και σας ευχαριστώ και πάλι, καλή συνέχεια. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Σας ευχαριστούμε πολύ, κυρία Κάρκα.
Το λόγο έχει η κυρία Βαφειάδου.
ΑΝΝΑ ΒΑΦΕΙΑΔΟΥ (Υπεύθυνη Νομικού Τομέα του WWF Ελλάς): Καλησπέρα σε όλους και σας ευχαριστώ πολύ, κύριε Πρόεδρε.
Αξιότιμα μέλη της Βουλής των Ελλήνων, εκ μέρος του WWF Ελλάς και επτά περιβαλλοντικών οργανώσεων που συνυπογράφουν σχόλια που κατατέθηκαν, τόσο κατά τη διαδικασία της δημόσιας διαβούλευσης, όσο και ενώπιον της Βουλής, σας ευχαριστούμε θερμά για την πρόσκληση, για να καταθέσουμε τις απόψεις μας κατά τη συζήτηση αυτού του μείζονος σημασίας νομοσχεδίου του Υπουργείου Οικονομικών. 
Ευθύς εξ’ αρχής υπογραμμίζουμε ότι σε καιρούς κλιματικής κρίσης, η διαχείριση του εξαιρετικής οικολογικής σημασίας παράκτιου χώρου, θα πρέπει να είναι ολοκληρωμένη, να συμμορφώνεται με τη νομοθεσία και να λαμβάνει υπόψη τη βέλτιστη διαθέσιμη επιστήμη και τις βέλτιστες πρακτικές των άλλων χωρών. 
Για να γίνω πιο σαφής, τη στιγμή που η Γαλλία κατοχυρώνει παράκτια ζώνη προστασίας πλάτους 100 μέτρων, η Γερμανία 150 μέτρων και η Δανία 300 μέτρων, η Ελλάδα με το υπό συζήτηση νομοσχέδιο, καταργεί ακόμη και το ελάχιστο όριο των 30 μέτρων που ισχύει σήμερα, στον ορισμό της αδόμητης ζώνης παραλίας. 
Στα επόμενα λεπτά θα επικεντρωθώ στα κυριότερα σημεία των σχολίων, στα οποία θα ήθελα να επιστήσω την προσοχή σας. 

Θα ανέμενε κανείς η παρούσα νομοθετική πρωτοβουλία για τη διαχείριση του εξαιρετικής οικολογικής σημασίας παράκτιου χώρου, να εστίαζαν στην προσαρμογή στις νέες συνθήκες που διαμορφώνονται λόγω της κλιματικής κρίσης, στον ρόλο της παράκτιας και παρόχθιας ζώνης, στην προστασία των ανθρώπινων δραστηριοτήτων από φυσικούς κινδύνους πλημμυρικούς, ως λύσεις βασισμένες στη φύση και να εισήγαγε μια ολοκληρωμένη παρέμβαση, λαμβάνοντας υπόψη, αφενός, τις υποχρεώσεις της χώρας για την επίτευξη της καλής περιβαλλοντικής κατάστασης των υδάτων σύμφωνα με τις προβλέψεις της Οδηγίας για τη θαλάσσια στρατηγική, καθώς τα έργα και δραστηριότητες που λαμβάνουν χώρα στην παράκτια ζώνη έχουν άμεση επίπτωση στην κατάσταση των παράκτιων και θαλάσσιων υδάτων και αφετέρου, θα ανέμενε κανείς να καθόριζε αδόμητη  ζώνη παραλίας πλάτους 100 μέτρων, όπως προβλέπει άλλωστε το Πρωτόκολλο για την ολοκληρωμένη διαχείριση της παράκτιας ζώνης στη Σύμβαση της Βαρκελώνης, όπως ειπώθηκε και από άλλους φορείς νωρίτερα. 
Αντί αυτών, με το παρόν νομοσχέδιο, συντελείται σοβαρή οπισθοδρόμηση καθώς εισάγεται μια αποσπασματική παρέμβαση, η οποία υπονομεύει σοβαρά το προστατευτικό καθεστώς του παράκτιου χώρου, υιοθετώντας μάλιστα μια κακή νομοτεχνική επιλογή, να μην ενσωματωθούν οι νέες διατάξεις στον ισχύοντα ν.2971/2001, που δημιουργεί σύγχυση και ανασφάλεια δικαίου. 
Θα σταθώ συνοπτικά στα τρία προβληματικά σημεία του νομοσχεδίου.
Πρώτα απ’ όλα, όπως έχει αναφερθεί, συντελείται συρρίκνωση του κοινόχρηστου χώρου του αιγιαλού και της παραλίας. Το ελάχιστο όριο που προβλέπεται σήμερα στον ν.2971/2001, για τα 30 μέτρα, δίνει μια σαφή κατεύθυνση στα όργανα της πολιτείας, που με το παρόν νομοσχέδιο καταργείται. 
Επίσης, όπως αναφέρθηκε και από την εκπρόσωπο του ΣΕΠΟΧ, καταργείται και η ρητή πρόβλεψη για την υποχρέωση του κράτους να καταγράφει, να προστατεύει τα κρίσιμα αυτά οικοσυστήματα, σύμφωνα με τις αρχές της αειφορίας και του χωροταξικού σχεδιασμού. 
Αυτή τη στιγμή, με το παρόν νομοσχέδιο, μειώνεται το προστατευτικό καθεστώς καθώς στον παλαιό αιγιαλό καταργείται η κοινοχρησία, στους μικρούς αιγιαλούς εξαφανίζεται η απαγόρευση παραχώρησης της απλής χρήσης αυτών, καθιστώντας ακόμη και αυτά τα πολύτιμα οικοσυστήματα διαθέσιμα προς ενδεχόμενη εμπορική εκμετάλλευση. 
Θα ήθελα να σταθώ σε ένα ειδικότερο ζήτημα που αφορά στο άρθρο 28 του νομοσχεδίου, με το οποίο επεκτείνεται η θαλάσσια ζώνη λιμένα Αλεξανδρούπολης, με τυπικό νόμο και δεν ακολουθείται η προβλεπόμενη διαδικασία από τον 2971/2001, δίχως μάλιστα να προηγηθεί δέουσα εκτίμηση των επιπτώσεων. 
Τέλος, θα ήθελα να αναφερθώ στο πέμπτο κεφάλαιο, άρθρα 46 επόμενα, τα οποίο σχολιάστηκαν και από προηγούμενους φορείς. Τα άρθρα αυτά εισήχθησαν για πρώτη φορά στο νομοσχέδιο που κατατέθηκε στη Βουλή, δεν τέθηκαν σε προηγούμενη δημόσια διαβούλευση. Με αυτά εισάγεται εκ νέου παράταση της προσωρινής ενιαίας άδειας λειτουργίας ρυπογόνων μονάδων της ΔΕΗ. Το προσωρινό αυτό καθεστώς παρατείνεται εδώ και περίπου 20 χρόνια και οι εγκαταστάσεις που υπάγονται σε αυτό το καθεστώς εξοπλίζονται με ενιαία άδεια, που επιτρέπει τη λειτουργία τους ανεξάρτητα από την ύπαρξη επικαιροποιημένων περιβαλλοντικών όρων. 
Το σημαντικότερο, όμως, είναι ότι με τις προβλέψεις στο κεφάλαιο αυτό παραβιάζεται το ενωσιακό δίκαιο, αυξάνεται η ρύπανση και εγκλωβίζεται η χώρα στα ρυπογόνα συμβατικά καύσιμα, εμποδίζοντας έτσι και την περιβαλλοντική προστασία. Ο καύσωνας που βιώσαμε το περασμένο καλοκαίρι θα είναι ένα όλο και πιο συχνό φαινόμενο. Ο εγκλωβισμός της χώρας στα ρυπογόνα καύσιμα θα πρέπει να παύσει. 
Κλείνοντας, μια τέτοια νομοθετική πρωτοβουλία όπως η παρούσα δεν συνάδει με την εικόνα της χώρας που προωθεί η Κυβέρνηση, ενόψει και της διεξαγωγής του 9ου Συνεδρίου για τους ωκεανούς, στην Ελλάδα. 
Σας καλούμε, λοιπόν, να κυρώσετε και να εφαρμόσετε το Πρωτόκολλο για την ολοκληρωμένη διαχείριση της παράκτιας ζώνης της Σύμβασης της Βαρκελώνης, προβλέποντας ζώνη προστασίας 100 μέτρων από τον αιγιαλό και να αποσύρετε τις προβληματικές διατάξεις του νομοσχεδίου.
Ευχαριστώ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Κι εμείς ευχαριστούμε.
Ο κ. Γιατράς, έχει το λόγο.
ΑΝΑΣΤΑΣΙΟΣ ΓΙΑΤΡΑΣ (Μέλος του Δ.Σ. της Πανελλήνιας Ομοσπονδίας Εστιατορικών και Συναφών Επαγγελμάτων (ΠΟΕΣΕ)): Ευχαριστώ, κύριε Πρόεδρε.
Κύριε Υπουργέ, κυρίες και κύριοι Βουλευτές, θα ήθελα να σας ευχαριστήσω που μας δίνετε τη δυνατότητα να συμμετάσχουμε στη σημερινή διαβούλευση για ένα τόσο κρίσιμο νομοσχέδιο για τη λειτουργία χιλιάδων καταστημάτων υγειονομικού ενδιαφέροντος σε όλη τη χώρα. 
Το υπό διαβούλευση νομοσχέδιο αντιμετωπίζει με έναν τρόπο οριζόντιο χιλιόμετρα ακτογραμμής. Άκουσα πριν τον συνάδελφο που τα όρισε στα περίπου στα 16,5 χιλιάδες χιλιόμετρα και αντιμετωπίζει με τον ίδιο τρόπο πολύ μεγάλες εκτάσεις παραλίας και τη Λίμνη της Καστοριάς. Ακριβώς με το ίδιο νομοσχέδιο και με τους ίδιους όρους. 
Θα ήθελα να κάνω σαφή τη θέση του συνόλου του επιχειρηματικού κόσμου, ο οποίος δραστηριοποιείται στον αιγιαλό, ότι το παραχωρούμενο τμήμα του 50% ελεύθερο προς τους πολίτες και ο κοινόχρηστος χαρακτήρας είναι αυτονόητος και είναι απόλυτα σεβαστός από όλους μας. Δεν ήρθαμε εδώ ούτε να υπερασπιστούμε ακραίες παραβατικές συμπεριφορές. Γίναμε όλοι μάρτυρες, τα τελευταία χρόνια, και δεν θέλουμε να επαναληφθούν τέτοια φαινόμενα. Όμως, από την άλλη, δεν θέλουμε να περιορίσουμε και την επιχειρηματική δραστηριότητα των καταστημάτων μας. 
Ήδη έχει προβλεφθεί -και στα προηγούμενα νομοσχέδια του αιγιαλού, αλλά και στο συγκεκριμένο νομοσχέδιο-  ότι, από τα παραχωρούμενα τμήματα, μόνο το 60% αυτών των τμημάτων μπορούν να έχουν τοποθέτηση ομπρελοκαθισμάτων. Άρα, για να έχουμε μια σχηματική εικόνα, έχουμε 50% ελεύθερο προς χρήση για όλους και στα υπόλοιπα παραχωρούμενα τμήματα έχουμε μόνο στο 60%. Άρα υπάρχει και εκεί πρόβλεψη για ελεύθερη πρόσβαση των πολιτών. Επαναλαμβάνω πως είναι απόλυτα σεβαστή αυτή η ελεύθερη πρόσβαση και ο σεβασμός από όλους μας. 
Ερχόμαστε, λοιπόν, τώρα, στο πιο κρίσιμο σημείο αυτού του νομοσχεδίου. Παρότι το πνεύμα του νομοσχεδίου και η επικοινωνία που έχει δώσει  το Υπουργείο Οικονομικών έχουν να κάνουν με μία ευταξία, προκειμένου να σταματήσουν τα φαινόμενα της παραβατικής συμπεριφοράς, παρόλα αυτά βλέπουμε ότι ουσιαστικά εξαιρεί και εξοστρακίζει την επιχειρηματικότητα των καταστημάτων υγειονομικού ενδιαφέροντος. 
Πώς συμβαίνει αυτό; Στο άρθρο 11, παρ. 3, αναφέρει επί λέξει « κατ’ εξαίρεση είναι δυνατή η παραχώρηση μεγαλύτερης επιφάνειας, εφόσον καταλείπεται ελεύθερο το ποσοστό του πρώτου εδαφίου, αν η όμορη επιχείρηση υπάγεται στις περιπτώσεις α’ και β’ της παρ. 1 του παρόντος, είναι σύνθετο τουριστικό κατάλυμα των υποπεριπτώσεων αα’, ββ’, δδ’, κάποιες σύνθετες χρήσεις». Τι λέει, λοιπόν;  Ότι, κατ’ εξαίρεση, μπορούν να δοθούν έως 500 τετραγωνικά μόνο στις περιπτώσεις –ποιες;-  των ξενοδοχείων, των κύριων καταλυμάτων, των ενοικιαζόμενων δωματίων και -κάτι που δεν το λέει στη συγκεκριμένη παράγραφο, αλλά ισχύει από διαφορετική παράγραφο- και στις καντίνες. 
Δηλαδή, στο συγκεκριμένο νομοσχέδιο, απροκάλυπτα, εξαιρείται και τιμωρείται η εστίαση. Εξαιρείται η επιχειρηματική δραστηριότητα χιλιάδων καταστημάτων υγειονομικού ενδιαφέροντος. Και εδώ τίθεται ένα πάρα πολύ σημαντικό θέμα και ζήτημα αθέμιτου ανταγωνισμού. Όμορες επιχειρήσεις, οι μεν θα μπορούν να έχουν έως 500 τετραγωνικά και οι δε, θα έχουν μόνο την προβολή τους. Διερωτόμαστε όλοι, έχουμε τεράστια αγωνία και μεταφέρω αυτή την αγωνία, σήμερα.  Διερωτόμαστε όλοι για ποιο λόγο τιμωρείται και για ποιο λόγο εξαιρείται η εστίαση από τους ίδιους όρους των παραχωρούμενων τμημάτων. Είναι σημαντικό να έχουμε ίδιους όρους. Να υπάρξει, δηλαδή, ισονομία, την οποία ανέφερα και στην εισαγωγή μου, ώστε και τα καταστήματα υγειονομικού ενδιαφέροντος να έχουν πρόσβαση σε παραχωρούμενα τμήματα μέχρι 500 τετραγωνικά, με 60% τοποθέτηση των τραπεζοκαθισμάτων και των ξαπλωστρών, ώστε να έχουμε ίδιους όρους. 
Θέλω, επίσης, να τονίσω και μάλιστα να σας καλέσω να φέρετε στη σκέψη σας, ως επισκέπτες στα καταστήματα υγειονομικού ενδιαφέροντος, τις εικόνες σε καταστήματα που δραστηριοποιούνται, κυρίως κατά τους καλοκαιρινούς μήνες, τα οποία είναι είτε στον αστικό ιστό είτε και μέσα σε αυτόν. Αυτά είναι διαδοχικά όμορα καταστήματα που με την πρόβλεψη του νόμου και την αύξηση του ορίου στα 6 μέτρα στα όμορα καταστήματα -3 και 3- ουσιαστικά, θα αποκλείσουμε τη δραστηριότητα. Θα έχουμε κλειστά καταστήματα κατά τη χρήση της θερινής περιόδου. 
Τι θα συμβεί, δηλαδή; Και το συνδέω και με το προηγούμενο. Παρότι μπορεί να έχουμε δύο όμορα καταστήματα, τα οποία έχουν μία προβολή των 8 ή των 10 μέτρων, μεταξύ τους ο νόμος υποχρεώνει να αφήσουν 3 και 3 μέτρα. Εκεί, θα έχουμε μία συρρίκνωση αυτών των καταστημάτων, μία μη λειτουργική απόδοση της χρήσης τους, με αποτέλεσμα αυτά να κλείσουν. Θα έχουμε ένα ντόμινο κλεισίματος καταστημάτων υγειονομικού ενδιαφέροντος. Γιατί; Διότι τα όρια αυτά θα φέρουν το αντίθετο αποτέλεσμα. Θα έχουμε κλειστές επιχειρήσεις, κλειστά φώτα σε πάρα πολλά καταστήματα υγειονομικού ενδιαφέροντος.

Τι σημαίνει αυτό; Μειωμένα έσοδα για τους δήμους, μειωμένα έσοδα για το κράτος, πολλές χιλιάδες θέσεις εργασίας οι οποίες δεν θα υπάρξουν, δεν θα υπάρχει η εστίαση έτσι όπως την είχαμε φανταστεί το προηγούμενο διάστημα και, επαναλαμβάνω, δεν υιοθετούμε τις παραβατικές συμπεριφορές, δεν υιοθετούμε τις εικόνες τις οποίες είδαμε και νομίζω είμαστε απέναντι και για να χρησιμοποιήσω κι έναν όρο, στην ίδια όχθη. 
Κλείνοντας, στο θέμα του αιγιαλού θα ήθελα να πω ότι έχει κατατεθεί ένα αναλυτικό υπόμνημα και κατά τη διάρκεια της δημόσιας διαβούλευσης και των συναντήσεων που είχαμε, με το οποίο ταυτίζονται οι θέσεις τόσο της Πανελλήνιας Ομοσπονδίας Εστιατορικών και Συναφών Επαγγελμάτων όσο και της Κεντρικής Ένωσης Επιμελητηρίων Ελλάδος, στην οποία συμμετέχω επίσης. Θα καταθέσω και στα πρακτικά τα αντίστοιχα υπομνήματα. 
Αυτό το οποίο θέλω να επισημάνω με πάρα πολύ μεγάλη προσοχή είναι ότι ο κλάδος της εστίασης κατά τη διάρκεια της πανδημίας έδειξε μια τεράστια δυναμική και, μάλιστα, αμέσως μετά την πανδημία, για το 2022, έφτασε να καταγράφει περίπου 8 δισεκατομμύρια τζίρο, σύμφωνα με τα επίσημα στοιχεία της ΕΛΣΤΑΤ. Θα πρέπει να προστατεύσουμε την επιχειρηματικότητα και την επιχειρηματική δραστηριότητα των καταστημάτων υγειονομικού ενδιαφέροντος και κρίνουμε πως το τρίπτυχο ισονομία, ευταξία και ελεύθερη προσβασιμότητα, είναι αυτό το οποίο προστατεύει και τον κοινόχρηστο χαρακτήρα του αιγιαλού, διασφαλίζει κοινούς όρους ανταγωνισμού για όλες τις επιχειρήσεις και επιφέρει πολλαπλά οφέλη, τόσο για τον τουρισμό όσο και για την οικονομία της χώρας. 
Αλλάζοντας θέμα για να πάω στις ποινές των POS και στα άρθρα 44 και 45 για τις ποινές της μη διασύνδεσης των ταμειακών μηχανών, θα ήθελα να πω το εξής. Προβλέπεται ότι θα έχουμε στο συγκεκριμένο θέμα πρόστιμο έως 10.000 € για τις επιχειρήσεις οι οποίες τηρούν απλογραφικά βιβλία και 20.000 € γι’ αυτές που τηρούν διπλογραφικά βιβλία. Αυτές οι ποινές είναι εξοντωτικές και, μάλιστα, έρχονται σε μία περίοδο που οι εταιρείες δεν μπορούν να προσφέρουν στην αγορά αντίστοιχη κάλυψη, υπάρχουν σοβαρές διοικητικές, διαδικαστικές, αλλά και τεχνικές ελλείψεις για την ολοκλήρωση της σύνδεσης των ταμειακών μηχανών με τα POS. Ειδικά, όμως, για τον κλάδο της εστίασης, σημειώνουμε ότι δεν υπάρχει σαφής ρύθμιση αλλά μία γενική αναφορά για τα τραπεζοκαθίσματα. Θα πρέπει να τονίσω ότι προβλέπεται τις 30/6, προθεσμία που έχει δώσει το Υπουργείο Οικονομικών, να υπάρχει μία αντικατάσταση των ταμειακών μηχανών της εστίασης με νέα συστήματα στα οποία θα παντρεύουν και τα POS και τα καινούργια αυτά ταμειακά συστήματα για να μπορέσουν να ορίζουν και τα τραπεζοκαθίσματα. Θα βρεθούμε στο παράδοξο μέσα σε τρεις μήνες οι χιλιάδες επιχειρήσεις να πρέπει να επωμιστούν διπλό κόστος και τον Ιούνιο να έχουν την αντίστοιχη σύνδεση για να μπορέσουν να παντρέψουν τα τραπεζοκαθίσματα, αλλά και τώρα - 29/2 λήγει η προθεσμία παρότι αναφέρεται ότι τα πρόστιμα θα πάνε μετά τις 31/3 - υπάρχει μια τεράστια αγωνία, απαντάμε συνεχώς σε τηλέφωνα συναδέλφων από όλη την Ελλάδα, για το τι θα συμβεί γιατί οι ίδιες οι εταιρείες αδυνατούν να δώσουν λύση. Μάλιστα, ένα άλλο παράδοξο είναι ότι ακόμα και τα voucher τα οποία έδωσε το Υπουργείο Οικονομικών όριζαν ότι αφορούσαν μόνο για τις επιχειρήσεις οι οποίες είχαν λειτουργία την 1/1/2022. Έχουμε φτάσει Φεβρουάριο του 24, οπότε μήπως πρέπει να υπάρξει μια ανανέωση των voucher σε αυτό και για τις επιχειρήσεις οι οποίες είχαν έναρξη την 1/1/2023. Είναι σημαντικό. Αυτό είναι κάτι το οποίο δεν θα το αποφύγει η εστίαση και είναι νομίζω στρατηγικός στόχος του Υπουργείου Οικονομικών. Μέχρι, όμως, να ολοκληρωθεί και να έχουμε μία ισορροπία στην αγορά και από τις επιχειρήσεις οι οποίες μας προμηθεύουν αυτά τα συστήματα, να απαλειφθούν τα πρόστιμα και να μπορέσουμε να φτάσουμε στην καλοκαιρινή περίοδο που είναι κρίσιμη, χωρίς να έχουμε προβλήματα στην καθημερινότητα των επιχειρήσεων. Σας ευχαριστώ πολύ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Σας ευχαριστούμε κι εμείς, κ. Γιατρά. 
Θα ήθελε να συμπληρώσει κάτι ο κ. Ματθαιόπουλος;
ΠΑΝΑΓΙΩΤΗΣ ΜΑΤΘΑΙΟΠΟΥΛΟΣ (Μέλος του Δ.Σ. της ΠΟΕΣΕ): Όχι, τα είπε όλα ο κ. Γιατράς. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Ευχαριστούμε πολύ.
Το λόγο έχει ο κ. Βασίλειος Καμπάνης, Πρόεδρος της Πανελλήνιας Ομοσπονδίας Φοροτεχνικών Ελευθέρων Επαγγελματιών.  
ΒΑΣΙΛΕΙΟΣ ΚΑΜΠΑΝΗΣ (Πρόεδρος της Πανελλήνιας Ομοσπονδίας Φοροτεχνικών Ελευθέρων Επαγγελματιών (ΠΟΦΕΕ)): Ευχαριστώ, κύριε Πρόεδρε. Ευχαριστώ τον Υπουργό και τους βουλευτές για την πρόσκληση. 
Είμαστε Ομοσπονδία των Φοροτεχνικών και έχουμε πει επανειλημμένα ότι ενώ είμαστε υπέρμαχοι της ψηφιοποίησης, έχουμε επισημάνει  ότι η ψηφιοποίηση των διαδικασιών του Δημοσίου δεν αποτελεί ένα εγχείρημα που μπορεί να γίνει αυτόματα και σε κάθε περίπτωση να επιτευχθεί αποτελεσματικά και ομαλά, ψηφιοποιώντας απλά τις υφιστάμενες διαδικασίες.
 Με αυτό τον τρόπο οδηγούμαστε, αν δεν έχουμε οδηγηθεί ήδη, στις άγνωστες ατραπούς της ηλεκτρονικής γραφειοκρατίας. Δεν μπορεί να εφαρμοστεί χωρίς να λαμβάνονται υπόψιν οι δυνατότητες των υπόχρεων είτε αυτές αφορούν τις αναγκαίες για την ψηφιακή συμμόρφωση γνώσεις και δεξιότητες που απαιτούνται είτε αυτές αφορούν το κόστος συμμόρφωσης, κόστος αγοράς, διατήρησης POS, τραπεζικές προμήθειες επί των συναλλαγών, αγορά, λειτουργία, συντήρηση των σχετικών λογισμικών προγραμμάτων, χρόνος υλοποίησης και ποινές της Διοίκησης, οι οποίες πάντα συνήθως είναι «εξοντωτικές».
 Με τις διατάξεις του Δ΄ Κεφαλαίου και ειδικότερα των άρθρων 44 έως 45. Θεσπίζονται ποινές μη διασύνδεσης ταμειακών μηχανών και γενικότερα ΦΗΜ με τα POS συστήματα. Οι ποινές αυτές κρίνονται ως «εξοντωτικές» και μάλιστα χωρίς υπαιτιότητα των επιχειρήσεων, στη δεδομένη στιγμή.
 Έρχεται δηλαδή να προστεθεί στο ήδη «εξοντωτικό» πλαίσιο των προστίμων που το μόνο που κάνουν είναι να κλείνουν επιχειρήσεις. Στην ΠΟΦΕΕ διαχρονικά υποστηρίζαμε τη διασύνδεση των ταμειακών με τα POS. Τονίζαμε μάλιστα ότι από χρόνια ότι έπρεπε να είναι τα συστήματα αυτά ενοποιημένα. 
Έχοντας γνώση της πραγματικής κατάστασης της αγοράς και των μικρομεσαίων επιχειρήσεων οφείλουμε να σας ενημερώσουμε για τα προβλήματα που έχουμε διαπιστώσει, διότι υπάρχει τεράστιος κίνδυνος να καταλογιστούν άδικα πρόστιμα προς τις επιχειρήσεις, δεδομένου ότι το χρονοδιάγραμμα για την υλοποίηση του εγχειρήματος είναι εξαιρετικά «ασφυκτικό» έως τις 29/02 του 2024. Έχει παρατηρηθεί μεγάλη καθυστέρηση στην αναβάθμιση των POS από τους παρόχους, δυσκολίες σύνδεσης και εξοικείωσής τους από τους προμηθευτές των ταμειακών μηχανών και γενικότερα αδυναμία εξυπηρέτησης, λόγω τεχνικών προβλημάτων, χιλιάδων επιχειρήσεων που πρέπει να διασυνδεθούν, όλες εντός των επόμενων ελάχιστων ημερών. Πώς είναι δυνατό να τηρηθούν οι «ασφυκτικές» αυτές προθεσμίες όταν οι επιχειρήσεις του κλάδου δεν είναι έτοιμες; Ανεξάρτητα, εάν είναι δική τους υπαιτιότητα ή μη, να ανταποκριθούν σε αυτά τα αιτήματα;
 Επιπλέον για σειρά ζητημάτων, όπως για τα τραπεζοκαθίσματα στην εστίαση, όπως αναφέρθηκε και από την Ομοσπονδία της Εστίασης, δεν υπάρχουν σαφείς ρυθμίσεις. Αυτό σημαίνει ότι θα πρέπει άμεσα να εκδοθούν διευκρινιστικές οδηγίες από το Υπουργείο. Πότε θα προλάβουν οι επιχειρήσεις να τις αφομοιώσουν και να τις εφαρμόσουν; Η συγκεκριμένη κατηγορία επαγγελματιών που χρησιμοποιεί ταμειακές μηχανές είναι αναγκασμένη να διασυνδέσει τώρα τις ταμειακές της και σε τρεις μήνες να αλλάξει σε νέα ΦΗΜ εστιατορίου. Αυτό καταλαβαίνετε ότι συνεπάγεται διπλό κόστος για την ίδια υποχρέωση.
Εξάλλου τα έχουμε όλα αυτά τα προβλήματα αναφέρει και στη συνάντηση που είχαμε την προηγούμενη εβδομάδα με τον Υπουργό, τον Υφυπουργό και το Διοικητή της ΑΑΔΕ. 
Επίσης, εκκρεμεί η επίλυση σειράς πρακτικών προβλημάτων, όπως για παράδειγμα η ακύρωση απόδειξης ταμειακής μηχανής, προκειμένου να εκδοθεί τιμολόγιο, σε περίπτωση συναλλαγής χονδρικής πώλησης  και πληρωμής με κάρτα. Καταλήγει δηλαδή η επιχείρηση για μια συναλλαγή να εκδίδει τρία παραστατικά. Φανταστείτε όλες αυτές τις επιχειρήσεις να εκδίδουν ή να εισπράττουν για τη χονδρική τους, 50 ή 100 συναλλαγές την ημέρα, όσο πολλαπλασιάζεται και σκεφτείτε εσείς, κύριε Πρόεδρε που είστε και από αγροτικό νομό που οι αγρότες πληρώνουν με κάρτα, κυρίως τους επαγγελματίες με τα φάρμακα και γενικά όλα τα είδη, τι ακριβώς έχει να γίνει;
Δεν έχει διευκρινιστεί, δε, αν μπορεί να χρησιμοποιηθεί δεύτερο POS με το αντίστοιχο κόστος φυσικά και τι θα γίνει με τυχόν αναβάθμιση του συγκεκριμένου POS; Θα παραμείνει χωρίς αναβάθμιση ή όχι;
 Επίσης, δεν έχουμε επίσημη ενημέρωση για το αν μπορούν οι εποχικές επιχειρήσεις να διασυνδεθούν πριν την έναρξη των εργασιών τους το καλοκαίρι. Αυτό θα αποσυμφορήσει και την όλη πίεση που υπάρχει αυτή τη στιγμή. 
Επίσης, δεν έχει ολοκληρωθεί η αποστολή των εγκρίσεων για τα Vouchers του τρίτου κύκλου, έρχονται πολύ λίγα, ενώ περιμένουμε τον τέταρτο κύκλο, όπως έχει αναφέρει  και ο Υπουργός και ο Υφυπουργός που πρέπει να παραλαμβάνει τα online συστήματα ή συνδυασμό τους. Εδώ πρέπει να πούμε ό,τι εγκρίσεις έχουν έρθει, έχουν κι ένα περιθώριο επτά ημερών για ενστάσεις. Άρα αυτή τη στιγμή. Στην ουσία, δεν μπορείς να χρησιμοποιήσεις τις επιταγές Vouchers.
	Τέλος, όσον αφορά τα all in one συστήματα λαμβάνουμε μια ενημέρωση, πως δεν είναι διαθέσιμα ακόμα και από τις τράπεζες και προσπαθούμε να το δούμε σε πανελλαδικό επίπεδο  αν ισχύει αυτό	. Επιπλέον, οι επιχειρηματίες από μόνοι τους δεν μπορούν να θέσουν σε λειτουργία τα συστήματα αυτά. Το να πάει να πάρει κάποιος ένα all in one από μία τράπεζα αυτό χρειάζεται κάποιος τεχνικός να το διαμορφώσει, να το εγκαταστήσει, να εκπαιδεύσει τον επιχειρηματία και τους χρήστες και να αποκτήσουν τις στοιχειώδεις γνώσεις για να μπορέσουν να λειτουργήσουν στην πράξη από 1/3/2024, όπως ορίζουν οι διατάξεις. Πότε θα γίνει αυτό; Εννοείται, βέβαια, ότι απαιτείται πλήρης χρηματοδότηση του κόστους, συμμόρφωσης, τεχνικές αναβαθμίσεις, software, αντικατάσταση ταμειακών, κλπ..
Υπενθυμίζουμε ότι την τελευταία διετία το κόστος λειτουργίας των επιχειρήσεων έχει αυξηθεί έως και 40% και όλες αυτές οι υποχρεώσεις δημιουργούν ένα επιπρόσθετο κόστος το οποίο μάλιστα δεν είναι εφάπαξ. Είναι διαρκές καθώς εκτός από το κόστος συμμόρφωσης που γεννά συμπεριλαμβάνει και μια σειρά άλλων πρακτικών χρεώσεων προμηθειών. Αυτή η ιδιότυπη κρατική ακρίβεια συμμόρφωσης είναι πολύ πιθανό να μετακυλιστεί στις τιμές σε μια εποχή που γίνεται προσπάθεια για να συγκρατηθούν.
 Οι επιχειρήσεις απευθύνονται στους συναδέλφους λογιστές-φοροτεχνικούς όπως πάντα, γιατί πάντα καταλήγουν όλοι στο λογιστή, ζητώντας λύσεις τις οποίες όμως εμείς δεν είμαστε οι αρμόδιοι για να τους βοηθήσουμε όμως τις ζητούν επιτακτικά. Οι τεχνικοί ταμειακών μηχανών δεν μπορούν να ανταπεξέλθουν, οι εταιρείες ERP αναφέρουν ότι δεν υπάρχουν στην αγορά οι νέοι fimas τόσο για τα ERP συστήματα όσο και για τις fimas εστιατορίου. Δειλά, δειλά σήμερα είδα κάποιες διαφημίσεις και δεν ξέρω κατά πόσο μπορούν να μπουν σε λειτουργία.
Με βάση τα προαναφερόμενα επαναλαμβάνουμε και η όλη διαδικασία για τη διασύνδεση των POS με τις ταμειακές μηχανές και τους φορολογικούς μηχανισμούς χρειάζεται περισσότερο χρόνο, ώστε να δημιουργηθούν οι προϋποθέσεις για την ομαλή συμμόρφωση των επιχειρήσεων, θεωρούμε τουλάχιστον ένα εξάμηνο. Τώρα θα είναι πιλοτικό; Πως θα ονομαστεί, πάντως χρειάζεται χρόνος. 
Η απάντηση του Υπουργείου είναι ότι δεν υπάρχει άλλος χρόνος γιατί θα χαθούν κονδύλια από το Ταμείο Ανάκαμψης κάτι το οποίο το αντιλαμβανόμαστε ως πρόβλημα και είναι κατανοητό. Θα πρέπει, όμως και το Υπουργείο να αντιληφθεί την πραγματικότητα και τις δυνατότητες της πραγματικής οικονομίας, που χρειάζεται χρόνο, για να αφομοιώσει όλες τις σχετικές αλλαγές και να τις εφαρμόσει. 
Η επιβολή των προστίμων που προβλέπεται στο εν λόγω νομοσχέδιο για ένα ατελές ρυθμιστικό πλαίσιο είναι αδικαιολόγητη. Τα πρόστιμα θεσμοθετούνται όταν έχουν αντιμετωπιστεί όλα τα προβλήματα, όταν έχουν εκδοθεί όλες οι απαντήσεις και κυρίως όταν έχει μεσολαβήσει επαρκής δοκιμαστική πιλοτική περίοδος για να διαπιστωθεί ότι όλα λειτουργούν σωστά και ήρεμα. Θεωρούμε, πως τα συγκεκριμένα άρθρα για τις ποινές θα πρέπει κατ’ αρχήν να αποσυρθούν, τουλάχιστον, μέχρι τότε όλα τα ζητήματα να επιλυθούν. Κάποια στιγμή μάλιστα καλό θα ήταν το Υπουργείο και κάθε υπουργείο εκτός από τη θεσμοθέτηση «δρακόντειων» ποινών, ως μέτρο επιβολής συμμόρφωσης, να εξετάζει τη θέσπιση κινήτρων προς επιχειρήσεις. Ίσως αυτό να έχει καλύτερα αποτελέσματα από την πεπατημένη που μόνο αποτελεσματική δεν μπορεί να χαρακτηριστεί. 
Τέλος, εδώ και 30 χρόνια η ΠΟΦΕΕ επισημαίνει για τα αντικρουόμενα συμφέροντα στην καταπολέμηση φοροδιαφυγής, διότι αν τελικά η επιχείρηση δεν έχει εκδώσει τον παραστατικό επειδή δεν έχει συμφέρον ο αντισυμβαλλόμενος να το ζητήσει, είτε υπάρχει διασύνδεση είτε όχι, δεν θα υπάρξει το επιθυμητό αποτέλεσμα. 
Πλέον των παραπάνω θέλουμε στην προσοχή σας να θέσουμε μερικά ακόμα φλέγοντα ζητήματα, ορισμένα από τα οποία τα οποία έχουν τεθεί διαχρονικά στην Επιτροπή σας και χρονίζουν. Το «κλείδωμα» του ΦΠΑ. Σημαντικά ερωτηματικά έχουν γεννηθεί με την εφαρμογή από 1/1/2024 του «κλειδωμένου» ΦΠΑ, δηλαδή, της υποχρεωτικής προσυμπλήρωσης εξόδων - εξόδων κατά την υποβολή δηλώσεων ΦΠΑ  με βάση τα στοιχεία που διαβιβάζονται στο mydata. Ως εκ τούτου θεωρούμε ότι η συγκεκριμένη ρύθμιση πρέπει να αποσυρθεί και να εφαρμοστεί πιλοτικά μέχρι να επιλυθούν τα τεχνικά προβλήματα που παρουσιάζει η σχετική πλατφόρμα. Επίσης, δεν μπορούμε να διανοηθούμε πώς το … κλείδωμα- το οποίο έχει δικλείδες αποσυμφόρησης πρέπει να το πούμε αυτό- όταν οι επιχειρήσεις ως 30.000 ευρώ ακαθάριστα δεν χρειάζεται καν λογιστή- φοροτεχνικό για την τήρηση των βιβλίων τους και των mydata. Ζητάμε, δηλαδή, μηδενισμό των ορίων του άρθρου 38, επιτέλους και μετά το όποιο κλείδωμα. 
Στο ΙΣΕΝ απαραίτητα πρέπει να γίνουν τεχνικές αλλαγές, ώστε άμεσα να ενημερώνονται οι επιχειρήσεις ότι οι αποδείξεις τους δεν διαβιβάζονται μέσω του ΙΣΕΝ και ακολούθως εντός εύλογου χρονικού διαστήματος να καλούνται να διορθώσουν το τεχνικό πρόβλημα και να καταθέτουν τα μη διαβιβασθέντα παραστατικά. 
Σε κάθε περίπτωση δεν πρέπει να επιβάλλεται κανένα πρόστιμο στις επιχειρήσεις που δεν διαβίβασαν παραστατικά στο ΙΣΕΝ, αλλά κατά τον έλεγχο διαπιστώθηκε ότι δεν έχουν αποκρύψει έσοδα. Είναι άδικο να υπάρχει κλείσιμο καταστημάτων και διαπόμπευση, πρόστιμα και ποινές, αν και έχουμε μία αρχική υπόσχεση ότι θα επανεξεταστούν τα πρόστιμα του άρθρου 54 και ο Κώδικας Φορολογικής Διαδικασίας, είναι απαραίτητος ο εξορθολογισμός. Τα πρόστιμα είναι εξουθενωτικά και ισοπεδωτικά για τις επιχειρήσεις.
 Τέλος, ο ν. 4557/2018 «λήψη μέτρων δέουσας επιμέλειας» είναι ένα θέμα το οποίο αναμένουμε να προχωρήσει και να κινηθεί στα πλαίσια των δικηγόρων και των συμβολαιογράφων, γιατί οι ποινές στους λογιστές - φοροτεχνικούς δεν πρέπει να είναι αντίστοιχες με τα πρόστιμα των παραβατών. Εξάλλου, υπάρχει και αντίστοιχη θέση του Οικονομικού Επιμελητηρίου.
 Σας έχουμε στείλει το υπόμνημά μας, κύριε Πρόεδρε, υπάρχει και ένα παράρτημα τεχνικών θεμάτων με τις πιστοποιήσεις των παρόχων που δικαιολογούν όλα αυτά που είπα παραπάνω. Οι πιστοποιήσεις των παρόχων ηλεκτρονικής τιμολόγησης δεν έχουν ολοκληρωθεί και αναμένεται να ολοκληρωθούν στις 29.2.2024 αντί για τις 5.2.2024  που είχε αρχικά οριστεί. Οι εταιρείες πληροφορικής αναφέρουν ότι δεν έχουν καν παραλάβει συσκευές για να ξεκινήσουν την υλοποίηση.
Για την Α155 απόφαση της ΑΑΔΕ ήταν να μην οριστεί πρωτόκολλο επικοινωνίας, αλλά ένας κανόνας διασύνδεσης και επειδή αυτό καθυστερούσε τη διαδικασία ζητήθηκε να δημιουργηθεί από τους Έλληνες ένας κοινός κανόνας. Αυτό παραδόθηκε μόλις χθες από ό,τι έχω μάθει.
Με την Α1027 τροποποιήθηκε ξανά το Πρωτόκολλο Διασύνδεσης Ταμειακών Μηχανών της Α1098. Αυτή η απόφαση εκδόθηκε στις 16.2.2024. 
Υπάρχουν αναφορές από βλάβες κατά τη διασύνδεση των POS με τη διασύνδεση των ταμειακών. Σε περίπτωση που κάποια επιχείρηση μείνει εκτός POS, ο χρόνος παραλαβής POS από τους παρόχους πληρωμών λόγω διαδικασιών μπορεί να είναι αρκετά μεγάλος.
 Υπάρχουν POS τα οποία είναι 4G POS και δεν μπορούν αυτή τη στιγμή να συνδεθούν. Υπάρχει πληθώρα POS στην αγορά και θα πρέπει να γίνει διασύνδεσή τους ή αντικατάσταση όλων αυτών των μοντέλων.
 ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Σας ευχαριστώ πολύ, κύριε Καμπάνη.
Το λόγο έχει ο κ. Στέλλας.
ΣΤΑΥΡΟΣ ΣΤΕΛΛΑΣ (Μέλος της Κίνησης Πολιτών Πάρου για Ελεύθερες Παραλίες): Μετά από τον καταιγιστικό λόγο του προηγούμενου, θα προσπαθήσω να είμαι μέσα στο πεντάλεπτο. 
Καλησπέρα και ευχαριστούμε πολύ για την πρόσκληση. Αντιλαμβανόμαστε ότι το νομοσχέδιο αυτό έρχεται σαν αποτέλεσμα των δράσεων της Κίνησης κατά τη διάρκεια του περασμένου καλοκαιριού. Αυτό μας ικανοποιεί πολύ περισσότερο που ο έλεγχος που κάναμε με τα drones στον ηλεκτρονικό θεσμοθετείται πια και είναι πολύ θετικό.
 Η μαζική και ενθουσιώδης συμμετοχή που είχαμε πέρσι σε όλες αυτές τις δράσεις καταδεικνύει την αναγκαιότητα της αναπροσαρμογής του νόμου. 
Ήταν πρώτη φορά στα παγκόσμια χρονικά που πολίτες διαμαρτυρήθηκαν όχι για να αλλάξει ή να καταργηθεί ένας νόμος, αλλά για να εφαρμοστεί.
 Αναλυτικά, όπως καταλαβαίνετε, δεν θα μπορέσω να τοποθετηθώ στο πεντάλεπτο. Θα αναφερθώ σε κάποια άρθρα τα πιο σημαντικά τα οποία, κατά τη γνώμη μας, θα μπορούσαν να επανεξεταστούν.
 Είναι κατανοητό ότι εμείς δεν νομοθετούμε και το λέω αυτό, γιατί στον Τύπο στα Μ.Μ.Ε. βγήκε ότι το Κίνημα για τις Παραλίες νομοθετεί. Δεν νομοθετούμε, όμως θα θέλαμε η γνώμη μας να ληφθεί υπόψη, δεδομένου ότι μέσω του Κινήματος εκφράσθηκαν οι ανάγκες προστασίας του δημόσιου χώρου όχι μόνο στην Ελλάδα, αλλά και πανευρωπαϊκά.
Εμείς, λοιπόν, στο νομοσχέδιο θα βλέπαμε μία αντίστροφη λογική σε σχέση με τις υπευθυνότητες. Αυτό, χωρίς να έχουμε συνεννοηθεί, είναι σχεδόν η ίδια λογική που έχουμε με την Κεντρική Ένωση Δήμων Ελλάδας (ΚΕΔΕ). Είναι κατανοητές οι δημόσιες τοποθετήσεις σε σχέση με τους δήμους και τις διαδικασίες. Το κατανοούμε, όμως, οι δήμοι λογοδοτούν πιο άμεσα στους δημότες και όσο πιο μικρός είναι ο τόπος τόσο πιο έντονα είναι αυτά τα χαρακτηριστικά. Στον τοπικό μικρόκοσμο τα πολιτικά χαρακτηριστικά των δημοτικών αρχών είναι σε δεύτερη μοίρα, δεν είναι το ίδιο πράγμα, όπως είναι οι δήμοι της Αθήνας, της Θεσσαλονίκης, οι μεγάλοι δήμοι, δεν έχουν κάποιο πολιτικό αντίκτυπο ή χαρακτήρα. Άρα, λοιπόν, οι δήμαρχοι και οι δημοτικές αρχές λογοδοτούν πιο άμεσα, είναι οι γείτονές μας, είναι οι φίλοι μας, είναι οι συγγενείς μας. 
Οι δημόσιοι πλειστηριασμοί, λοιπόν, λόγω των συνδυασμών που έχουν εκφραστεί, θα μπορούσε να γίνονται ηλεκτρονικά. Συμφωνούμε να γίνονται από την Κτηματική. Αν και οι δήμοι έχουν κάποια τεχνογνωσία, γιατί, αν θυμάμαι καλά, πάνω από 200.000 κάνουν οι ίδιοι δημοπρασίες, αλλά σε αυτό είναι εντάξει. Η απόφαση, όμως, για το ποιες παραλίες θα παραχωρούνται να γίνεται με απόφαση των δήμων, εκτός, βεβαίως, αυτών που διαχειρίζεται η Εταιρεία Ακινήτων Δημοσίου (ΕΤΑΔ) Α.Ε. και λοιποί οργανισμοί του Δημοσίου. 
Στο άρθρο 4 - αναφέρομαι στην αρίθμηση του διορθωμένου κειμένου - και οι δήμοι να έχουν τη δυνατότητα να χαρακτηρίζουν παραλίες απάτητες. Αυτό είναι, βεβαίως, μία διάταξη σε θετική κατεύθυνση. Θεωρούμε ότι περιοχές «caretta caretta» κ.λπ. θα εντάσσονται μέσα σε αυτό το πλαίσιο. 
Επίσης, κατανοούμε, αλλά δεν υιοθετούμε τις απόψεις των φορέων που επιθυμούν τη μεταφορά αρμοδιοτήτων σε αρμόδιες κτηματικές υπηρεσίες. Υπάρχουν κάποιοι φορείς και κάποιοι που έχουν εκφραστεί δημόσια, που λένε «σωστά πάει προς τα επάνω», δηλαδή, προς τις κτηματικές υπηρεσίες. Το ερώτημα, λοιπόν, είναι σε ποιες κτηματικές υπηρεσίες; Εμείς στις Κυκλάδες έχουμε τρία άτομα, με πάρα πολλές αρμοδιότητες, δεν είναι μόνο οι αιγιαλοί, έχουν δασικά, έχουν πάρα πολλά πράγματα. Ως εκ τούτου, στην πραγματικότητα ο έλεγχος θα είναι λίγο ανενεργός. Το καλοκαίρι, δεν θα είχαμε αυτές τις επιτυχίες, αν δεν υπήρχε ο ευσυνείδητος Εισαγγελέας Εφετών Αιγαίου, ο Οδυσσέας Τσορμπατζόγλου,  ο οποίος άσκησε με απόλυτη επάρκεια τα καθήκοντά του και επίσης, λόγω των άμεσων παρεμβάσεων από το Α.Τ. Πάρου. Δεν θα πετυχαίναμε πραγματικά την εφαρμογή του νόμου. 
Το νομοσχέδιο περιλαμβάνει θετική διάταξη για τις ηλεκτρονικές καταγγελίες. Θεωρούμε, όμως, με βάση αυτά που είπα και πριν, οι υπηρεσίες δεν θα μπορέσουν να ανταποκριθούν λόγω της υποστελέχωσης. Θα έχουμε δεκάδες καταγγελίες λόγω ευκολίας, για παράδειγμα, θα κάθεται ο άλλος στην παραλία και θα κάνει μία καταγγελία είτε είναι σωστή είτε λάθος. 
Επίσης, θεωρούμε και εκεί συμφωνήσουμε και με την κυρία Χατζηνικολάου, επειδή οι δήμοι πολλές φορές θα υποχρεωθούν να κάνουν δαπάνες, δεν θα τις κάνουν οι παραχωρησιούχοι. Δεν θα ελέγχεται το κόστος, που θα πρέπει να συμψηφίσουν με τις δαπάνες οι παραχωρησιούχοι. Άρα, οι δήμοι θα αναλάβουν κάποιες παραπάνω ευθύνες. Άρα, συμφωνούμε και εμείς, αυτό που θα λαμβάνει να είναι στο 80%,.
Ειδικά, για τις Κυκλάδες, δεν ξέρω σε άλλα νησιωτικά μέρη,  υπάρχει ένα πρόβλημα με τα τέσσερα μέτρα από την ακτή, που προβλέπει το νομοσχέδιο. Υπάρχουν μεγάλοι κυματισμοί, περνάνε τα πλοία των γραμμών που δημιουργούν μεγάλα κύματα και πολλές φορές οι ομπρέλες και ξαπλώστρες είναι μέσα στη θάλασσα. Ως εκ τούτου, δεν μπορούν οι πολίτες να περάσουν στις παραλίες. 
Άρθρο 17. Δεν ξέρω μία σημείωση, απλώς, είναι δικό σας θέμα να το δείτε. Στην πραγματικότητα δίνει το δικαίωμα υπομίσθωσης στους παραχωρησιούχους, χωρίς έλεγχο για τι πόσο θα το παραχωρήσουν. Δηλαδή, μπορεί να παραχωρήσουν σε οποιαδήποτε τιμή. Υποχρέωσή του είναι μόνο να γνωστοποιήσουν στις αρμόδιες αρχές τη σύμβασή τους.
Στην ίδια τιμή, όχι να υπερβαίνει. Το είπαν και οι προηγούμενοι σε σχέση με το πώς θα αποφασίζουν οι δήμοι.
Στο άρθρο 10 υπάρχει ο κίνδυνος όλες οι παραλίες να καταλήξουν στα ίδια πρόσωπα ή σε μία εταιρεία, γι’ αυτό θα έπρεπε να υπάρχει μια πρόβλεψη σε αυτό. Δηλαδή, κάποια εταιρεία, κάποιο πρόσωπο ή μέτοχος να μην μπορεί να συμμετάσχει σε παραπάνω από μία παραχώρηση. Βέβαια, είναι δικό σας θέμα να το ελέγξετε να το δείτε. Επίσης, στις παραλίες σε σχέση με τα ελάχιστα τετραγωνικά έχετε βάλει 120 τετραγωνικά, ενώ έχουμε πει στις προηγούμενες προβλέψεις ότι είναι τουλάχιστον 500. Δηλαδή, 500 εννοώ σε σχέση με το 50% των παραλιών. Άρα, θα προτείναμε να πάει και αυτό στα 500 μέτρα. Και βεβαίως για τις όμορες επιχειρήσεις όπου θα είναι με τις ίδιες προβλέψεις του νόμου.
Επίσης, θεωρούμε ελαστικό το θέμα με τις δύο παραβάσεις. Και επίσης είναι ελαστικό το άρθρο που λέει ότι κάποιος παραχωρησιούχος μπορεί να κάνει υπέρβαση έστω και 50% από του παραχωρούμενου χώρου. Δηλαδή, στην πραγματικότητα κάποιος είναι νόμιμος αν κάνει το 49%.
ΑΘΗΝΑ – ΜΑΡΙΑ ΚΟΛΛΙΑ (Γενική Γραμματέας της Δημόσιας Περιουσίας του Υπουργείου Εθνικής Οικονομίας και Οικονομικών): Θέλω να σας πω, ότι μιλάει για διαβάθμιση ο νόμος. Δεν μιλάει ότι θα είναι παραβάτης μόνο αυτός που είναι πάνω από το 50%. Αυτή η λογική είναι ότι δεν μπορεί να τιμωρηθεί αυτός που είχε βάλει ένα ομπρελοκάθισμα περισσότερο την ίδια τιμωρία με εκείνον που έχει υπερβεί πεντακόσια μέτρα ας πούμε παραπάνω. Αυτή είναι η λογική.
ΣΤΑΥΡΟΣ ΣΤΕΛΛΑΣ (Μέλος της Κίνησης Πολιτών Πάρου για Ελεύθερες Παραλίες): Εντάξει. Τότε δεν έχουμε καταλάβει σωστά τη διατύπωση, γιατί διατύπωση είναι ότι μέχρι 50% δεν θα γίνεται καταγγελία της σύμβασης, θα έχει κάποιο πρόστιμο. Οκ.
Στο άρθρο 19, θα πρέπει τα χρονικά όρια μέσα στα οποία θα πρέπει η κτηματική να απαντάει και με δεδομένο το προηγούμενο που είπα θα είναι τρεις ημέρες. Σε άλλη περίπτωση θα πρέπει ο δήμος να αναλαμβάνει το θέμα των αποφάσεων των απομακρύνσεων.
Τελειώνοντας, θα θέλαμε να σας πούμε ότι ευχόμαστε να περάσουμε ένα ήσυχο καλοκαίρι, να απολαύσουν οι Έλληνες και οι ξένοι επισκέπτες ανεμπόδιστα από τις παραλίες μας και να μην κάνουμε εμείς οι πολίτες αυτό που θα πρέπει να κάνουν οι αρχές, ούτε να ζητάμε την εφαρμογή του νόμου προκειμένου να προστατεύσουμε το συνταγματικό μας δικαίωμα για την ελεύθερη πρόσβαση στους δημόσιους χώρους και τις ακτές. Ευχαριστώ πάρα πολύ που με ακούσατε.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Σας ευχαριστούμε, κύριε Στέλλα. Τον λόγο τον έχει η κυρία Δήμητρα Ίνες Αγγελή, Γενική Γραμματέας της Ανώτατης Συνομοσπονδίας Πολυτέκνων Ελλάδος.
ΔΗΜΗΤΡΑ – ΙΝΕΣ ΑΓΓΕΛΗ (Γενική Γραμματέας της Ανωτάτης Συνομοσπονδίας Πολυτέκνων Ελλάδος (ΑΣΠΕ)): Καλησπέρα. Ευχαριστώ πολύ, κύριε Πρόεδρε. Κύριε Υφυπουργέ, κυρίες και κύριοι Βουλευτές, κυρία Γενική. Θα σας φανεί λίγο περίεργο το τμήμα του νομοσχεδίου που θέλω να τοποθετηθώ και θα φανεί σε κάποιους ότι είναι εκτός θέματος. Όμως είναι υφιστάμενο στις λοιπές διατάξεις. Αναφέρονται και ως δημογραφικές. Ξέρετε, περιμένουμε κάποια στιγμή αυτή η κατηγορία που προστατεύεται από το Σύνταγμα που είναι οι πολύτεκνοι, μέσα στα νομοσχέδια να βλέπουνε και την ύπαρξη αυτών των πολιτών όταν θεσπίζουν ευεργετήματα. Τους καθιστούμε μονίμως εξαίρετους.
Θέλω, λοιπόν, να αναφερθώ στα άρθρα 29 με 35 του ΄δ κεφαλαίου για τις λοιπές διατάξεις. Σαφώς κινούμαστε στην εφαρμογή μετά την ψήφιση του νομοσχεδίου της υλοποίησης δύο εξαγγελιών περί της αυξήσεως του επιδόματος γεννήσεως και του προγράμματος «Ανακαινίζω, Ενοικιάζω». 
Όσον αφορά το θέμα της αύξησης του επιδόματος των γεννήσεων, θετικό πρόσημο. Ότι μπορεί να δώσει το κράτος σε τόσο ευαίσθητη ισορροπία για τα δημοσιονομικά θέματα και το δημοσιονομικό χώρο είναι θετικό, αλλά θα πρέπει να είμαστε λίγο πιο προσεκτικοί. Ξέρετε, δεν είμαστε η κατηγορία των τεσσάρων παιδιών και άνω. Ποια είναι η ηθική ανταμοιβή γι’ αυτή τη μάνα που θα αποκτήσει το έκτο, το έβδομο παιδί; Θα πρέπει να το ξαναδούμε. 
Δεν μπήκαμε καθόλου σε συζήτηση και εμείς θετικά βρεθήκαμε έκπληκτοι όταν ανακοινώθηκε αυτή η αύξηση για το οικογενειακό επίδομα, αλλά είναι καθαρά οικογενειακή πολιτική και ήταν ένας προβληματισμός γιατί δεν είχε αποδώσει το μέτρο προσθετικά στις γεννήσεις, σε αντίθεση με το μέτρο αυτό που είχε εφαρμοστεί μέχρι την εισαγωγή μας στα μνημόνια το 2010 που ήταν για το τρίτο και άνω παιδί. 
Θα ήθελα, λοιπόν, να γίνει ένας εξορθολογισμός και να δούμε πώς μπορούμε ηθικά τουλάχιστον, γιατί οικονομικό είναι το θέμα, να εξάρουμε τη διαφορετικότητα και την αναλογία που υπάρχει με τα παιδιά. Περισσότερα παιδιά σε μια οικογένεια. Δεν υπάρχει οικογένεια των τεσσάρων παιδιών και άνω. Υπάρχει πέμπτο παιδί, έκτο παιδί. Βασική αρχή της αναλογικότητας. 
Πάω στο επόμενο τμήμα αυτών των άρθρων, που είναι το Πρόγραμμα «Ανακαινίζω - Ενοικιάζω». Οριοθετούμε 40.000 ευρώ. Το κατά κεφαλήν εισόδημα μέσα σε αυτό το νοικοκυριό που μπορεί κάποιος να άφησαν οι γονείς ένα διαμέρισμα, δεν μπορεί να βγάλει πιστοποιητικό ενεργειακής αναβάθμισης, δεν μπορεί να ανακαινίσει και μιλάμε για δύο γονείς που μπορεί να είναι μεσαίας υπηρεσίας δημόσιοι υπάλληλοι. Δεν μπορούν να αποκρύψουν τίποτα. Ξεφεύγουν από αυτό το ποσό και μπορεί να έχουν πέντε ή έξι παιδιά. 
Θα πρέπει να το βλέπουμε, λοιπόν, διαφορετικά, αν και το ΣτΕ λέει ότι δεν επιβάλλουμε εισοδηματικά κριτήρια στην κατηγορία των πολυτέκνων. Ξέρουμε ότι είναι περιορισμένος ο δημοσιονομικός χώρος, αλλά θα πρέπει να δώσουμε το ευεργέτημα και σε αυτούς τους ανθρώπους. 
Όσον αφορά τους ιδιοκτήτες ήταν η τοποθέτησή μου μέχρι εδώ. Αν όμως κάποιος θέλει να μισθώσει ένα τέτοιο ακίνητο για αυτή την τριετία μέχρι 100 τετραγωνικά με 4 - 5 παιδιά, δεν χωράει. Θα πρέπει να δείτε τεράστια ακίνητη περιουσία, ιδίως στα αστικά κέντρα που έχουν τα νομικά πρόσωπα και δεν την αναβαθμίζουν, προκειμένου να γίνει εκμεταλλεύσιμη. Τουλάχιστον, θα μπορούσαμε να το δούμε και με διαφορετική οπτική. Ο άνθρωπος που θέλει να νοικιάσει, να μπορεί να επιδοτηθεί για να φέρει εις πέρας όλες αυτές τις υποχρεώσεις για την εκμίσθωση του ακινήτου. 
Φτάνω στο τελευταίο σημείο για το θέμα των ΚΔΑΠ. Σαφέστατα και πρέπει να ενισχυθεί το πρόγραμμα εφόσον τελείωσαν τα κονδύλια όσον αφορά τα ΚΔΑΠ - ΑμΕΑ, αλλά πρέπει να το ξαναδούμε. Αυξάνουμε λίγο λίγο τους μισθούς, αυξάνουμε λίγο λίγο τα εισοδήματα των οικογενειών, όμως δεν κοιτάμε τα όρια που κατά τη δική μας γνώση βάσει της απόφασης του ΣτΕ δεν θα έπρεπε να υπάρχουν πάνω στους πολύτεκνους, με αποτέλεσμα το δώρο να είναι άδωρο και να είναι εξαιρετέοι. 
Κύριοι και κυρίες Βουλευτές, να σας πω ότι όταν βάζουμε εισοδηματικά κριτήρια τα βάζουμε για το σήμερα, αλλά εξετάζουμε εισοδήματα δύο ετών πίσω. Είναι κρίμα κάποιος που είναι πολύτεκνος να μη μπορεί να ενταχθεί σε ένα ευεργετικό πρόγραμμα, π.χ. Κοινωνικό Οικιακό Τιμολόγιο τύπου Γ΄, γιατί το παιδί δεν το είχε το 2022, το απόκτησε το 2023. 
Οπότε, θέλουμε λίγο την προσοχή σας. Είμαστε ανοιχτοί να κάνουμε όλες τις παρατηρήσεις, μπορούμε να εξοικονομήσουμε περισσότερα χρήματα ούτως ώστε να έχουμε μια πιο κάθετη πολιτική σε μεγαλύτερο εύρος οικογενειών. Ευχαριστώ πάρα πολύ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Τον λόγο έχει η κυρία Χατζηγεωργίου.
Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Ιατρίδη Τσαμπίκα (Μίκα), Καββαδάς Αθανάσιος, Καλαφάτης Σταύρος, Καραγκούνης Κωνσταντίνος (Κώστας), Καραμανλή Άννα, Καράογλου Θεόδωρος, Καρασμάνης Γιώργος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λιούτας Αθανάσιος, Μαρκόπουλος Δημήτριος, Κουκλουδίνας Σπυρίδων, Τσαβδαρίδης Λάζαρος, Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πασχαλίδης Ιωάννης, Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος, Σκόνδρα Ασημίνα, Κόνσολας Εμμανουήλ, Τσιάρας Κωνσταντίνος, Γεροβασίλη Όλγα, Γιαννούλης Χρήστος, Καραμέρος Γεώργιος, Ζαμπάρας Μιλτιάδης, Νοτοπούλου Αικατερίνη (Κατερίνα), Σαρακιώτης Ιωάννης, Αποστολάκη Ελένη-Μαρία (Μιλένα), Βατσινά Ελένη, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Κομνηνάκα Μαρία, Μανωλάκου Διαμάντω, Συντυχάκης Εμμανουήλ, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Κόντης Ιωάννης, Χαλκιάς Αθανάσιος, Αχτσιόγλου Ευτυχία (Έφη), Πέρκα Θεοπίστη, Βορύλλας Ανδρέας, Νατσιός Δημήτριος, Καζαμίας Αλέξανδρος και Καραγεωργοπούλου Ελένη.

ΗΡΩ ΧΑΤΖΗΓΕΩΡΓΙΟΥ (Διευθύνουσα Σύμβουλος - Εκτελεστικό Μέλος του ΔΣ της Εταιρείας Ακινήτων Δημοσίου (ΕΤΑΔ ΑΕ)): Ευχαριστώ, κύριε Πρόεδρε. Χαιρετίζουμε το σχέδιο νόμου, το οποίο, θεωρούμε ότι κινείται προς τη σωστή κατεύθυνση και δίνει μια βάση για να υπάρξει μια τακτοποίηση και επιτάχυνση των διαδικασιών της διαχείρισης των παραλιών και των αιγιαλών. 
Το σημαντικό για εμάς είναι ότι πλέον θέτει ξανά το θέμα των παλαιών αιγιαλών, γιατί έχει δημιουργηθεί μια σύγχυση μετά τον νόμο του 2019 και έχουμε παλιούς αιγιαλούς δύο ταχυτήτων. Οι παλιοί αιγιαλοί από το χαρακτηρισμό και τη φύση τους δεν έχουν την έννοια της κοινοχρησίας, οπότε θεωρούμε σωστό ότι επιστρέφουν στην ιδιωτική περιουσία του δημοσίου και πλέον δίνεται η δυνατότητα της βέλτιστης αξιοποίησης για το ελληνικό δημόσιο. Ευχαριστώ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Τον λόγο έχει ο κ. Παπαλάμπρου.
	ΕΥΑΓΓΕΛΟΣ ΠΑΠΑΛΑΜΠΡΟΥ (Νομικός Σύμβουλος του Συνδέσμου Επιχειρήσεων Πληροφορικής και Επικοινωνιών Ελλάδας (ΣΕΠΕ)): Κύριε Πρόεδρε, κύριοι βουλευτές ευχαριστούμε για την πρόσκληση. Το θέμα που μας απασχολεί αυτή τη στιγμή, είναι το Κεφάλαιο Δ’ του νόμου και ειδικότερα, τα πρόστιμα και οι κυρώσεις για τη διασύνδεση με τα POS. Ο ΣΕΠΕ από το 2019 είναι δίπλα στην προσπάθεια της ΑΑΔΕ και του Υπουργείου Οικονομικών για το σύστημα myData. Έχει συστήσει ειδική ομάδα εργασίας με τη συμμετοχή δεκάδων μελών του και μη, αλλά και εκπροσώπων της ΑΑΔΕ, η οποία ομάδα εργασίας λειτουργεί ως ένα οιονεί help desk που λύνει θέματα, θέτει θέματα προς το Υπουργείο και την ΑΑΔΕ, που απασχολούν όλο τον κλάδο. Επίσης, συμμετέχει σε δύο Επιτροπές, σε μία Επιτροπή, την ΥΠΑΗΕΣ, που πιστοποιεί τους παρόχους myData και σε ομάδα εργασίας με θέμα τη διασύνδεση ηλεκτρονικών ταμειακών μηχανών με συστήματα POS και με την ΑΑΔΕ. Είναι, δηλαδή, πάρα πολύ κοντά, σε αυτό το οποίο αφορά το Κεφάλαιο Δ’. 
Ενώ, λοιπόν, είμαστε σε αυτό το πολύ καλό κλίμα των επιχειρήσεων και του Υπουργείου και της ΑΑΔΕ, ξαφνικά βλέπουμε έναν νόμο, ο οποίος στο Κεφάλαιο Δ’, θέτει υψηλότατα πρόστιμα, εξοντωτικά πρόστιμα, όχι μόνο για τους χρήστες φορολογούμενους, οι οποίοι, ενδεχομένως, να καθυστερήσουν να κάνουν διασύνδεση, αλλά ακόμα και σε τεχνικούς διασύνδεσης με φήμη ή με ERP και σε προμηθευτές POS, οκτώ μέρες πριν από τη λήξη της προθεσμίας που έχει ανακοινωθεί από την ΑΑΔΕ που εξουσιοδοτείται και από το σχέδιο νόμου να ορίζει τις προθεσμίες. Όπως καταλαβαίνετε, αυτό δημιουργεί τεράστια προβλήματα στην αγορά λόγω του, τεχνικά ανέφικτου, στόχου διασύνδεσης 400.000 χρηστών, μέσα σε 7 - 8 μόλις μέρες. 
Η σημερινή κατάσταση είναι η εξής : η προσπάθεια διασύνδεσης των POS με τους παρόχους ηλεκτρονικής τιμολόγησης, ξεκίνησε τον Οκτώβριο, περίπου, του 2023 - νομίζω, ότι η πρώτη εγκύκλιος βγήκε  το Σεπτέμβριο του 2023 - ενώ της διασύνδεσης με τις ταμειακές μηχανές, είχε ξεκινήσει νωρίτερα, νομίζω από το 2021. Ειδικά για τους παρόχους ηλεκτρονικής τιμολόγησης, χρειάστηκαν πολλές εγκύκλιοι το τελευταίο διάστημα, για να καθοριστούν και οι προδιαγραφές και οι τεχνικοί όροι και ο τρόπος διασύνδεσης ΦΗΜ – POS και, φυσικά, με τη συμμετοχή των Acquirers σε αυτή την ιστορία. Τα δε ορόσημα του RRF,  δεν ήταν γνωστά από την αρχή, ούτε υπήρχε ένα χρονοδιάγραμμα ενεργειών, ώστε κάθε επιχείρηση να αναλάβει και τις υποχρεώσεις της. Μόνο τον τελευταίο καιρό ακούμε για ορόσημα RRF. Και μιλάμε για ένα έργο, το οποίο είναι τεχνικά τιτάνιο και σε κάθε περίπτωση, οι επιχειρήσεις που εμπλέκονται στην αγορά, δείχνουν ανταπόκριση. Δεν μπορεί να τις κατηγορήσει κανείς από όλο αυτό το χώρο, ότι υπάρχει κωλυσιεργία ή αδράνεια. 
Σήμερα, διαπιστώνουμε ότι, πρόστιμα για τεχνικά ανέφικτες λύσεις, δεν αποτελούν θετικό δείγμα νομοθέτησης και δεν βρίσκονται και σε αρμονία με την ανταπόκριση της αγοράς μέχρι σήμερα. Τους τελευταίους πέντε μήνες, η αγορά αυτού του χώρου έχει δραστηριοποιηθεί, ώστε να καταστεί δυνατή κάθε αναγκαία διαδικασία που θα επιτρέψει αυτή τη διασύνδεση. Τα ορόσημα δεν επιτυγχάνονται ούτε με πρόστιμα σε κρίκο της αλυσίδας που είναι πραγματικά αδύναμος σε αυτή τη φάση τεχνικά, όπως, για παράδειγμα, οι  τεχνικοί ΦΗΜ και ERP και οι οποίοι τεχνικοί, όπως και αυτές οι επιχειρήσεις, έχουν εξαντλήσει και τους τεχνικούς και τους ανθρώπινους πόρους.
Σημειώνεται, ότι ειδικά για τους παρόχους myData, η επικαιροποίηση των αδειών που έχουν 20 πάροχοι για να συμμορφωθούν με τις ανάγκες διασύνδεσης με τα POS, δεν αναμένεται πριν το τέλος Φεβρουαρίου του 2024, δηλαδή, κατά την ημέρα που τελειώνει και η προθεσμία της διασύνδεσης. Αντιλαμβάνεστε ότι αυτό δημιουργεί ένα τεράστιο πρόβλημα τεχνικό και στην αγορά. Ακόμη δε κι αν επιβληθούν πρόστιμα, δεν σημαίνει ότι θα έχει επιτευχθεί ο στόχος της πλήρωσης των οροσήμων. Πραγματικά πληρούται ένα ορόσημο και όχι μέσω προστίμων. 
Ζητάει, λοιπόν, ο Σύνδεσμος Επιχειρήσεων Πληροφορικής και Επικοινωνιών Ελλάδος, την μη επιβολή αυτών  των προστίμων, την  απόσυρση της διάταξης και σε κάθε περίπτωση, οι προθεσμίες που έχουν τεθεί και θα επιβεβαιωθούν στη συνέχεια, πρέπει να παραταθούν. Σας ευχαριστώ.
ΑΠΟΣΤΟΛΟΣ ΒΕΣΥΡΟΠΥΛΟΣ (Πρόεδρος της Επιτροπής): Και εμείς σας ευχαριστούμε κύριε Παπαλάμπρου. 
Με τον  κύριο Παπαλάμπρου έχει ολοκληρωθεί ο κύκλος των εκπροσώπων των φορέων και θα περάσουμε τώρα στους Εισηγητές και στους Ειδικούς Αγορητές των Κοινοβουλευτικών Ομάδων για να κάνουν τις ερωτήσεις στους εκπροσώπους των φορέων.
 Το λόγο έχει ο κύριος Στυλιανός Πέτσας, Εισηγητής της Πλειοψηφίας.
ΣΤΥΛΙΑΝΟΣ (ΣΤΕΛΙΟΣ) ΠΕΤΣΑΣ (Εισηγητής της Πλειοψηφίας): Ευχαριστώ πολύ κύριε Πρόεδρε. Ευχαριστώ και όλους τους φορείς που ήρθαν στην ακρόαση αυτή για να καταθέσουν τις απόψεις τους διά ζώσης, ηλεκτρονικά ή με υπομνήματα.
Πολύ χρήσιμες οι παρατηρήσεις τους κατά την επεξεργασία, ιδίως κατ΄ άρθρον, που θα έχουμε αύριο και στη β΄ ανάγνωση, την επόμενη βδομάδα, προκειμένου να έχουμε μια ολοκληρωμένη εισήγηση στην Ολομέλεια, όταν θα εισαχθεί η τελική μορφή του νομοσχεδίου.
Αντιλαμβανόμαστε όλοι την περιβαλλοντική ευαισθησία που έχουν οι περιβαλλοντικές οργανώσεις, θα ήθελα, όμως, να απευθύνω δύο ερωτήσεις κοινές  ή στην κυρία Κάρκα από το ΣΕΠΟΧ ή στην κυρία Βαφειάδου από την WWF Ελλάς  σε σχέση με μια πολύ σοβαρή καινοτομία που έχει το νομοσχέδιο αυτό. Στο άρθρο 15 έχει τη λειτουργία της πλατφόρμας παρακολούθησης και ελέγχου των συμβάσεων παραχώρησης απλής χρήσης αιγιαλού και παραλίας, κάτι που δεν υπήρχε πριν. Ένα εργαλείο που δεν το είχαμε, το οποίο συνοδεύεται φυσικά με το άρθρο 16, δηλαδή, τη δυνατότητα καταγγελιών με ηλεκτρονικό τρόπο και παρακολούθησης των συμβάσεων παραχώρησης από τους πολίτες. Θα ήθελα, λοιπόν, να ζητήσω τη γνώμη τους για το θέμα αυτό, των άρθρων 15 και 16, πώς το βλέπουν και πώς τοποθετούνται. 
Μια δεύτερη ερώτηση έχει να κάνει ξανά με τις περιβαλλοντικές οργανώσεις σε σχέση με το άρθρο 20 και τις κυρώσεις και, ιδίως όταν μιλούμε για την περιβαλλοντική ευαισθησία που διέπει όλους μας, την για πρώτη φορά θέσπιση μιας επιβαρυντικής περίπτωσης,  στην περίπτωση που έχουμε μεταβολή στον αιγιαλό ή στην παραλία από τον παραχωρησιούχο η οποία προκαλεί σημαντική οικολογική,  περιβαλλοντική ή και μορφολογική διατάραξη ή βλάβη, η οποία πλέον τιμωρείται και με ποινή φυλάκισης. Νομίζω ότι είναι μια πολύ αυστηρή κύρωση και θα ήθελα να ακούσω ξανά τη γνώμη τους γι΄ αυτό. 
Όσον αφορά τα λοιπά θέματα θα ήθελα να εστιάσω στις ναυταθλητικές οργανώσεις.  Ακούσαμε με πολλή προσοχή την Πρόεδρο της Ελληνικής Ιστιοπλοϊκής Ομοσπονδίας,  την κυρία Αναστασίου, αλλά και τον κύριο Χατζαρίδη.  Αντιλαμβάνομαι ότι όλοι μας έχουμε πολύ μεγάλη αγάπη για τις ναυταθλητικές οργανώσεις που έχουν γεμίσει υπερηφάνεια τους Έλληνες με πολλές διακρίσεις σε Ολυμπιακούς αγώνες, σε παγκόσμια πρωταθλήματα,  όλα αυτά που μας κάνουν υπερήφανους και φυσικά αντιλαμβανόμαστε το τεράστιο πολιτιστικό και κοινωνικό έργο το οποίο προσφέρουν οι όμιλοι οι ναυταθλητικοί  και τα χιλιάδες μέλη παιδιά τους. 
Επομένως, αντιλαμβάνομαι ότι στο τίμημα έχουν μια ιδιαιτερότητα την οποία θα πρέπει να τη δούμε νομίζω και με το Υπουργείο και φυσικά και με τα άλλα κόμματα.  Δεν νομίζω ότι υπάρχει κάποια άλλη δραστηριότητα σαν κι αυτή η οποία νομίζω χρήζει μιας διαφορετικής αντιμετώπισης για το τίμημα. 
Το δεύτερο που θα ήθελα να ρωτήσω, επειδή εκφράστηκε μία παρατήρηση για το άρθρο 11 στην παράγραφο 4, αν κατάλαβα καλά, για τα 150 τετραγωνικά τα οποία προβλέπονται.  Ήθελα  να κάνω μία ερώτηση για  να είμαστε κι εμείς σίγουροι ότι έχουμε καταλάβει καλά. Σήμερα, κάποια από τα 165 σωματεία σας είναι κάτω από τα 150 τετραγωνικά, δηλαδή, κινδυνεύουν να κλείσουν αν εφαρμοστεί ο νόμος όπως έχει στη ρύθμισή του και ζητάτε εξαίρεση; Αυτό είναι σημαντικό για μας για να διαμορφώσουμε την άποψή μας. 
Κλείνω, κύριε Πρόεδρε, λέγοντας ότι άκουσα με πολλή προσοχή και τον εκπρόσωπο του ΣΕΠΕ, που μίλησε τώρα τελευταία, σε σχέση με τις τεχνικές προδιαγραφές και όλα αυτά τα οποία έρχονται στη ρύθμιση της διασύνδεσης των ταμειακών μηχανών με τα POS. Ένα πολύ  σημαντικό θέμα, ένα  στοίχημα πραγματικά, όχι μόνο για την κυβέρνηση, αλλά πιστεύω για την κοινωνία, να αντιμετωπίσουμε αυτό το κοινωνικό φαινόμενο και επιφυλάσσομαι να συζητήσουμε  ξανά τα θέματα αυτά με το Υπουργείο. Ευχαριστώ, κύριε Πρόεδρε.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Ευχαριστούμε, κύριε Πέτσα.
Τον λόγο  έχει ο Εισηγητής της Μειοψηφίας,  ο κύριος Μιλτιάδης Ζαμπάρας.
ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ (Εισηγητής της Μειοψηφίας): Ευχαριστώ πολύ, κύριε Πρόεδρε. 
Θέλω και εγώ να ευχαριστήσω με τη σειρά μου  τους εκπροσώπους των φορέων, που ήταν σήμερα εδώ για να συμβάλουν σε μία αρκετά, θα έλεγα, ουσιαστική συζήτηση. Ειπώθηκαν πάρα πολλά πράγματα. Έχω συγκεντρώσει ορισμένες ερωτήσεις προς τους εκπροσώπους των φορέων που θεωρώ ότι έχουν μία ορισμένη αξία και σημασία. 

Κατ’ αρχάς, έχω ένα ερώτημα προς την ΚΕΔΕ και στον εκπρόσωπο της ΚΕΔΕ, στον δήμαρχο Κυθήρων. Πόσα έσοδα, εκτιμάει η ΚΕΔΕ, ότι θα απολέσει από την αλλαγή αυτής της χρήσης προς την Κτηματική Υπηρεσία; Είναι ένα σημαντικό, κατά την άποψή μου, ζήτημα και δευτερευόντως, αν υπάρχει το απαιτούμενο Προσωπικό για την κάλυψη των ελέγχων, για την καθαριότητα και τους ναυαγοσώστες στις παραλίες; 
Ένα δεύτερο ερώτημα που νομίζω πρέπει να τεθεί, είναι προς τον «ΑΡΧΕΛΩΝ», πόσες παραλίες- θέλω και εγώ να το γνωρίζω, προφανώς και πολλοί περισσότεροι από εμένα- είναι αυτή τη στιγμή είναι παραλίες ωοτοκίας, δηλαδή, γεννάνε οι χελώνες  Caretta-Caretta και πραγματικά, τι θα άλλαζε στην προστασία με το νομοσχέδιο αυτό, τι θεωρούν- δηλαδή θα ήθελα να μας εξηγήσουν λίγο παραπάνω- και επί της ουσίας, τι αλλάζει από τη στιγμή που δεν συμμετέχει ο Ο.ΦΥ.ΠΕ.Κ.Α. σε αυτό; Καταλαβαίνω τη σημασία που δίνουν στη συμμετοχή του Ο.ΦΥ.ΠΕ.Κ.Α., αλλά θέλω να μας πουν πρακτικά τι σημαίνει αυτό, η μη-συμμετοχή, δηλαδή.
Έχω ένα τρίτο ερώτημα προς τον ΑΔΜΗΕ, μιας και αναφέρθηκε στο δυναμικό, τι καινούργιο δυναμικό θα υπάρξει στην Κρήτη, γιατί δεν καλύπτεται- πολύ πρακτικά θέλω μια απάντηση- από τα ήδη υπάρχοντα, πόσο θα κοστίσει και τέλος, πότε θα έχει ολοκληρωθεί η διασύνδεση με την ηπειρωτική χώρα; Είναι τέσσερα, δηλαδή, κρίσιμα υποερωτήματα, σε σχέση με τον ΑΔΜΗΕ.
Έχω μία, επίσης, ερώτηση στον εκπρόσωπο της ΡΑΑΕΥ, πόσες και σε ποια νησιά υπάρχουν σήμερα ενεργειακές κοινότητες; Νομίζω, ότι αυτό το ζήτημα θα μπορούσε να λύσει μεγάλο μέρος, αν όχι με απόλυτο τρόπο, το ενεργειακό ζήτημα των νησιών αυτών και ειδικά δηλαδή στα μικρά νησιά, οι ενεργειακές κοινότητες θα μπορούσαν να λύσουν επαρκώς το ζήτημα το ενεργειακό. 
Έχω άλλη μία ερώτηση και τελειώνω, κύριε Πρόεδρε προς την WWF. Είπε η εκπρόσωπος της  WWF, ότι έθεσαν πολλά σχόλια στη διαβούλευση. Θέλω να μου πείτε, πόσα από αυτά τα σχόλια έγιναν δεκτά από την πολιτική Ηγεσία του Υπουργείου και ποια είναι αυτά σε μια διαδικασία διαβούλευσης για ένα τόσο κρίσιμο ζήτημα; 
Είπε ο κ. Γιατράς, που εκπροσωπεί τους επιχειρηματίες στην εστίαση- έναν πολύ σημαντικό και δυναμικό κλάδο- ότι με το άρθρο 11, επί της ουσίας, εξοστρακίζουμε τα μαγαζιά υγειονομικού ενδιαφέροντος. Θέλω να μας το εξηγήσει λίγο περαιτέρω, θέλω να μας πει, πόσα είναι αυτή τη στιγμή και πόσα απειλούνται και αν αυτή τη στιγμή, αντιλαμβάνομαι και εγώ, ότι υπάρχουν δύο μέτρα και δύο σταθμά, που «κλείνουμε το μάτι», ποιον βλέπουμε, ποιον ενισχύουμε και ποιον αφήνουμε στο έλεος, ειδικά σε μία περίοδο που τα μαγαζιά υγειονομικού ενδιαφέροντος σηκώνουν πολύ μεγάλο βάρος και μέρος της οικονομικής δραστηριότητας;;
Ευχαριστώ πολύ. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Εμείς σας ευχαριστούμε, κύριε Ζαμπάρα και τώρα συνεχίζουμε τον Ειδικό Αγορητή της Κοινοβουλευτικής Ομάδας του «ΠΑΣΟΚ – ΚΙΝΗΜΑ ΑΛΛΑΓΗΣ», τον κ. Παρασκευά Κουκουλόπουλο.
ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»): Ευχαριστώ, κύριε Πρόεδρε.
Θα προσπαθήσω να τα βάλω σε ομάδες για να γίνουν κατανοητά. Το πρώτο ερώτημά μου αφορά κυρίως τον κ. Χαρχαλάκη,  που εκπροσωπεί την Κεντρική Ένωση Δήμων, αλλά σε ένα μικρό της σκέλος, αφορά και τον κ. Στέλλα των Κινήσεων Πολιτών για τις Ελεύθερες Παραλίες. Θέλω να ρωτήσω τον κ. Χαρχαλάκη, πως εκτιμάει η ΚΕΔΕ, όλο αυτό που λέει το νομοσχέδιο- αν υποθέσουμε ψηφιστεί ως έχει- που μιλάει για συμψηφισμό δαπανών, ναυαγοσωστικών Υπηρεσιών, διασφάλισης των προσβάσεων ΑμεΑ, αλλά και Υπηρεσιών καθαριότητας, όπου ο νόμος που προτείνει η Κυβέρνηση λέει, ότι θα μείνει το 60%-40%, αλλά από αυτό το 60% των δήμων θα αφαιρείται κάθε δαπάνη που αφορά αυτά που ήδη ανέφερα.

Είναι εύκολο αυτά να κοστολογηθούν; Πως θα κοστολογηθούν, πως προσεγγίζει αυτό το θέμα η ΚΕΔΕ,  αυτών των τριών υπηρεσιών; Έχει μεγάλη σημασία. Είπε κάτι βέβαια ο κ. Χαρχαλάκης και κάποιος άλλος νωρίτερα, ότι θα μπορούσε να είναι 80% σε αρκετές περιπτώσεις αυτό το 60%, για να μπορεί να καλύπτει αυτό το θέμα.
 Το δεύτερο θέμα, που είναι κοινό και στον κ. Στέλλα και στην ΚΕΔΕ, είπατε, ότι είχαμε έναν ευσυνείδητο δικαστικό λειτουργό, ειδικά στις Κυκλάδες και πραγματικά λειτούργησε και όλη αυτή η πίεση έφερε αποτελέσματα, η πίεση των πολιτών και η δική σας, έφερε αποτελέσματα, που και εμείς τα χαρήκαμε,  νομίζω, στις τηλεοράσεις που τα βλέπαμε. Τρεις είναι οι υπάλληλοι των κτηματικών υπηρεσιών. Τους ελέγχους και την επιβολή της τάξης θα σας πω, από πλευράς οργάνων, ποιοι την έκαναν, επειδή είναι Κυκλάδες, είναι διάσπαρτο το πράγμα, δεν είναι δηλαδή η χερσαία ζώνη ενός ποδιού της Χαλκιδικής, η Αστυνομία, το Λιμενικό, συνεπικουρούμενοι από τους δήμους; Αφορά φυσικά και τον κ. Χαρχαλάκη, κύριε Πρόεδρε, αυτό το ερώτημα.
 Πάω τώρα στο θέμα ιστιοπλοΐα. Να συμφωνήσω και εγώ με τον κ. Πέτσα, έχουμε μια τέτοια προσέγγιση και εμείς και να ευχαριστήσουμε πραγματικά όλους φυσικά τους φορείς, να ζητήσω συγγνώμη για την παράλειψη, ήταν πραγματικά εξαιρετική η διαδικασία και κύριε Πρόεδρε, μπορεί να είναι κουραστική η διαδικασία με πολλούς φορείς, αλλά εν πάση περιπτώσει, νομίζω, ας κουραζόμαστε και μια φορά, δεν νομίζω να ήρθε κανείς για ξεκούραση εδώ στη Βουλή, κατά συνέπεια, η σημερινή διαδικασία, συγνώμη, από αυτό έπρεπε να ξεκινήσω, παράλειψή μου, να ευχαριστήσω χωρίς καμία εξαίρεση πραγματικά όλες και όλους που μας ενημέρωσαν.
 Επανέρχομαι εδώ πέρα στον συμπατριώτη μου Μακεδόνα από την Θεσσαλονίκη, εγώ σημείωσα ιδιαίτερα την υπεύθυνη προσέγγιση, που μίλησε για μη νόμιμες εγκαταστάσεις με βάση την υφιστάμενη νομοθεσία, που έγινε σε ανύποπτο καιρό και χρόνο. Ναι, νομίζω, ότι αυτό το πράγμα, ο καθένας μας μπορούμε να καταλάβουμε, μια εξέδρα που έχει γίνει, εγώ νομίζω καταλαβαίνουμε για ποιο πράγμα μιλούσε, δεν μιλούσε προφανώς για κτίρια,  το τόνισε και ο ίδιος, νομίζω, ότι μας έδωσε μια καλή αφορμή, δηλαδή, εδώ με τη συνδρομή και του ΣΕΠΟΧ με βάση την προσέγγισή του, μπορούν να γίνουν βελτιωτικά πράγματα, για να μην είναι ορθάνοιχτες οι δυνατότητες σε έναν τρίτο που μπορεί να επικαλεστεί και να κρυφτεί πίσω από μια τέτοια διάταξη και να βρούμε άλλα πράγματα, μιλάω για τις υφιστάμενες εγκαταστάσεις προφανώς και την αυστηρή οριοθέτηση της δυνατότητας να γίνονται καινούργιες. Αυτό θα το πούμε και αύριο στη συζήτηση στα άρθρα,  αλλά νομίζω ήταν πολύτιμη η συνδρομή του ιστιοπλοϊκού ομίλου. 
Τώρα πάμε στον ΑΔΜΗΕ και στον ΡΑΑΕΥ για δύο ερωτήματα, μιας και εμείς προτείναμε να είναι εδώ, προς τον κ. Μπουλαξή και τον κ. Δαγούμα. Μπορεί να μας πει ο  ΑΔΜΗΕ για ποιο λόγο υπήρξε τέτοια τραγική καθυστέρηση, για την οποία φέρει εξ ολοκλήρου την ευθύνη για την σύνδεση της Κρήτης και έρχεται τέτοια επείγουσα διάταξη, με τέτοιους δυσμενείς οικονομικούς όρους, όπου αποζημιώνεται τα πάντα; Και εν πάση περιπτώσει, ο ΑΔΜΗΕ δεν αισθάνεται καμία ανάγκη να συμμετέχει σε αυτό το κοστολόγιο; Και επ’ αυτού είναι και το ερώτημά μου προς τον κ. Δαγούμα. 
Πώς κρίνει η Ρυθμιστική Αρχή Ενέργειας, η οποία τα προηγούμενα χρόνια μονίμως εγκαλούσε τη χώρα για μονοπωλιακές πρακτικές μέχρι να ανοίξει η αγορά; Πώς κρίνει αυτό το φοβερό και τρομερό καθεστώς; Όλα αποζημιώνονται. Ακόμα και τα τέλη δικαιωμάτων και πραγματικά, θέλω να ρωτήσω, πραγματικά αυτό να το πω και στη Δυτική Μακεδονία στους συμπατριώτες μου, να το πούμε, κύριε Δαγούμα, και στην πατρίδα μας, ότι δηλαδή έχει ποινικοποιηθεί ένα ορυκτό καύσιμο εθνικό, που τρώει όλα τα κόστη με τα τέλη δικαιωμάτων ρύπων και ένα εισαγόμενο καύσιμο, που είναι το μαζούτ και το πετρέλαιο, θα τον φέρουμε να το καίμε επιπλέον, ας πούμε, στην Κρήτη και στα άλλα νησιά και θα πληρώνουμε και τα δικαιώματα ρύπων οι Έλληνες πολίτες από τον κρατικό προϋπολογισμό; 

 Είναι πρωτοφανή πράγματα αυτά και δεν υπάρχει καμία παρατήρηση γι αυτό; Θα το δεχτούμε έτσι να περάσει αυτή τη διάταξη; Αυτό είναι το ερώτημα μου.  
 Θέλω να πω, ότι η ιστορία της πώλησης του μεγάλου καλωδίου με την Κρήτη που είναι απαραίτητη για ποικίλους λόγους, δεν χρειάζεται να επιχειρηματολογούμε για αυτή,  είναι μια υπόθεση που πρωτοακούστηκε. Ήμουν μέλος της ΑΣΚ, αλλά και εκλεγμένος από τους εργαζόμενους, το 1986, όταν έγιναν οι πρώτες προσφυγές  κοινωνικού ελέγχου και έπρεπε τότε ο κύριος Βερδεμίρης, ήμασταν στο 2012, είχαν περάσει 26 χρόνια και ήταν αδύνατο να το  κάνει μια δημόσια επιχείρηση. Με μεγάλη οδύνη και θλίψη, ας το κάνει με μια ιδιωτική συμμετοχή. 
Η Ρυθμιστική Αρχή ας μας πει ότι είναι άλλος αρμόδιος. Δεν πρέπει να αναλάβει, κύριε Πρόεδρε, κανένας; Δεν πρέπει να αναλάβει η ΔΕΗ που παρουσιάζει υπερκέρδη; Αν η ΔΕΗ  κάνει τα έργα αυτά, δεν πρέπει να αναλάβει ένα μέρος του κόστους που έχει ιστορικά ευθύνες; Ο ΑΔΜΗΕ που έχει ευθύνες ως καθολικός διάδοχος της ΔΕΗ και αυτοτελής εταιρεία σήμερα, δεν πρέπει να πάρει ένα μέρος του κόστους; Οι Έλληνες φορολογούμενοι θα τα πληρώσουν όλα αυτά; 
 Πάμε τώρα στα μικρομάγαζα που έλεγε ο κ. Γιατράς. Νομίζω, όλοι καταλάβαμε τι λέτε κ. Γιατρά, πραγματικά το 3 και 3, εκεί που είναι συνεχόμενα μαγαζιά, σε παραλίες και λοιπά, σε όλη την Ελλάδα, κάποια εναλλακτική πρόταση που να στέκεται λογικά θέλουμε, έτσι; Το ότι δημιουργεί αντικειμενικά πρόβλημα το 3 συν 3 ίσον 6, εκεί που το  μέτρο είναι 8 μέτρα   και τελικά το κάνει 5 και 4 , καταλαβαίνω, μια ξαπλώστρα με το ζόρι χωράει ή ένα τραπεζοκάθισμα.
 Μία πρόταση, όμως, που  να μην κλείνει τη  παραλία επ ουδενί και όχι να πρέπει να είσαι ακροβάτης. Εγώ το άκουσα με ευαισθησία, γιατί ήμουν πολλά χρόνια δήμαρχος και θα ήθελα να μπορώ να ρυθμίσω τέτοιο θέμα. Εγώ, επιτόπου θα το ρύθμιζα αυτό. Δεν ξέρω αν υπάρχει πρόταση να ρυθμιστεί. Με ενδιαφέρει αυτό το πρόβλημα, αλλά,  από την άλλη δεν πρέπει να κλείνονται τα μέτωπα προς παραλίες είτε είναι μέσα σε αστικό χώρο αυτές που περιγράφονται, είτε και σε παραλιακές ζώνες που είναι αρκετά δομημένες από παλιά  και κάποιοι άνθρωποι χωρίς να έχουν καμία συμμετοχή σε αυτό, αξιοποιούν κάποια έργα τους. Άρα, λοιπόν, βοηθήστε μας λιγάκι,  για να δούμε αν μπορούμε να βοηθήσουμε. 
Τώρα για το θέμα των προστίμων, εδώ, κύριε Πρόεδρε,  δεν κάνω ερώτηση στο ΣΕΠΕ και στην ΠΟΕΣΕ  για το ζήτημα των προστίμων. Εγώ δεν είμαι Κυβέρνηση. Να πω το εξής: Τα ορόσημα αν δεν τα πιάσει στη χώρα με το Ταμείο Ανάκαμψης, δεν σφυρίζουμε αδιάφορα επειδή είμαστε Αντιπολίτευση. Η Ελλάδα έχει σοβαρές συνέπειες ορισμένων πολύ πέραν του Ταμείου Ανάκαμψης. 
Το ερώτημα το δικό μου, αγαπητέ κύριε Υπουργέ είναι το εξής: Είναι ημερολογιακού χαρακτήρα  ή σε ετήσια βάση; 

 Έχω την εντύπωση στο έτος μέσα δεν πρέπει να πιάσουμε αυτό που λέμε ορόσημο;
ΘΕΟΧΑΡΗΣ ΘΕΟΧΑΡΗΣ (Υφυπουργός Εθνικής Οικονομίας και Οικονομικών): Το ορόσημο είναι απλώς επειδή είναι γεγονός αυτό. Οπότε, απλώς να το διευκρινίσουμε, κύριε Κουκουλόπουλε. Είναι το δεύτερο τρίμηνο του 2024, 30/6 να έχουν διασυνδεθεί 400.000 ταμειακές μηχανές ή αντίστοιχα συστήματα.
ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»): Ένα ερώτημα προς την ΠΟΕΣΕ και προς τον ΣΕΠΕ, μήπως υπάρχει κάποια κατηγορία τέλος πάντων επιτηδευματιών που μπορεί να μας δώσει μεγάλους αριθμούς. Πραγματικά θα είναι κρίμα να χάσει η χώρα λεφτά. Μήπως ακολουθηθεί μια τέτοια μέθοδος. Δηλαδή, να μην πηγαίνουν οριζόντια. Να υπάρξει μια συνεργασία. Δεν είναι το θέμα να κάνουμε μεταξύ μας καβγά και αντιπολίτευση. Αν μπήκε λίγο νωρίτερα η ημερομηνία ή λίγο αργότερα δεν είμαι σε θέση να γνωρίζω. Ξέρω καλά ότι είναι πολύ επώδυνο για τη χώρα να χάνει έστω και ένα ευρώ από ένα τέτοιο σαν ταμείο ανάκαμψης. Αυτό ήθελα να πω. Δεν ξέρω αν η παρέμβασή μου βοηθάει.
 Το τελευταίο για την Ομοσπονδία Πολυτέκνων. Είπατε μια πρόταση πριν το κλείσιμο, δεν την κατάλαβα, μήπως την επαναλάβετε. Μήπως μας βρει σύμφωνους, γιατί υπάρχει απόλυτη στήριξη νομίζω από πτέρυγες της Βουλής στο θέμα των πολυτέκνων, κυρία Αγγελή.
Τέλος να ρωτήσω, αντίστροφα το ίδιο ερώτημα μπαίνει στον κύριο Κωνσταντινίδη και στο ΣΕΠΟ. Άκουσα δύο τελείως διαφορετικά πράγματα για τις εκτάσεις που ελευθερώνονται από ένα καθεστώς ιταλικής κατοχής στα Δωδεκάνησα. Τελείως άλλα από τον κ. Κωνσταντινίδη, τελείως άλλα από το ΣΕΠΟ. Το ερώτημα μου είναι από τον ένα προς τον άλλον δηλαδή πού ακριβώς βρίσκεται η αλήθεια; Γιατί ναι μεν όλοι καταλαβαίνουν ότι είναι καλό να φεύγουν διατάξεις που αφορούν ιταλική κατοχή, αλλά προς τα που πάμε με αυτό το πράγμα. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Τον λόγο έχει η κυρία Μανωλάκου.
ΔΙΑΜΑΝΤΩ ΜΑΝΩΛΑΚΟΥ (Ειδική Αγορήτρια της Κ.Ο. του Κ.Κ.Ε.): Να ξεκινήσω από την κυρία Κάρκα. Μας είπατε τις αλλαγές στον ορισμό του αιγιαλού και τι έχει αφαιρεθεί. Θέλω να σας ρωτήσω σε τι εξυπηρετούν αυτές οι αλλαγές, την προστασία ή την εμπορευματοποίηση. Την κυρία Χατζηνικολάου και τον κύριο Γκλέτσο, ήθελα να ρωτήσω για το άρθρο 28 που αφορά την θαλάσσια ζώνη του λιμανιού της Αλεξανδρούπολης, που επεκτείνεται σε ήδη καθορισμένη χερσαία ζώνη. Η αλήθεια είναι ότι απλώς ζητάω επιβεβαίωση. Η επέκταση είναι σε περιοχή NATURA 2000; Το λέω γιατί και στην Πειραϊκή στον Πειραιά οι αλλαγές που γίνανε, δηλαδή από παραλία ιδιαίτερου κάλλους που μετατρέπεται σε τουριστικό λιμάνι από την COSCO υποχρεώθηκε να κάνει στρατηγική μελέτη περιβαλλοντικών επιπτώσεων. Σε αυτή την περίπτωση δεν χρειάζεται; 

Προς τους εκπροσώπους της ιστιοπλοϊκής ομοσπονδίας, η αλήθεια είναι ότι δεν μπορούν τα ναυταθλητικά σωματεία, που φέρουν ειδική αθλητική αναγνώριση να αντιμετωπίζονται σαν επιχειρήσεις, γιατί δεν έχουν αυτό το χαρακτήρα, δεν λειτουργούν για το κέρδος αλλά για το άθλημα. Δεν θα έπρεπε να πληρώνουν ενοίκιο, αλλά να υπάρχει παραχώρηση και μάλιστα πολυετής γιατί βοηθά στον αθλητισμό και μάλιστα, σε αθλήματα που έχουν φέρει πάρα πολλά μετάλλια στη χώρα και η παραχώρηση να είναι και κατά προτεραιότητα. Ήθελα να ρωτήσω λοιπόν, η ηλεκτρονική διαδικασία παραχώρησης της χρήσης στο άρθρο 10, εσάς σας επηρεάζει και ποια είναι η ανησυχία σας;
Τελειώνω με τον πρόεδρο της ΚΕΔΕ. Η αλήθεια είναι ότι καθήκοντα έχουν οι ΟΤΑ και μετά το νομοσχέδιο και ειπώθηκαν και στην ομιλία του Υπουργού χτες όταν έκλεισε, για σαφείς υποχρεώσεις στην καθημερινή καθαριότητα, στην υποχρέωση για ντους, αποδυτήρια, στους χώρους παραχώρησης, για υποχρέωση για ναυαγοσώστη και λοιπά, όμως δεν θα έχουν εμπλοκή πια οι δήμοι και θα παίρνουν το 60%. Αυτό αιτιολογείται από τον κ. Υπουργό, επειδή η κατάσταση έχει γίνει μπάχαλο και με αυτόν τον τρόπο βάζει τάξη. Το ερώτημα μου λοιπόν είναι, αυτά που θεωρούνται ότι έχουν γίνει μπάχαλο δεν μπορούν να διορθωθούν ή μήπως τελικά είναι κάποιος άλλος ο λόγος; Ευχαριστώ. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Τον λόγο έχει ο κ. Στυλιανός Φωτόπουλος.
ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «Ελληνική Λύση - ΚΥΡΙΑΚΟΣ ΒΕΛΟΠΟΥΛΟΣ»): Θα ήθελα να ευχαριστήσω και εγώ με τη σειρά μου όλους εσάς που κάνατε τον κόπο να έρθετε σήμερα μας ενημερώσετε, αλλά και αυτούς οι οποίοι μας ενημέρωσαν μέσω Webex. Θα ξεκινήσω με τον εκπρόσωπο της ΚΕΔΕ. Το γεγονός ότι αφαιρείται το δικαίωμα από την τοπική αυτοδιοίκηση να διεξάγει τους διαγωνισμούς, μήπως έχει να κάνει με την αδυναμία της τοπικής αυτοδιοίκησης; Θα ήθελα μια απάντηση πάνω σε αυτό από τον εκπρόσωπο της ΚΕΔΕ.
Η δεύτερη ερώτηση είναι προς την κυρία Κάρκα από το ΣΕΠΟΧ. Ανέφερε για τα ακίνητα τα οποία βρίσκονται στη θάλασσα και στο όριο των 15 μέτρων, θα ήθελα μια διευκρίνιση σε αυτό γιατί ομολογώ ότι δεν το κατάλαβα και πολύ.
Στη συνέχεια θα πάω στον κ. Γιατρά, στις επιχειρήσεις εστίασης.  Λαμβάνοντας  υπόψη ότι είστε ο δεύτερος μεγαλύτερος εργοδότης στην Ελλάδα, θα ήθελα την άποψή σας εάν έχετε εικόνα πόσα από τα μέλη σας έχουν προχωρήσει στη διασύνδεση και έχουν ολοκληρώσει τη διασύνδεση μεταξύ POS και ταμειακών μηχανών. Αν έχετε εικόνα για αυτό. 
Κλείνοντας, θα απευθυνθώ στα μέλη του ΣΕΠΕ. Εάν τα μέλη του ΣΕΠΕ είναι σε θέση να ανταποκριθούν στις ανάγκες της αγοράς, για να είναι εντάξει με τις προθεσμίες αυτές τις οποίες έχει ανακοινώσει το Υπουργείο Οικονομικών και δεν είναι άλλη από την 29/2 άρα μιλάμε για 7 μέρες. Η δεύτερη ερώτηση πάλι προς τα μέλη του ΣΕΠΕ, η οποία είναι λίγο ειδική και δεν ξέρω αν θα μπορέσει να την απαντήσει, απλά είναι για να μας δώσει μια τάξη μεγέθους τι συμβαίνει με την αγορά. Υπάρχουν ERP και σίγουρα θα υπάρξουν, τα οποία δεν θα πληρούν τις προδιαγραφές που θέτει το Υπουργείο. Θα ήθελα να μας πουν αν μπορούν, τι σημαίνει αυτό για μια επιχείρηση και δεν μιλάω για μια μεγάλη επιχείρηση με custom διαδικασίες και με custom εκτυπώσεις, αλλά για μια μικρή επιχείρηση η οποία θα πάρει ένα πακέτο της αγοράς. Τι σημαίνει όχι οικονομικά, αλλά χρονικά, για να μπορέσει να κάνει μια μετάβαση από ένα πρόγραμμα, από ένα ERP το οποίο δεν πληροί τις προδιαγραφές σε ένα ERP το οποίο πληροί τις προδιαγραφές, με όλες τις διαδικασίες του migration των αρχείων.  
Τέλος, επειδή πρέπει να είμαστε και χρήσιμοι στην πολιτική και όχι απλά να ασκούμε κριτική όπως μας κατηγορεί η κυβέρνηση, έχουμε δει τον τελευταίο καιρό λύσεις πακέτο, που ουσιαστικά τα μέλη σας προτείνουν. Δηλαδή και το λογισμικό σε μία συσκευασία που ουσιαστικά είναι POS και ταμειακή μηχανή. Αν υπάρχουν τέτοιες λύσεις οι οποίες μπορεί να είναι οικονομικές, γιατί καταλαβαίνετε ότι είμαστε σε μια αγορά η οποία έχει περάσει 15 χρόνια κρίσης και δεν μπορεί κάθε τρεις και λίγο να αλλάζει λογισμικό και μηχανήματα, γιατί η κυβέρνηση απλά νομοθετεί. Σας ευχαριστώ.
	ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Και εμείς σας ευχαριστούμε. 
Τον λόγο έχει η κυρία Πέρκα.
ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): Ευχαριστώ, κύριε Πρόεδρε. Έχω αρκετές ερωτήσεις. Θα προσπαθήσω να τις ομαδοποιήσω. Καταρχάς να πω η ΕΤΑΔ δεν ήρθε σήμερα;
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Η ΕΤΑΔ ήρθε και τοποθετήθηκε. Ήταν η κυρία Ηρώ Χατζηγεωργίου, η διευθύνουσα σύμβουλος.
ΑΘΗΝΑ – ΜΑΡΙΑ ΚΟΛΛΙΑ (Γενική Γραμματέας της Δημόσιας Περιουσίας του Υπουργείου Εθνικής Οικονομίας και Οικονομικών): Είπε ότι χαιρετίζει τη διάταξη ότι επανέρχεται ο παλαιός αιγιαλός στην ιδιωτική περιουσία του δημοσίου και μετά ότι επειδή υπάρχουν καθυστερήσεις σε όλη τη διαδικασία με τις παραχωρήσεις, είναι πολύ καλό ότι θα γίνει ενιαία ρύθμιση για τις αιτήσεις για τις μισθώσεις αιγιαλών. Επειδή έχουμε τη ρύθμιση και σε ΕΤΑΔ και σε Κτηματική. Για να μην τρέχει ο πολίτης από εδώ και από εκεί. 
ΘΕΟΠΙΣΤΗ (ΠΕΤΗ) ΠΕΡΚΑ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»): Ωραία. Ξεκινάω το πρώτο πακέτο ερωτήσεων που αφορά στην ΕΤΑΔ, ΠΟΕΣΕΕ, ΣΕΤΕ, Ξενοδοχειακό Επιμελητήριο, Ιστιοπλοϊκή Ομοσπονδία, όλους περί τον αιγιαλό τους επιχειρηματίες. Μπορείτε να αξιολογήσετε το νομοσχέδιο για καθεμία από τις ακόλουθες κατηγορίες; Περιβαλλοντικά θέματα, επιχειρήσεις τουρισμού, πρόσβαση πολιτών; Σε σχέση με την υπάρχουσα νομοθεσία, σε ποια σημεία θεωρείτε ότι βελτιώνεται η κατάσταση και σε ποια γίνεται δυσμενέστερη; Εναλλακτική της προηγούμενης; 
Σε σχέση με την ισχύουσα νομοθεσία, θεωρείτε ότι το νομοσχέδιο ανταποκρίνεται σε αιτήματα του «κινήματος της πετσέτας» ή και στα αιτήματα των επιχειρήσεων τουρισμού που αμέσως μετά προβλήθηκαν; Παραδείγματος χάριν, τα 5 μέτρα ελεύθερη διάβαση από την ακτογραμμή, να γίνουν 4. 
Ποια η άποψή σας για το ότι γενικά και παγκόσμια υπάρχει αίσθηση πως κερδίζει έδαφος ο εναλλακτικός τουρισμός, ο πιο αυθόρμητος και εξατομικευμένος τουρισμός ως συνδεδεμένος με πιο παρθένες καταστάσεις. Αυτό το νομοσχέδιο, κατά την άποψή μας,  δείχνει ότι οδεύει προς την ακριβώς αντίθετη κατεύθυνση της τυποποίησης και μάλιστα για πρώτη φορά εμφανώς προωθούνται με τη διαδικασία της υπενοικίασης και τα κίνητρα που δίνονται σε μαγαζιά τύπου Mac Donald, ΓΡΗΓΟΡΗ κ.λπ.. Διαβλέπετε τον κίνδυνο σε κάθε παραλία να συναντάμε και ένα φαστφουντάδικο; 
Τα φαινόμενα των καταπατήσεων σε ποιους και ποιες αιτίες οφείλονταν; Φέρνει κάτι νέο το νομοσχέδιο που θα τις αποτρέψει πέραν της διευκόλυνσης των καταγγελιών και ίσως της αυστηροποίησης των ποινών; Συμφωνείτε που οι ΟΤΑ απαλλάσσονται της ευθύνης της υπόδειξης των χώρων απλής χρήσης αιγιαλού για ενοικίαση και της αιτιολόγησης της;
Για τον ΣΕΠΟΧ - τα υπόλοιπα τα έχει απαντήσει νομίζω- ποια είναι η τάση διεθνώς για το τουρισμό; Ποια η άποψη ότι τώρα στην έκταση του αιγιαλού που παραχωρείται κατά 50%, περιλαμβάνονται και δύσβατες περιοχές, που με την ισχύουσα νομοθεσία δεν υπολογίζονταν; 
Ειδικότερα για ΚΕΔΕ, αν  θεωρεί πως οι δήμοι αποξενώνονται από ένα βασικό εργαλείο αυτό του καθορισμού των ζωνών απλής χρήσης από τους ΟΤΑ; Χρήματα παίρνουν τα ίδια. Εάν θεωρεί ότι ευθύνη για την αθλιότητα που υπήρχε και αναπτύχθηκε πέρυσι στα νησιά των Κυκλάδων με εμφατικό τρόπο, έχουν και οι δήμοι. Αν θεωρούν ότι ευθύνες έχουν η Κτηματική Υπηρεσία και η ΕΤΑΔ; Αν εν τέλει οι ιδιοκτήτες τουριστικών επιχειρήσεων λειτουργούν ως κράτος εν κράτει στις τοπικές κοινωνίες; Γιατί εδώ υπάρχει ένα πρόβλημα. Νομίζω ότι ο καθένας πρέπει να τοποθετηθεί. 
Κρίνετε θετική τη βασική αλλαγή στο νομοσχέδιο ότι τώρα πλέον εν δυνάμει όλοι οι αιγιαλοί είναι διαθέσιμοι για ενοικίαση έναντι αυτού που ίσχυε ότι τον βασικό λόγο να τον έχουν οι ΟΤΑ; 
Προς τις περιβαλλοντικές οργανώσεις «κίνηση πολιτών Πάρου». Πιστεύετε ότι υπάρχει βελτίωση στο σύστημα καταγγελίας παραβιάσεων της νομοθεσίας για τον αιγιαλό; Δεδομένου ότι και μέχρι τώρα υπήρχαν οι σχετικές δικλείδες, αλλά έμειναν άγνωστες και στην ουσία ανενεργές δεδομένου ότι στην πραγματικότητα κριτές των ενστάσεων που πράγματι θα υποβάλλονται με μεγαλύτερη ταχύτητα, θα είναι αυτοί που συμμετέχουν στις παραβιάσεις ή παραλείψεις. Τουλάχιστον έως τώρα. Μήπως αυτή η διαδικασία ταχύτατης υποβολής καταγγελιών, θέλει να θέσει σε αναστολή, λόγω αναμονής, απαντήσεων ένα κίνημα που αναπτύσσεται ραγδαία; 

Το άρθρο 24 του Συντάγματος, απαγορεύει την υποβάθμιση του φυσικού περιβάλλοντος. Πιστεύετε ότι οι νέες ρυθμίσεις, δημιουργούν υποβάθμιση του περιβάλλοντος και γιατί; Γνωρίζετέ αν η Σύμβαση της Βαρκελώνης, για την προστασία των ακτών, προβλέπει αδόμητο όριο τα 100 μέτρα από τον αιγιαλό. Εφαρμόζεται σε άλλες χώρες της Ευρώπης; Νομίζω ότι απάντησε ο ΣΕΠΟΧ. Ποια η γνώμη σας για την κατάργηση του ελάχιστου ορίου των 30 μέτρων από τον ορισμό της παραλίας; Για την κατάργηση του ευνοϊκού καθεστώτος για τον αιγιαλό - παραλίας στα Δωδεκάνησα, το νομοσχέδιο επηρεάζει την κοινοχρησία του αιγιαλού και την πρόσβαση των πολιτών σε αυτό; 
Η επαναφορά του παλιού αιγιαλού στην ιδιωτική περιουσία του δημοσίου, είναι υπέρ του δημοσίου συμφέροντος; Ο νέος ορισμός «διακριτό τμήμα του αιγιαλού», στο άρθρο 3, δε μεγαλώνει το τμήμα του αιγιαλού που μπορεί να δοθεί προς παραχώρηση; Θεωρείτε πετυχημένο το μοντέλο των απάτητων βουνών, που φαίνεται να επαναλαμβάνεται και με τις αντίστοιχες απάτητες παραλίες; 
Ποια είναι η γνώμη σας για τις διαδοχικές παρατάσεις, κυρίως με αιτιολογία τον κορονοϊό, της αναστολής εκτέλεσης πρωτοκόλλων κατεδάφισης στον αιγιαλό; ΚΕΔΕ, ΤΕΕ και ΜΚΟ, συμφωνείτε με την κατάργηση επί της ουσίας της κοινοχρησίας στο σύνολο των αιγιαλών και παραλιών όλων των Δωδεκανήσων, καθώς θεωρούνται πλέον ιδιωτική κτήση του δημοσίου και όχι ως στοιχεία της δημόσιας κτήσης, δηλαδή ως πράγματα κοινόχρηστα και εκτός συναλλαγής; 

Μια ειδική ερώτηση προς το ΤΕΕ; 
	
Αν στη χάραξη των αιγιαλών – παραλιών, όπου αναζητείται το μεγαλύτερο σύνηθες χειμέριο κύμα, πρέπει να χρησιμοποιούνται ορθοφορτωχάρτες και αεροφωτογραφίες από όλες τις διαθέσιμες πηγές σε χρονική αλληλουχία; Είναι πολύ ειδικό, αλλά θα ήθελα το ΤΕΕ να μου απαντήσει.
	
Προς ΕΤΑΔ, θα αναπτύξετε τις προβλέψεις του κανονισμού σας, εάν θεωρείτε ότι υπάρχει μεγάλη συμμετοχή στις προκηρύξεις σας, εάν οι άμεσα ενδιαφερόμενοι την οδηγούν σε ποιες ιδιοκτησίες να προκηρύξει έως ποιο βαθμό τις προκαλούν οι προκηρύξεις; 
Πόσο καλά τεκμηριώνετε στις προκηρύξεις σας αφού δεν αναλαμβάνετε καμία ευθύνη νομική ή τεχνική για το ιδιοκτησιακό καθεστώς αλλά αφήνετε στους ενδιαφερόμενους να κρίνουν, πράγμα που φέρνει σε πλεονεκτική θέση τους γνωρίζοντες από πριν. 
Αυτό δεν αποθαρρύνει άλλους ενδιαφερόμενους να λάβουν μέρος, αφού πρώτα τους δεσμεύει να μην αποκαλύψουν τους όρους του διαγωνισμού, προκειμένου να τους το γνωστοποιήσει και μετά, για να συμμετάσχουν στη δημοπρασία, πρέπει να δηλώσουν ότι ανεπιφύλακτα τους αποδέχονται; 
Με ποιο τύπο υπολογίζετε το αρχικό τίμημα και έχει σχέση με αυτό που ίσχυε μέχρι τώρα; 
Πώς κρίνετε ότι η ΕΤΑΔ θα έχει το δικό της πληροφοριακό σύστημα και δε θα συμμετέχει από κοινού με την Κτηματική στην πλατφόρμα του άρθρου 15; Αν μια τουριστική μονάδα είναι σε βουνοκορφή ή μεσολαβεί προς την παραλία μεγάλη της ΕΤΑΔ, αυτή, κατά το νομοσχέδιο, παραχωρείται σε αυτή χωρίς διαγωνισμό, εκτός αν η ΕΤΑΔ την έχει εντάξει στο δικό της πρόγραμμα. 
Θα έπρεπε να μπουν κάποιοι περιορισμοί στην έκταση και στη γεωμορφολογία ως προς τις παραχωρήσεις αυτών των εκτάσεων; 
Προς ΚΕΔΕ, συμφωνείτε με την πρόβλεψη ότι ο παραχωρησιούχος θα συμψηφίζει τις δαπάνες για την αμοιβή του ναυαγοσώστη με το αντάλλαγμα της παραχώρησης; 
Μια ερώτηση προς όλους, τι στοιχεία υπάρχουν για την εφαρμογή του υφιστάμενου πλαισίου; 
Ποιες και πόσες οι καταγραφές παραβιάσεων, πώς αντιμετωπίστηκαν από την διοίκηση και ποια η τύχη των καταγγελιών – παραβιάσεων; Οι κτηματικές υπηρεσίες είναι κατάλληλα στελεχωμένες για να αντεπεξέλθουν στον ρόλο τους; Προφανώς όχι. Ποιες ενέργειες στελέχωσής τους έγιναν από το 2019 ως σήμερα; Απαιτούνται νέες προσλήψεις σε μηχανικούς, νομικούς κ.λπ.; 
Εφοριακοί των ΔΟΥ μπορούν να συμβάλλουν με αποσπάσεις τους κρίσιμους μήνες της καλοκαιρινής περιόδου για ενίσχυση των ελέγχων τήρησης της νομοθεσίας στον αιγιαλό και τις παραλίες; 
Οι διατάξεις αφορούν πράγματι τη συμφωνία, για την οποία διαβάζουμε στον τύπο, για την εξαγορά μονάδας ηλεκτροπαραγωγής, συγκεκριμένα της ΗΡΩΝ 1, από τη ΔΕΗ, για να τη μεταφέρει στην Κρήτη και να καλυφθούν τυχόν ελλείμματα; 
Ποιος φορέας αποφασίζει για το ποια λύση θα προκριθεί για το ζήτημα διασφάλισης του ενεργειακού εφοδιασμού της Κρήτης; 
Υπάρχουν εναλλακτικές λύσεις; 
Πώς υπολογίζεται το κόστος μιας τέτοιας επιλογής; 
Πόσο υπολογίζεται το κόστος της εξαγοράς της μονάδας ηλεκτροπαραγωγής και μεταφοράς της στην Κρήτη; 
Για πόσα χρόνια θα πληρώνουμε ταυτόχρονα ΥΚΩ για τα μη διασυνδεδεμένα νησιά και για την Κρήτη και για το έξτρα αυτό κόστος που επιφέρει η νομοθετική ρύθμιση της Κυβέρνησης, που συζητάμε σήμερα; 
Πώς θα καλυφθεί το κόστος, δεδομένου ότι η Κυβέρνηση έχει καταστήσει ήδη ελλειμματικό τον λογαριασμό των υπηρεσιών κοινής ωφέλειας στα ΥΚΩ; 
Αυτό σημαίνει θα έχουμε αυξήσεις στα ΥΚΩ; 
Ποιος ο ρόλος της ΡΑΕ στη λήψη αποφάσεων για την επέκταση του υφιστάμενου δυναμικού παραγωγής, είτε στην εγκατάσταση νέου δυναμικού με συμβατικές μονάδες ορυκτών καυσίμων σε μη διασυνδεδεμένα νησιά κατά τη μεταβατική περίοδο που θα διαρκέσει μέχρι την ολοκλήρωση της διασύνδεσής τους με το ηπειρωτικό σύστημα; 
Τέλος, για τον ΑΔΜΗΕ, ποιες διασυνδέσεις έχουν ολοκληρωθεί από όταν ανέλαβε η διοίκηση του ΑΔΜΗΕ; 
Ποιο είναι το όφελος για τους καταναλωτές; 
Μειώθηκαν τα ΥΚΩ από κάθε διασύνδεση και αν ναι, σε ποιο ύψος; 
Αν όχι, γιατί δε μειώθηκαν; 
Στο δεκαετές πρόγραμμα ανάπτυξης του ΕΣΜΗΕ, την περίοδο 2022 – 2031, το οποίο εγκρίθηκε, απόφαση της ΡΑΕ, εν πάση περιπτώσει, η ολοκλήρωση της Φάσης 2 της διασύνδεσης της Κρήτης με το ΕΣΜΗΕ ορίσθηκε για το δεύτερο εξάμηνο του 2023. Περαιτέρω, σύμφωνα με το υπό έγκριση από τη ΡΑΑΕΥ υποβληθέν πρόγραμμα της περιόδου 2023 – 2032, το χρονοδιάγραμμα υλοποίησης Φάσης 2 της διασύνδεσης της Κρήτης έχει μετατεθεί για το πρώτο εξάμηνο του 2024, ενώ στο πρόσφατα υποβληθέν πρόγραμμα του ΕΣΜΗΕ, περιόδου 2024 – 2033, ο ΑΔΜΗΕ εισηγείται τη μετάθεση του χρονοδιαγράμματος για τον Σεπτέμβρη του 2024. 
Πού οφείλονται οι συνεχείς παρατάσεις στο χρονοδιάγραμμα διασύνδεσης της Κρήτης, πόσο κοστίζει κάθε χρόνο η μη ολοκλήρωση της διασύνδεσης στους καταναλωτές και πόσο έχουν κοστίσει οι παρατάσεις στους καταναλωτές; 
Τώρα, τέλη Φεβρουαρίου, καταλάβατε ότι υπάρχει πρόβλημα επάρκειας το καλοκαίρι στην Κρήτη. 
Ευχαριστώ. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Κι εμείς ευχαριστούμε.
Ο κ. Χαλκιάς, έχει τον λόγο.
ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»): Ευχαριστώ, κύριε Πρόεδρε.
Καταρχήν, θα ήθελα να ευχαριστήσω όλους τους φορείς και εγώ από την πλευρά μου, που ήρθατε. Οι περισσότεροι συνάδελφοί μου με έχουν καλύψει με τις περισσότερες ερωτήσεις που κάνανε. 
Μία ερώτηση προς τον κ. Καμπανή. Αναφέρατε για τα βάουτσερ ότι δεν είναι ακόμη έτοιμα, εάν το άκουσα καλά. 
Τι εννοείτε; 
Δεν ισχύει αυτό που λέει το Υπουργείο, ότι βγήκαν για την αναβάθμιση; 
Σε αυτό θα ήθελα και μια απάντηση από το Υπουργείο, να δούμε τι γίνεται. 
Ζητάτε χρόνο για τη διασύνδεση, γιατί το λέτε αυτό; 
Τι φύσεως προβλήματα αντιμετωπίζετε, δεν υπάρχουν τα λογισμικά, δεν επαρκούν οι εταιρείες για να προλάβουν την αναβάθμιση; 
Έχετε αντιμετωπίσει προβλήματα στην πλατφόρμα mydata; 
Αυτό είναι ένα ερώτημα και προς την ΣΕΠΕ, πού είναι η δυσκολία για τη διασύνδεση; 
Έχουμε πρόβλημα σε κάποιο λειτουργικό σύστημα, δεν επαρκεί το δικό σας ανθρώπινο δυναμικό να ανταπεξέλθει με τόσες χιλιάδες επιχειρήσεις που πρέπει να μπούνε; 
Προς την κ. Αγγελή. Αν και θετικό το άρθρο 29 και για μας, τους Σπαρτιάτες και το άρθρο 32, το μόνο που διαφωνούμε είναι ότι δεν απευθύνεται μόνο σε Έλληνες πολίτες αλλά απευθύνεται σε όσους διαμένουν και μόνιμα στη χώρα. Θεωρούμε ότι το πρόβλημα της υπογεννητικότητας θα πρέπει να κατευθύνεται προς τους Έλληνες πολίτες, προς το ελληνικό έθνος. 
Θα ήθελα να σας ρωτήσω, με αυτά τα άρθρα, το 29 και το 32, θεωρείτε ότι λύνεται το πρόβλημα της υπογεννητικότητας, χτυπάει τη ρίζα του προβλήματος; 
Αν δεν τη χτυπάει, θέλω να ακουστεί από τα δικά σας χείλη τι ακριβώς προτείνετε. 
Ποιο ποσό θεωρείτε εσείς ότι ισχύει ως αρχή της αναλογικότητας για κάθε ένα παιδί; 
Το λέω για το άρθρο 33, που ορίζει 40.000 ευρώ ανώτατο ποσό και θέλω να αναλογιστούμε όλοι μας, αν και το έχω αναφέρει πολλάκις φορές σε ομιλίες μου, ότι δε νοείται να θεωρείται ότι είναι μεγάλο ποσό τα 40.000 ευρώ οικογενειακό επίδομα για μία οικογένεια, ας πάρουμε, με έξι παιδιά και δυο οι γονείς, οκτώ. Οκτώ άτομα να φάνε, να πιούν, να ντυθούν. 
Όπως και με τα τετραγωνικά, πολλές φορές.
Οπότε, κύριε Υπουργέ, ενδεχομένως να πρέπει να αυξήσετε το όριο και να θεσπίσουμε, ως κοινωνία, τι θεωρούμε αρχή της αναλογικότητας και πως τηρείται. Και να πούμε ότι, αναλόγως τα παιδιά που έχεις, αυτά δικαιούσαι. Το είδαμε και με το επίδομα παιδιού, που αυξανόταν κατά 50 ευρώ. Άρα δεν ίσχυε η αρχή της αναλογικότητας και το είχα επισημάνει και στην ομιλία μου. Δηλαδή, θα έλεγα το πρώτο παιδί να πάρει 50 ευρώ, αλλά το δεύτερο δεν θα πάρει 50. Διότι, αν πάρει 50, δεν έχουμε αρχή της αναλογικότητας. Και αυτό γιατί είναι πολύ μεγαλύτερες οι ανάγκες δύο παιδιών. Οπότε αν έβλεπα π.χ.  60 ευρώ να παίρνει το δεύτερο παιδί, θα έβλεπα να τηρείται κάποια αρχή αναλογικότητας.
Και ένα τελευταίο ερώτημα, που δεν ξέρω ποιος μπορεί να μού το απαντήσει, είναι το εξής. Έχουμε, σε πολλές περιοχές της χώρας μας, παράνομα σπίτια, τα οποία έχουν καταπατήσει δημόσια γη, χωρίς άδειες πολεοδομικές και, πολλές φορές, αυτές οι εκτάσεις είναι και χαρακτηρισμένες ως δασικές. Τι θα γίνει με αυτά τα σπίτια;  Θα κατεδαφιστούν ή θα τα νομιμοποιήσετε;  Αν μπορεί κάποιος να μάς απαντήσει τι γίνεται με αυτά τα σπίτια. Διότι σε αυτούς τους ανθρώπους, πολλές φορές, τους έχουμε δώσει και τη δυνατότητα με ρεύμα, με δρόμους. Ή θα ενταχθούν τέλος πάντων ή θα πληρώσουν κάποιο ποσό και θα τα νομιμοποιήσουν και θα γίνει ένα σχέδιο πόλης, για να βλέπουμε πλέον μια κανονικότητα.
Αν μπορεί κάποιος να μού απαντήσει.
Σάς ευχαριστώ.
ΑΘΗΝΑ-ΜΑΡΙΑ ΚΟΛΛΙΑ (Γενική Γραμματέας της Δημόσιας Περιουσίας του Υπουργείου Εθνικής Οικονομίας και Οικονομικών): Προφανώς ό,τι προβλέπει ο νόμος θα κάνει η ΕΤΑΔ (Εταιρεία Ακινήτων Δημοσίου).  Ό,τι μπορεί να νομιμοποιηθεί, αν επιτρέπεται να νομιμοποιηθεί –γιατί, όπως ξέρετε, υπάρχουν στενές διαδικασίες γι’ αυτό- και ό,τι είναι για να γκρεμιστεί, προφανώς και θα γκρεμιστεί. 
Ήδη, μαζί με την ΕΤΑΔ,  έχουμε κάνει και ομάδες εργασίας, με την οποία θέλουμε για όλα τα επικίνδυνα κτίσματα να προβούμε βεβαίως και σε κατεδαφίσεις και λοιπά, φυσικά. Ό,τι προβλέπει ο νόμος. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Σάς ευχαριστούμε.
Και συνεχίζουμε με τον Ειδικό Αγορητή της Κοινοβουλευτικής Ομάδας «Δημοκρατικό Πατριωτικό Κίνημα ‘ΝΙΚΗ’», κύριο Ανδρέα Βορύλλα. Ορίστε.
ΑΝΔΡΕΑΣ ΒΟΡΥΛΛΑΣ (Ειδικός Αγορητής της Κ.Ο. «Δημοκρατικό Πατριωτικό Κίνημα ‘ΝΙΚΗ’»: Ευχαριστώ, κύριε Πρόεδρε. 
Και ευχαριστώ όλους τους φορείς για την ενημέρωση. Οι συνάδελφοι με έχουν  καλύψει σε αρκετές ερωτήσεις. 
Εγώ θα ήθελα να ρωτήσω το ΤΕΕ,  τον κύριο Μαχίκα. Σύμφωνα με τις παραγράφους 3 και 4 του άρθρου 5, συγκροτούνται Επιτροπές, όπου μετέχουν μηχανικοί δημοσίων υπηρεσιών για τον καθορισμό των ορίων του αιγιαλού, της παραλίας και παλαιού αιγιαλού. Κατά την άποψή σας, και μετά από δύο νόμους - το ν.2971/2001 και το ν.4281/2014-  και μετά από περισσότερο από δύο δεκαετίες, γιατί δεν έχουμε οριστικό καθορισμό των ορίων του αιγιαλού και της παραλίας. Με το παρόν νομοσχέδιο, πότε πιστεύετε ότι θα ολοκληρωθεί ο καθορισμός; Το ΤΕΕ έχει προτάσεις, προκειμένου να επιταχυνθεί όλη αυτή η διαδικασία;
 Και θα ήθελα να ρωτήσω και τον εκπρόσωπο του ΣΕΤΕ κύριο Κωνσταντινίδη. Με βάση το προτεινόμενο νομοσχέδιο, όλες οι παραχωρήσεις θα διενεργούνται ηλεκτρονικά κατόπιν πλειοδοτικού δημοπρασίας, για όλα τα παραχωρούμενα τμήματα των αιγιαλών και παραλιών, από την Κτηματική Υπηρεσία, με χρήση της ηλεκτρονικής πλατφόρμας. Δεδομένης της υποστελέχωσης της Κτηματικής Υπηρεσίας, πιθανόν να μην ανταποκριθεί εντός των προθεσμιών, με αποτέλεσμα αρκετές τουριστικές επιχειρήσεις να μη λειτουργήσουν ή να λειτουργήσουν για περιορισμένη περίοδο, με λιγότερο προσωπικό -με ό,τι συνεπάγεται αυτό. Πιστεύετε ότι, με την έναρξη της τουριστικής περιόδου, οι παραχωρήσεις θα έχουν ολοκληρωθεί και οι τουριστικές επιχειρήσεις θα λειτουργήσουν κανονικά;
Ευχαριστώ, πάρα πολύ. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Σάς ευχαριστούμε, κύριε Βορύλλα.
Και συνεχίζουμε με τον Ειδικό Αγορητή της Κοινοβουλευτικής Ομάδας «ΠΛΕΥΣΗ ΕΛΕΥΘΕΡΙΑΣ- ΖΩΗ ΚΩΝΣΤΑΝΤΟΠΟΥΛΟΥ», κύριο Καζαμία. Ορίστε.
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»: Ευχαριστώ, κύριε Πρόεδρε.
Θα ήθελα και εγώ με τη σειρά μου να ευχαριστήσω τους φορείς που παραβρέθηκαν στη διαδικασία και δια ζώσης και μέσω Webex. Η συμβολή τους ήταν πολύ χρήσιμη. 
Θα συνεχίσω υποβάλλοντας 3 ερωτήσεις συνολικά.
Η πρώτη ερώτηση αφορά κυρίως την κυρία Κάρκα, που είναι Συντονίστρια της Επιτροπής Χωροταξίας του Συλλόγου Ελλήνων Πολεοδόμων και Χωροτακτών και την κυρία Βαφειάδη, που είναι Υπεύθυνη του Νομικού Τομέα της WWF Hellas. Θα ήθελα να θέσω και στις δύο, αλλά και σε οποιονδήποτε φορέα ενδεχομένως να αναφέρθηκε σε αυτό. Οι δύο κυρίες, που προανέφερα, μίλησαν για το 7ο Πρωτόκολλο της Σύμβασης της Βαρκελώνης. Αυτό, όπως είναι γνωστό, ορίζει την παράκτια ζώνη στα 100 μέτρα και την προστατεύει.
Θεωρεί ότι δεν θα πρέπει να παρέχεται αυτή η ζώνη για λόγους περιβαλλοντικής προστασίας, εκτός από εξαιρετικές περιπτώσεις. Οι δύο εκπρόσωποι των φορέων αναφέρθηκαν στο 7ο Πρωτόκολλο. Νομίζω, επίσης, ότι αναφέρθηκε και πολύ σωστά ότι η Ευρωπαϊκή Ένωση το έχει κυρώσει, είναι μέρος του Ευρωπαϊκού Δικαίου το Πρωτόκολλο αυτό, αλλά κατά έναν περίεργο τρόπο ακόμη δεν έχει κυρωθεί από την Ελλάδα. Θα μου πουν, βεβαίως, και πολύ δικαιολογημένα ότι αυτή την ερώτηση θα πρέπει να την απευθύνω στην κυβέρνηση Θα την απευθύνω στην κυβέρνηση, σας βεβαιώνω, όχι τώρα, όμως, γιατί δεν θα ήθελα να υπάρξει παρέμβαση από την κυβέρνηση αυτή τη στιγμή. Ζητώ, όμως, από εσάς να μου πείτε τη γνώμη σας, εάν γίνεται, για τους λόγους που θεωρείτε ότι οι ελληνικές κυβερνήσεις, από το 2008 ή έστω από το 2010 που ενσωματώθηκε το 7ο Πρωτόκολλο στο Ευρωπαϊκό Δίκαιο, αρνούνται να κυρώσουν αυτό το Πρωτόκολλο και να το εφαρμόσουν. Γιατί νομίζετε ότι συμβαίνει αυτό; Αυτή είναι η πρώτη ερώτηση μου. 
Η δεύτερη ερώτηση αφορά την κυρία Κάρκα πάλι, η οποία μας ανέφερε και νομίζω ότι ήταν πολύ ενδιαφέρον αυτό, εάν κατέγραψα σωστά αυτό που μας είπε, ότι με το προτεινόμενο νομοσχέδιο η παράκτια ζώνη απομειώνεται. Θα ήθελα με βάση την εξειδικευμένη τεχνική σας γνώση εάν μπορείτε περιληπτικά, ξέρω ότι αυτή τη στιγμή δεν μπορείτε να εκδώσετε μια γνώμη πλήρη, αλλά, με βάση τα όσα είδατε στο νομοσχέδιο, να μας πείτε με ποια άρθρα ή με ποιες διατάξεις συγκεκριμένα βλέπετε ότι υπάρχει απομείωση της παράκτιας ζώνης κατά το νομοσχέδιο που έχουμε μπροστά μας.
 Η τρίτη ερώτησή μου, κύριε Πρόεδρε και θα κλείσω με αυτήν, δεν ξέρω εάν μου έχει διαφύγει κάτι αλλά την απευθύνω προς την κυρία Ηρώ Χατζηγεωργίου, η οποία εκπροσωπεί την ΕΤΑΔ και νομίζω ότι έχει φύγει από την αίθουσα. Λυπάμαι γι’ αυτό, διότι η ΕΤΑΔ αναφέρεται σε αρκετά άρθρα του νομοσχεδίου και έχει πολύ κρίσιμο ρόλο. Ο βασικός ρόλος της στην προτεινόμενη διαδικασία είναι ότι θα εγκρίνει την αδειοδότηση των εταιρειών που θα εκμεταλλεύονται αναπτυξιακά τις παραλίες και οι οκτώ περιβαλλοντικές οργανώσεις που υπέβαλαν σχόλια στη διαδικασία της διαβούλευσης και κατόπιν εξέδωσαν ένα 16σέλιδο  υπόμνημα για τη διαδικασία συζήτησης του νομοσχεδίου, αναφέρουν δύο πράγματα τα οποία μας προκαλούν ενδιαφέρον. Λένε ότι η ΕΤΑΔ Α.Ε. θα είναι υποστελεχωμένη και, συνεπώς, όχι σε θέση να διαχειριστεί τον όγκο των αιτήσεων που θα έρθει. Εχθές ο Υπουργός κ. Χατζηδάκης αναφέρθηκε στην υποστελέχωση, ως ένα ζήτημα επίσης και είπε ότι «ναι, είμαστε υποστελεχωμένοι, αλλά προσπαθούμε να φέρουμε ένα κανονιστικό πλαίσιο» κ.τλ. κ.τλ. Το δεύτερο που είπαν είναι ότι η ΕΤΑΔ δεν φαίνεται, αλλά σ’ αυτό οι περιβαλλοντικές οργανώσεις έχουν κάποια αμφιβολία, να διαθέτει την εξειδικευμένη γνώση για να μπορέσει να χειριστεί αιτήσεις τέτοιου είδους, κυρίως όσον αφορά τις περιβαλλοντικές επιπτώσεις τους, οι οποίες θα είναι πάρα πολύ σημαντικές επιπτώσεις. Απουσίας της εκπροσώπου της ΕΤΑΔ δεν ξέρω εάν είναι δυνατόν να ζητήσουμε να υπάρξει κάποια γραπτή απάντηση στην ερώτηση που κάνω τώρα, αλλά θα ήθελα πάρα πολύ να το γνωρίζω αυτό, επειδή η ΕΤΑΔ παίζει κρισιμότατο ρόλο στο νομοσχέδιο και στο καινούργιο θεσμικό καθεστώς που εισάγει η κυβέρνηση και αυτά είναι δύο ζητήματα κεντρικής σημασίας για το κατά πόσο μπορεί να ανταπεξέλθει στο ρόλο που προβλέπεται γι’ αυτήν από το νομοσχέδιο ή όχι. Ευχαριστώ, κύριε Πρόεδρε. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Kαι εμείς σας ευχαριστούμε, κύριε Καζαμία και με τον κύριο Καζαμία ολοκληρώθηκε και ο κύκλος των Εισηγητών και Ειδικών Αγορητών των Κοινοβουλευτικών Ομάδων για να κάνουν τις ερωτήσεις.
 Θα περάσουμε στους εκπροσώπους των φορέων που έχουν ερωτηθεί - έχουν ερωτηθεί όλοι δηλαδή -για να απαντήσουν στις ερωτήσεις των Εισηγητών και των Ειδικών Αγορητών.
Τον λόγο έχει η κυρία Άννα Βαφειάδου, Υπεύθυνη Νομικού Τομέα του WWF Ελλάς για να απαντήσει σε ερωτήσεις που της έχουν κάνει οι Εισηγητές και οι Ειδικοί Αγορητές όλων των Κοινοβουλευτικών Ομάδων.
ΆΝΝΑ ΒΑΦΕΙΑΔΟΥ (Υπεύθυνη Νομικού Τομέα του WWF Ελλάς): Σας ευχαριστούμε θερμά, κύριε Πρόεδρε και εσάς και τους λοιπούς φορείς, προσκεκλημένους που μου παραχωρείτε αυτή τη δυνατότητα.
 Εισαγωγικά να αναφέρουμε ότι είμαστε ευτυχείς που βλέπουμε ότι τα σχόλιά μας έχουν τύχει προσοχής και εισφέρουμε στο διάλογο ενώπιον της Επιτροπής. 
Ξεκινώντας από το ερώτημα του Εισηγητή της Πλειοψηφίας του κυρίου Πέτσα σχετικά με το άρθρο 15, ναι, οι περιβαλλοντικές οργανώσεις θεωρούν ότι πρόκειται για μία θετική πρόβλεψη το να υπάρχει ένα μητρώο για τις συμβάσεις παραχώρησης, το να διασυνδέονται τα περισσότερα συστήματα και να διαλειτουργούν ούτως ώστε να είναι ευκολότερη η παρακολούθηση της συμμόρφωσης με τη νομοθεσία και τις συμβατικές υποχρεώσεις. Παρέχεται έτσι μια ελάχιστη διαφάνεια. Ωστόσο, όσον αφορά τον τρόπο που θα μπορούν οι πολίτες να πληροφορούνται για τις συμβάσεις παραχώρησης με το QR CODE έχει να κάνει με ζητήματα προσβασιμότητας, τα Smartphones δεν είναι προσβάσιμα προς όλους.
Επίσης, δεν περιέχεται η δυνατότητα καταγγελίας για άλλα θέματα. Αυτό θεωρούμε ότι είναι μια αδυναμία που θα μπορούσε να ενισχυθεί.
 Όσον αφορά το άρθρο 20 για τις ποινικές κυρώσεις. Είναι θετική η πρόβλεψη για την επιβαρυντική περίσταση που προβλέφθηκε. Είναι βέβαια δύσκολο να αποδειχθεί και πόσο μάλλον να εκτιμηθεί ως τεχνικό ζήτημα, από τα ποινικά δικαστήρια και στα σχόλιά μας έχουμε προσθέσει την πρόταση «Να προστεθεί, εφόσον η πράξη δεν τιμωρείται αυστηρότερα, από άλλες διατάξεις». 
Στο ερώτημα του κύριου Ζαμπάρα, Εισηγητή της Αξιωματικής Αντιπολίτευσης, εξ όσων μπορούμε να γνωρίζουμε, δεν έχει ενσωματωθεί κάποιο από τα  σχόλιά μας στο κείμενο που συζητείται ενώπιον της Βουλής.
 Θα επιχειρήσω να απαντήσω πολύ σύντομα και στο ερώτημα της κυρίας Μανωλάκου που απευθυνόταν στην Επιτροπή Προστασίας της Φύσης, σχετικά με το άρθρο 28. Το άρθρο 28, όπως είχαμε αναφέρει και στην εισαγωγική μας παρέμβαση ουσιαστικά προβλέπει την επέκταση με τυπικό νόμο της Ζώνης Λιμένα της Αλεξανδρούπολης. Πρόκειται για σχέδιο, οπότε θα έπρεπε εφόσον βρίσκεται εντός περιοχής NATURA να προηγηθεί η εκπόνηση δέουσας εκτίμησης.
 Να βάλω έναν αστερίσκο εδώ ότι από τον χάρτη που βρίσκεται στο παράρτημα - εξ όσων μπορούμε να γνωρίζουμε - φαίνεται ότι βρίσκεται εντός περιοχής NATURA. Να υπενθυμίσουμε ότι στην περιοχή αυτή έχει αδειοδοτηθεί η εγκατάσταση πλωτής μονάδας φυσικού αερίου «FSRU  Αλεξανδρούπολης», το οποίο δεν επιτρέπεται να χωροθετείται εντός περιοχής NATURA τέτοια δραστηριότητα SEVESO (Οδηγία), σύμφωνα με τον ν. 3937 του 2011 και ενδεχομένως να προωθείται και η εγκατάσταση και δεύτερης μονάδας.
 Όσον αφορά το ερώτημα της κυρίας Πέρκα, αν υπάρχει βελτίωση στο σύστημα των παραβάσεων; Θα θέλαμε να δώσουμε την έμφαση για άλλη μια φορά στο ζήτημα των περιβαλλοντικών επιθεωρήσεων. Εκεί θα πρέπει να δοθεί έμφαση. Το νομοσχέδιο αυτό δεν εισφέρει κάτι διαφορετικό, όσον αφορά το ζήτημα της υποστελέχωσης, της έλλειψης εξειδικευμένου προσωπικού. Αυτό είναι ένα ζήτημα το οποίο θα πρέπει να επιλυθεί.
	 Τέλος, για το ερώτημα που υποβλήθηκε σχετικά με το Πρωτόκολλο της Σύμβασης της Βαρκελώνης. Δεν είμαστε εμείς για να κάνουμε δίκη προθέσεων όσον αφορά για ποιο λόγο η Ελλάδα δεν κυρώνει το Πρωτόκολλο. Εμείς, έχουμε επισημάνει και στα σχόλιά μας ότι κομβική πρόβλεψη αυτού του Πρωτοκόλλου είναι η θέσπιση αδόμητης ζώνης 100 μέτρων και ενδεχομένως το ζήτημα της καθυστέρησης της κύρωσης αυτού του Πρωτοκόλλου να εστιάζει εκεί. 
Ελπίζω να ανταποκριθήκαμε στα περισσότερα αν όχι σε όλα τα ερωτήματα. Σας ευχαριστούμε θερμά και κλείνοντας να υπενθυμίσω, ότι άλλες χώρες έχουν ήδη κυρώσει το Πρωτόκολλο και έχουν ακόμα και πιο αυστηρές προβλέψεις, όπως μάλιστα, δίνει αυτή τη δυνατότητα και το Πρωτόκολλο της Σύμβασης της Βαρκελώνης. 
Σας ευχαριστούμε θερμά γι’ αυτή τη δυνατότητα και για τη διευκόλυνση.
	ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής):  Ευχαριστούμε.

	ΙΩΑΝΝΗΣ ΜΑΧΙΚΑΣ (Μέλος της Αντιπροσωπείας του Τεχνικού Επιμελητηρίου Ελλάδας (ΤΕΕ)):  Καλησπέρα, εκ νέου. 
Αν δεν κάνω λάθος δέχτηκα μια ερώτηση από τον εκπρόσωπο του κόμματος «ΝΙΚΗ» σχετικά με το ποιες είναι οι προτάσεις του Τεχνικού Επιμελητηρίου για την επίσπευση των διαδικασιών χάραξης και κύρωσης αιγιαλού.
Εμείς ως Τεχνικό Επιμελητήριο, καταρχήν, θεωρούμε ότι πρέπει να στελεχωθούν οι κατά τόπους κτηματικές υπηρεσίες καθώς το έργο τους είναι αρκετά δύσκολο,  επίπονο και με πολύ μεγάλη αξία και είναι αρκετά υποστελεχωμένες με αποτέλεσμα αυτή τη στιγμή να μην μπορούν να ανταποκριθούν στο πολύ δύσκολο έργο που έχουν. Αλλά εκτός αυτού, όπως είπα και στο κλείσιμο της δικής μου τοποθέτησης, εμείς ως Τεχνικός Σύμβουλος της πολιτείας είμαστε ανά πάσα στιγμή έτοιμοι να συνδράμουμε σε όλες τις διαδικασίες. Ήδη έχουμε ένα μνημόνιο συνεργασίας με την ΕΤΑΑ προκειμένου να τη στηρίξουμε σε οτιδήποτε χρειαστεί από τεχνικές διαδικασίες, από νομοθεσία, από στελέχωση μέσω ομάδων εργασίας. Το ίδιο μπορούμε να κάνουμε εφόσον ζητηθεί και για τα θέματα χάραξης και κυρίως της αιγιαλού. Ανά πάσα στιγμή μπορούμε να δημιουργούμε ομάδες εργασίας από εξειδικευμένους μηχανικούς για όλα αυτά τα έργα και το κάνουμε αυτή τη στιγμή και το Ελληνικό Κτηματολόγιο και για άλλες υπηρεσίες θα μπορούσαμε να το κάνουμε και για αυτή την συγκεκριμένη υπηρεσία. Σας ευχαριστώ.
	ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Ευχαριστούμε.
	Τον λόγο έχει ο κ. Χατζαρίδης.
	ΚΩΝΣΤΑΝΤΙΝΟΣ ΧΑΤΖΑΡΙΔΗΣ (Πρόεδρος του Ιστιοπλοϊκού Ομίλου Θεσσαλονίκης): Σας ευχαριστώ. 
Απαντώντας στο ερώτημα του κυρίου Πέτσα του Εισηγητή, ήθελα να πω καταρχάς, ότι ευχαριστούμε πάρα πολύ για τη θετική αντιμετώπιση και την αναγνώριση του ρόλου των Ναυταθλητικών Σωματείων. 

Από τα 165 Ναυταθλητικά Σωματεία αυτά τα οποία θα αντιμετωπίσουν πρόβλημα δεν είναι η πλειοψηφία τους, είναι ελάχιστα, αλλά πάρα πολύ κρίσιμα. Αφορά Ομίλους οι οποίοι είναι σε απομακρυσμένα νησιά, έχουν πολύ μικρούς ορμίσκους μπροστά από όπου μπορούν να βγάλουν τα σκάφη τους ή να αφήσουν κάποια βαρκάκια και αυτά συγκεντρώνουν την αθλητική δραστηριότητα των παιδιών, ιδίως τους χειμερινούς μήνες. 
Από τη στιγμή, λοιπόν, που προβλέπεται η δυνατότητα εξαίρεσης για ξενοδοχειακές εγκαταστάσεις, γιατί να μην προβλεφθεί μία τέτοια εξαίρεση και για τα Ναυταθλητικά Σωματεία για να μπορούν, δηλαδή, σε παραλίες κάτω των 150 τετραγωνικών μέτρων να λειτουργήσουν; 
Να σκεφτείτε ότι τα περισσότερα Ναυταθλητικά Σωματεία, ειδικά στα νησιά, πιέζονται δεξιά και αριστερά από άλλες χρήσεις. Αυτό σχετικά με το συγκεκριμένο ερώτημα.
 Σε σχέση με τον κ. Κουκουλόπουλο θέλω να πω ότι εννοείται και το διευκρινίζουμε ότι αφορά κατασκευές επί της παραλίας που αφορούν αποκλειστικά τη ναυτική δραστηριότητα των Ομίλων. Είναι ράμπες, κρηπιδώματα, γλίστρες, εκεί που πλέον δεν υφίσταται αιγιαλός και μιλάμε για έργα τα οποία έχουν γίνει πριν την έναρξη του νόμου, όχι του συγκεκριμένου νόμου, αλλά του αρχικού νόμου που αφορά τον αιγιαλό και την παραλία, δηλαδή, πάμε πριν από το 2011.
 Αυτές οι εγκαταστάσεις είναι κρίσιμες για τους Ομίλους και μόνο για αυτά και εννοείται ότι αυτό δεν δίνει τη δυνατότητα στους Ομίλους - που δεν το κάνουμε, γιατί εμείς κάνουμε χρήση, δεν κάνουμε κατάληψη - να κάνουν νέες εγκαταστάσεις ή να επεκταθούν με οικίσματα επί του αιγιαλού και της παραλίας. 
Το τελευταίο που είπε η κ. Μανωλάκου. Εγώ ευχαριστώ πάρα πολύ για την τυχόν δωρεάν παραχώρηση, αλλά μιλώντας σε νομοσχέδιο του Υπουργείου Οικονομικών να ζητήσω δωρεάν χρήση αιγιαλού νομίζω ότι θα ήμουν εκτός τόπου και χρόνου. Παρόλα αυτά, ο συμβολικός ορισμός ενός μισθώματος κάνει τη χρήση από τα Ναυταθλητικά Σωματεία μονιμότερη, διότι το δωρεάν ξέρουμε ότι ανά πάσα στιγμή μπορεί να ανακληθεί. 
Άρα, ζητάμε ένα ορθολογικό τίμημα που να μη διαλύσει τα Σωματεία. Τα Σωματεία σήμερα πληρώνουν ενοίκιο είτε στην ΕΤΑΔ είτε στους Δήμους είτε στον οποιονδήποτε έχει τη χρήση υπό τη μορφή τριαδικής προσφοράς,  δηλαδή, το 1/3 πάει στην Εφορία, το 1/3 πηγαίνει στην ΕΤΑΔ σαν μεγαλύτερο ιδιοκτήτη και το 1/3 πάει στα Ναυταθλητικά Σωματεία στα οποία μετά την κατάργηση των επιχορηγήσεων από τη Γενική Γραμματεία Αθλητισμού τους παραχωρήθηκε η ιδιωτικοοικονομική χρήση των χώρων του για να μπορέσουν να επιβιώσουν. 
Άρα, εμείς πληρώνουμε στο Δημόσιο, πληρώνουμε στο κράτος και ζητάμε την όσο το δυνατόν μηδενική κοστολόγηση της χρήσης του αιγιαλού. Ο αιγιαλός από τα Ναυταθλητικά Σωματεία είναι ελεύθερος, δεν καλύπτεται και δεν υπερκμεταλλεύεται.
 Όσον αφορά τον τύπο που μίλησε η κ. Μανωλάκου είναι κάτι το άγνωστο. Δεν ξέρουμε το τι προβλέπει αυτός ο αυτόματος τύπος που υπολογίζεται για το ενοίκιο του χώρου, αλλά από τη στιγμή που έχει αντικειμενική αξία όλοι μας γνωρίζουμε ότι αυτό που λέμε «οικόπεδο στη θάλασσα» «παραθαλάσσιο οικόπεδο» έχει πολύ μεγάλη αξία. Αυτό θέλουμε να το αποφύγουμε. 
Άρα, αν υπάρξει εκ των προτέρων ένα συγκεκριμένο μίσθωμα, το μόνο πράγμα που θα έχουν να κάνουν τα Ναυταθλητικά Σωματεία είναι να μπαίνουν ηλεκτρονικά κάθε 3, 5, οποιοδήποτε χρονικό διάστημα αποφασιστεί και να κάνουν την αίτηση για να παραχωρηθεί ο συγκεκριμένος χώρος στους Ομίλους. 
Δεν νομίζω ότι υπήρχε κάποιο άλλο ερώτημα. Εάν υπάρχει κάτι άλλο, είμαι στη διάθεσή σας. 
Σας ευχαριστώ πάρα πολύ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Και εμείς σας ευχαριστούμε, κύριε Χατζαρίδη.
Το λόγο έχει η κυρία Θεοδώρου.ΠΑΝΑΓΙΩΤΑ ΘΕΟΔΩΡΟΥ (Συντονίστρια Θεμάτων Προστασίας και Διατήρησης Περιβάλλοντος του Συλλόγου για την Προστασία της Θαλάσσιας Χελώνας «ΑΡΧΕΛΩΝ»): Καταρχάς, σε ό,τι αφορά τον κατάλογο των παραλιών το απέστειλα, πριν από λίγο, στο email της Επιτροπής. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Κυρία Θεοδώρου, έχουμε παραλάβει το email και θα το προωθήσουμε στα μέλη της Επιτροπής.
ΠΑΝΑΓΙΩΤΑ ΘΕΟΔΩΡΟΥ (Συντονίστρια Θεμάτων Προστασίας και Διατήρησης Περιβάλλοντος του Συλλόγου για την Προστασία της Θαλάσσιας Χελώνας «ΑΡΧΕΛΩΝ»): Έκτακτα. Ήταν, ακριβώς, ο λόγος για τον οποίο επέλεξα να στείλω email και όχι να τις αναφέρω προφορικά, ώστε να μπορέσουν να τις συγκρατήσουν όλοι οι συμμετέχοντες. 
Σε ό,τι αφορά τη γνωμοδότηση του Οργανισμού Φυσικού Περιβάλλοντος και Κλιματικής Αλλαγής (Ο.ΦΥ.ΠΕ.Κ.Α.) για τους προστατευόμενους αιγιαλούς και παραλίες να αποσαφηνίσω λίγο το εξής: Ο Οργανισμός Φυσικού Περιβάλλοντος και Κλιματικής Αλλαγής (Ο.ΦΥ.ΠΕ.Κ.Α.) αυτή τη στιγμή είναι το νομικό πρόσωπο το οποίο έχει επιφορτιστεί, με επιλογή του Υπουργείου Περιβάλλοντος τα προηγούμενα χρόνια, για την προστασία και διαχείριση των προστατευόμενων περιοχών της χώρας. Είναι, επομένως, ο κατεξοχήν Οργανισμός, ο οποίος γνωρίζει τι γίνεται στην κάθε περιοχή, τι προβλήματα μπορεί να συμβαίνουν και πως, ακριβώς, αυτά μπορούν να επιλυθούν. 
Επομένως, για τα ευαίσθητα παράκτια οικοσυστήματα των προστατευόμενων περιοχών δεν γίνεται να μη ζητείται η γνώμη του Οργανισμού Φυσικού Περιβάλλοντος και Κλιματικής Αλλαγής (Ο.ΦΥ.ΠΕ.Κ.Α.), ο οποίος, κατεξοχήν γνωρίζει το πως θα διαχειριστούμε αυτές τις περιοχές με τον καλύτερο δυνατό τρόπο.  Ελπίζω να ήμουν σαφής. Σας ευχαριστώ πολύ για το ερώτημα.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Σας ευχαριστούμε πολύ, κυρία Θεοδώρου.
Τον λόγο έχει ο κ. Γκλέτσος.
ΜΙΛΤΙΑΔΗΣ ΓΚΛΕΤΣΟΣ (Υπεύθυνος Θεμάτων Φύσης της Ελληνικής Εταιρίας Προστασίας της Φύσης):
Στο ερώτημα της κυρίας Μανωλάκου για τον λιμένα Αλεξανδρούπολης, απάντησε η κυρία Άννα Βαφειάδου από  το WWF Ελλάς.
Στο ερώτημα της κυρίας Πέρκας, για τον Κτηματολογικό Κανονισμό Δωδεκανήσου. Έχουμε υποβάλλει το υπόμνημα προχθές, όπου υπάρχει μία νομική ανάλυση σε σχέση με τα ερωτήματά σας και την αλλαγή του καθεστώτος της  Δωδεκανήσου, για το οποίο τοποθετήθηκα. Σύμφωνα με αυτή την νομική ανάλυση στην οποία δεν μπορώ να μπω σε λεπτομέρειες, είναι μη νόμιμο για αρκετούς λόγους που ο κυριότερος είναι ότι έρχετε σε αντίθεση με τον Κτηματολογικό Κανονισμό Δωδεκανήσου και τη Διεθνή Συνθήκη Ειρήνης των Παρισίων του 1947.

	ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Σας ευχαριστούμε κύριε Γκλέτσο. Συνεχίζουμε με τον κ. Νικόλαο Μπουλαξή, Γενικό Διευθυντή Ρυθμιστικής Πολιτικής του Ανεξάρτητου Διαχειριστή Μεταφοράς Ηλεκτρικής Ενέργειας.
ΝΙΚΟΛΑΟΣ ΜΠΟΥΛΑΞΗΣ (Γενικός Διευθυντή Ρυθμιστικής Πολιτικής του Ανεξάρτητου Διαχειριστή Μεταφοράς Ηλεκτρικής Ενέργειας (ΑΔΜΗΕ)): Καλησπέρα σας και πάλι. Θα προσπαθήσω σε αυτόν τον λίγο χρόνο. Καταλαβαίνω την κούραση όλων, αλλά νομίζω, ότι οι αξιότιμες κυρίες και αξιότιμοι κύριοι Βουλευτές περιμένουν κάποιες απαντήσεις. Να μπορέσω να δώσω συνοπτικά κάποια απάντηση στα ερωτήματα που ετέθησαν.
Στο πρώτο ερώτημα του κ. Τζαβάρα, του Εισηγητή της Αξιωματικής Αντιπολίτευσης, του γιατί προσδιορίζεται ένα πρόσθετο δυναμικό, νομίζω το ανέπτυξα, να μην το επαναλάβω. Να πω μονάχα, ότι η μικρή διασύνδεση της Κρήτης, που συμβάλλει στην κάλυψη των αναγκών του νησιού, στην περίοδο καύσωνα, που ανέφερα πέρυσι το καλοκαίρι, κλήθηκε να καλύψει ένα μεγαλύτερο φορτίο από αυτό που κανονικά λειτουργεί ασφαλώς σαν τεχνική ασφάλεια της διασύνδεσης, η οποία ασφαλής λειτουργία της είναι τα 150 μεγαβάτ. Κλήθηκε όμως σε κάποιο σημείο, σε κάποιες ώρες, να λειτουργήσει στα 240 μεγαβάτ. Σχεδόν, δηλαδή, 100 μεγαβάτ πάνω από αυτή την τεχνική ασφάλεια, ακριβώς γιατί οι μονάδες συμβατικές του νησιού δεν μπορούσαν να τα καλύψουν. Αυτό όμως σαν λειτουργία συστήματος δεν είναι ορθολογική και δεν πρέπει κανείς να αφήνει το νησί να λειτουργεί με αυτό τον τρόπο και πολύ περισσότερο αν περιμένει ενδεχομένως και μεγαλύτερο φορτίο ή ακόμα μεγαλύτερη απώλεια συμβατικής παραγωγής λόγω της παλαιότητας των μονάδων που ανέφερα πριν.
Επειδή πρέπει να απαντήσω και σε αυτήν την ερώτηση, το καινούργιο δυναμικό που προσδιορίζεται για το 2024, προσδιορίστηκε στην τάξη των 190 μεγαβάτ. Το οποίο με βάση την απάντηση της ΔΕΗ για το πώς προτίθεται να το καλύψει, έχουμε τα στοιχεία, ότι γύρω στα 85 μεγαβάτ θα είναι μικρά φορητά ηλεκτροπαραγωγά ζεύγη, τα οποία θα μπουν κυρίως στον σταθμό του Αθερινόλακκου. Αυτά μπαίνουν πολλά τέτοια σε μια περιοχή για να συγκροτήσουν την ισχύ των 85 megawatt. Στο Ηράκλειο, δηλαδή, το κόστος δεν έχει καταγραφεί κάπου. Εκείνο που γνωρίζουμε είναι ότι η ΔΕΗ έχει δρομολογήσει σχετικούς διαγωνισμούς και θα αποκαλυφθεί το κόστος φαντάζομαι στη φάση αυτή των διαγωνισμών όταν θα ολοκληρωθεί η διαδικασία η σχετική.
Για το ζήτημα της καθυστέρησης της μεγάλης διασύνδεσης της Κρήτης, να πω δυο τρία πράγματα. Απαντώντας και στον κ. Ζαμπάρα και στον κ. Κουκουλόπουλο, αλλά και στην κυρία Πέρκα, που έθεσαν το ίδιο ζήτημα, με μικρότερη ή μεγαλύτερη ένταση, θα πω το εξής. Όπως σωστά είπε ο κ. Κουκουλόπουλος, το ζήτημα της διασύνδεσης των νησιών πηγαίνει πίσω δεκαετίες, ειδικά της Κρήτης. Εγώ, τουλάχιστον, με όλες μου τις ιδιότητες τις επαγγελματικές το δουλεύω, τουλάχιστον, 20 χρόνια.	
Όπως σωστά είπε ο κ. Κουκουλόπουλος, άλλα 20 πριν υπήρχε συζήτηση, μελέτες και προσπάθεια να γίνει μια διασύνδεση στην Κρήτη. Αυτή η διασύνδεση που τότε κουβεντιάζονταν που ήταν από την Πελοπόννησο, στην ουσία είναι η πρώτη διασύνδεση, η μικρή διασύνδεση που έχει γίνει ήδη και λειτουργεί. 
Η δεύτερη αυτή μεγάλη διασύνδεση του συνεχούς ρεύματος, όπως λέμε, των χιλίων μεγαβάτ από την Αττική στο Ηράκλειο στη Δαμάστα, είναι μια διασύνδεση που προγραμματίστηκε για πρώτη φορά συγκεκριμένα στο δεκαετές πρόγραμμα το 2016 – 2017. Το θυμάμαι, γιατί στην περίοδο εκείνη ήμουν εγώ Πρόεδρος της Ρυθμιστικής Αρχής και επικαλούμαι εκείνη την ιδιότητα μου για να το θυμηθώ. 
Επίσης, για τα υπόλοιπα νησιά που ανέφερε η κυρία Πέρκα, δεν υπήρχε μέχρι τότε καμία συζήτηση διασύνδεσης τους, παρά την συνεχή όχληση της τότε Ρυθμιστικής Αρχής Ενέργειας, όχι επί δικής μου Προεδρίας, αλλά και των προηγούμενων Προέδρων. Όσο ήμουν στη Ρυθμιστική Αρχή Ενέργειας, από το 2001 και μετά, θυμάμαι όλους τους Προέδρους και όλες τις διοικήσεις να βάζουν και να ξαναβάζουν το θέμα των διασυνδέσεων, αλλά δεν υπήρξε ποτέ πρόοδος σημαντική στο να αποφασιστούν και να γίνει. 
Γιατί το έβαζε η ΡΑΕ; Για το λόγο που είπε η κυρία Πέρκα, ότι πραγματικά η διασύνδεση μειώνει την κατανάλωση πετρελαίου του εισαγόμενου καυσίμου που λέει ο κ. Κουκουλόπουλος στα νησιά και άρα, μειώνει και το κόστος των Υπηρεσιών Κοινής Ωφέλειας, γιατί μειώνει το συνολικό κόστος παραγωγής που με το πετρέλαιο είναι πολύ υψηλό. Όσο δεν γίνονται διασυνδέσεις, προφανώς, το υφιστάμεθα μέσω των ΥΚΩ όλοι οι καταναλωτές. 
Σίγουρα, προσωπικά αν με ρωτάτε, θα ήθελα οι διασυνδέσεις να πατήσεις ένα κουμπί και να γίνουν. Είναι αναγκαίες για τη χώρα. Το λέω πολλά χρόνια, εγώ, τουλάχιστον και η Ρυθμιστική Αρχή, άρα σιγά σιγά το λένε πια όλοι. Το ότι η Κρήτη δεν έχει ακόμα ολοκληρωθεί η μεγάλη διασύνδεση, οφείλεται σε διάφορες καθυστερήσεις που σημειώθηκαν, τόσο σε επίπεδο λόγω της πανδημίας που μεσολάβησε από το 2020 όταν το καλοκαίρι του 2020 θυμίζω υπογράφηκαν οι συμβάσεις κατασκευής. Υπήρξε η πανδημία που καθυστέρησε τη διαδικασία. Υπήρξαν και άλλα προβλήματα, όμως, στη συνέχεια, καθυστερήσεις σε αδειοδοτήσεις ή και σε απαλλοτριώσεις, ακόμα και στην ανακάλυψη αρχείων σε συγκεκριμένα σημεία του έργου. 
Όλο αυτό δημιούργησε αυτή την καθυστέρηση που προφανώς ο Διαχειριστής κατέβαλε κάθε προσπάθεια να την ξεπεράσει, να ξεπεράσει αυτά τα προβλήματα και να προχωρήσει στην ολοκλήρωση του έργου. Για να μη νιώθουμε, όμως, ότι αυτά τα έργα γίνονται αμέσως και σε δυο ή τρία χρόνια, τα χρονοδιαγράμματα όντως ήταν αυτά που ανέφερε η κυρία Πέρκα, αλλά τα χρονοδιαγράμματα είναι μια εκτίμηση. Η πράξη δείχνει κάτι διαφορετικό και όχι η ελληνική μόνο πράξη, αλλά η διεθνής. 
Σε ένα αναλυτικό κατάλογο όλων των λόγων που στην ουσία ο διαχειριστής θεωρεί λόγους αυτής της καθυστέρησης και τον οποίο έχει υποβάλει και στη Ρυθμιστική Αρχή και στο Υπουργείο, αλλά και στην Ευρωπαϊκή Επιτροπή, διότι, θα πρέπει να δώσει η Ευρωπαϊκή Επιτροπή παράταση στο καθεστώς λειτουργίας της αγοράς της Κρήτης γι’ αυτό το μεταβατικό διάστημα μέχρι την πλήρη διασύνδεση της έχουν αναφερθεί αναλυτικά όλοι αυτοί οι λόγοι που σας περιέγραψα εν τάχει και θα μου επιτρέψετε μονάχα να αναφέρω δύο - τρία παραδείγματα από έναν πίνακα που περιέχει αυτή η επιστολή, για άλλα έργα πόσο χρόνο διήρκεσε η κατασκευή τους. 
Παραδείγματος χάρη, το έργο Ιταλία – Μαυροβούνιο, που είναι της αυτής τάξης μεγέθους και της αυτής τεχνολογίας, δηλαδή, σύνδεσμος συνεχούς ρεύματος, ξεκίνησε το 2012 και ολοκληρώθηκε το 2019. Επτά χρόνια. 
Ο σύνδεσμος Γερμανίας - Νορβηγίας ξεκίνησε το 2015 και ολοκληρώθηκε το 2021. Έξι χρόνια. 
Ο σύνδεσμος Ηνωμένο Βασίλειο - Νορβηγία ξεκίνησε, επίσης, το 2015 και ολοκληρώθηκε το 2021.  Είναι τρία παραδείγματα που αναφέρονται σε αυτή την επιστολή, για να φανεί ότι η κατασκευή αυτών των έργων, δεν είναι κάτι απλό και εύκολο, παρότι καμιά φορά στα χρονοδιαγράμματα, ναι, κανείς υπερεκτιμά τις δυνατότητές του. Προφανώς, όσο δεν γίνεται διασύνδεση - το είπα και λίγο πριν, απαντώντας στην  ερώτηση της  κυρίας Πέρκα- εξακολουθεί το καθεστώς των ΥΚΩ και το βεβαρημένο κόστος των καταναλωτών, λόγω της καύσης αυτού του πετρελαίου.
Όσον αφορά τις διασυνδέσεις που έχουν γίνει, οι διασυνδέσεις που έχουν γίνει, είναι αυτές πρώτης, δεύτερης και τρίτης φάσης των Κυκλάδων, όπου έχουμε διασυνδεθεί ορισμένα νησιά, κυρίως των Βορείων Κυκλάδων και ακολουθεί σε λίγο και η διασύνδεση, η τέταρτη φάση, που είναι οι Νότιες Κυκλάδες. Επίσης, έχει ολοκληρωθεί και η Κρήτη 1, το καλώδιο που ανέφερα πριν από την Πελοπόννησο και κάποιες άλλες διασυνδέσεις, της Σκιάθου, που ήταν έτσι κι αλλιώς  διασυνδεδεμένη μέση τάση και της Κέρκυρας. 
Τώρα, όσον αφορά στο τι γλιτώνει ο καταναλωτής, γλιτώνει, στην ουσία, το παραπανήσιο κόστος παραγωγής των πετρελαϊκών σταθμών που έχει στα νησιά που διασυνδέονται. Να μην ξεχνάμε, ότι το σταθερό κόστος των μονάδων, δηλαδή, οι μονάδες που θα παραμείνουν σε εφεδρεία μετά τις διασυνδέσεις, θα παραμείνουν σε κάποιον μηχανισμό, που θα πρέπει να αμείβει αυτές τις μονάδες. Διότι με τη διασύνδεση, δεν σημαίνει ότι θα ξηλώσουμε όλους τους σταθμούς από παντού, διότι πρέπει να παραμείνουν για την παροχή της αναγκαίας εφεδρείας μετά τη διασύνδεση των νησιών, κάτι που είναι ένα κενό στο πλαίσιο, το οποίο πρέπει σύντομα να το ρυθμίσουμε συνολικά και βεβαίως, με βάση και το τι θα πούμε στην Ευρωπαϊκή Επιτροπή, για να πάρουμε από εκεί μια έγκριση για τον μηχανισμό που θα εφαρμόσουμε. Νομίζω, ότι με αυτά τα θέματα απάντησα συνολικά στις ερωτήσεις. 
Για τα υπόλοιπα νησιά, θυμίζω, ότι με απόφαση της Ρυθμιστικής Αρχής που έτυχε να είμαι Πρόεδρος το 2019, προσδιορίστηκε η διασύνδεσή τους  με το  ηπειρωτικό σύστημα της χώρας μέχρι και το 2029-2030, δηλαδή, την τρέχουσα δεκαετία και γι’ αυτό ο διαχειριστής, προσπαθώντας να ανταποκριθεί σε αυτή την επιταγή της Ρυθμιστικής Αρχής Ενέργειας, έχει προγραμματίσει και τις διασυνδέσεις των υπόλοιπων νησιών, που, ξαναλέω, δεν είναι απλά έργα. Στην Ελλάδα δεν υπάρχει άλλο τέτοιο έργο συνδέσμου συνεχούς ρεύματος που να το έχουν κατασκευάσει και να λειτουργεί σε τροφοδοσία αυτόνομου νησιού, δηλαδή, με αυτή την τεχνολογία. 
Υπενθυμίζω, επίσης, ότι αυτή η διασύνδεση της Κρήτης, είναι ένα πρώτο βήμα για την επέκταση της μέχρι την Κύπρο, στο μεγάλο έργο του EuroAsia, πλέον Great Sea, όπως έχει μετονομαστεί και σε μια τεχνολογία, που θυμίζω, είναι πρωτοποριακή παγκόσμια, διότι είναι αυτό που λέμε στην τεχνική ορολογία multi terminal, είναι πολλοί τερματικοί σταθμοί αυτού του συνδέσμου, που δεν έχουμε άλλα έργα σε λειτουργία, παγκοσμίως και γι’ αυτό έχει μια τεχνική πρωτοτυπία και πρόκληση. 
Σας ευχαριστώ πάρα πολύ, που με ακούσατε.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Κι εμείς σας ευχαριστούμε κύριε Μπουλαξή.
Συνεχίζουμε με τον κύριο Αθανάσιο Δαγούμα, Πρόεδρο της Ρυθμιστικής Αρχής Αποβλήτων, Ενέργειας και Υδάτων.
ΑΘΑΝΑΣΙΟΣ ΔΑΓΟΥΜΑΣ (Πρόεδρος της Ρυθμιστικής Αρχής Αποβλήτων, Ενέργειας και Υδάτων (ΡΑΑΕΥ)) : Καλησπέρα σας και πάλι.
Θα συνοψίσω τις απαντήσεις μου στα ερωτήματα που τέθηκαν από τους Εισηγητές, τον κ. Κουκουλόπουλο, τον κ. Ζαμπάρα και την κυρία Πέρκα.
Σε σχέση με τις ενεργειακές κοινότητες, έχουν εκδοθεί από την Αρχή πάνω από 25 άδειες αλλά δεν έχει εκδοθεί για τα μη εγκατεστημένα νησιά, σύμφωνα με τη σχετική ενημέρωση που είχα από την αρμόδια διεύθυνση, καθώς, όπως γνωρίζετε, είναι κορεσμένο το δίκτυο στα νησιά και για τους λόγους αυτούς, δεν έχουν εκδοθεί σχετικές άδειες με μία επισφάλεια, διότι τα στελέχη μας δεν είναι αυτή τη στιγμή, προκειμένου να βεβαιώσω πλήρως τα στοιχεία αυτά. Αν αλλάξει κάτι θα σας κοινοποιηθεί. 
Οφείλω να απαντήσω,  όμως,  στο θέμα του ρόλου της Αρχής και τις αρμοδιότητες. Όπως γνωρίζετε,  η Αρχή δεν κάνει ενεργειακή πολιτική, αυτή αποτελεί ενεργειακή πολιτική της  πολιτικής ηγεσίας της κυβέρνησης  μέσω του Εθνικού Σχεδίου για την Ενέργεια και το Κλίμα. Οι  αρμοδιότητες είναι συγκεκριμένες, είναι αδειοδοτικές, κυρωτικές  και αφορούν την εποπτεία για την εύρυθμη λειτουργία της αγοράς ηλεκτρικής ενέργειας και φυσικού αερίου. 
Συνεπώς, όλες οι επενδύσεις οι οποίες γίνονται είναι αμιγώς επενδυτικές αποφάσεις, όμως,  δύναται, για παράδειγμα, η πολιτεία να προσδιορίσει προτεραιότητες και να προχωρήσει σε σχήματα κρατικής ενίσχυσης, όπως, για παράδειγμα  το case SA 58482,  που αφορά ενίσχυση υβριδικών σταθμών για τα μη εγκατεστημένα νησιά,  προκειμένου να προχωρήσει η πράσινη μετάβαση και στα μη εγκατεστημένα νησιά όπως και στην ηπειρωτική χώρα. 
Όσον αφορά στην αναγκαιότητα των μονάδων για τα μη διασυνδεδεμένα νησιά και για την Κρήτη, που αφορά το εν λόγω νομοσχέδιο, ο ΑΔΜΗΕ και ο κ. Μπουλαξής αναφέρθηκε τεκμηριωμένα στους λόγους, γιατί  ο ΑΔΜΗΕ προσδιορίζει την αναγκαιότητα και το δυναμικό ως υπεύθυνος για την ενεργειακή ευστάθεια του δικτύου και την ενεργειακή ασφάλεια. Συνεπώς, προσδιορίζει τις ανάγκες για νέο δυναμικό, υποβάλλει τις σχετικές εισηγήσεις και εγκρίνονται οι σχετικές εισηγήσεις από την Αρχή, προκειμένου να διασφαλιστεί η ενεργειακή επάρκεια στο σύστημά μας, που οι εν λόγω διατάξεις καλύπτουν τόσο για τα επόμενα δύο έτη όσο και το σύνολο της δεκαετίας, καθώς, όπως ανέφερε στην αρχή, αποτελεί  ένα συνοπτικό σχέδιο νόμου το οποίο επιλύει το θέμα της ενεργειακής επάρκειας των νησιών συνεκτικά για τα επόμενα έτη.,
Να τονίσω, απαντώντας προφανώς και στο ζήτημα της εποπτείας,  ότι η Αρχή ελέγχει και εποπτεύει την υλοποίηση των έργων στο πρόγραμμα ανάπτυξης και για το λόγο αυτό, όπως είναι γνωστό, έχει επιβάλλει και σχετικές κυρώσεις. Αναφέρω ενδεικτικά το πρόστιμο των 5 εκατομμυρίων ευρώ που έχει επιβάλλει στον ΑΔΜΗΕ εν προκειμένω και σχετίζεται με την καθυστέρηση της υλοποίησης του υβριδικού  διαδρόμου στην Πελοπόννησο,  ενώ με σχετική ανακοίνωση της Αρχής το 2021 αναφέρεται ότι  αντικείμενο την απόφασης της ΡΑΕ τότε, αποτέλεσε η παραβίαση υποχρεώσεων που συναρτώνται με την ανάπτυξη του συστήματος για λόγους ευστάθειας του συστήματος, ασφάλειας εφοδιασμού, άρσης της κατάστασης συμφόρησης και στήριξης της διεύρυνσης των ΑΠΕ.
Συνεπώς, η Αρχή,  εφόσον διαπιστώσει ότι δεν τεκμηριώνονται καθυστερήσεις στα έργα ανάπτυξης, μπορεί να ασκήσει τις κυρωτικές της αρμοδιότητες. Όμως οφείλω να αναγνωρίσω ότι υπάρχει μία πολύ σημαντική πρόοδος στην υλοποίησης της. Για το λόγο αυτό μια σειρά επενδύσεων,  όπως ανέφερε και ο ΑΔΜΗΕ, στα νησιά μας  έχουν ολοκληρωθεί και τα υπόλοιπα προβλέπεται να γίνουν στα επόμενα έτη. 
Ο ΑΔΜΗΕ προφανώς και όλοι οι διαχειριστές εκπροσωπώντας τα συμφέροντα της κάθε εταιρίας, τη δικής της προφανώς και των μετόχων της, προσφεύγουν στα αρμόδια δικαστήρια για τις σχετικές κυρώσεις, όμως,  μέτοχοι των υπηρεσιών των διαχειριστών δικτύων είναι οι καταναλωτές. Έχουμε πολύ μεγάλη ευαισθησία σε θέματα καταναλωτών και δύναται η Αρχή να ενεργοποιήσει κυρωτικές  αρμοδιότητες οποιαδήποτε στιγμή διαπιστώσει ότι ο εκάστοτε διαχειριστής, προφανώς όχι μόνο  ο ΑΔΜΗΕ, αλλά ο ΔΕΔΔΗΕ, ο ΔΕΣΦΑ, η Hengas,  δεν  υλοποιούν τις σχετικές τους υποχρεώσεις και αυτός είναι ο ρόλος μας και να είστε βέβαιοι ότι θα το πράξουμε εφόσον διαπιστωθεί. Σας ευχαριστώ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Σας ευχαριστούμε, κύριε Δαγούμα. 
Τον λόγο έχει η κυρία Ελένη Κάρκα, Συντονίστρια της Επιτροπής Χωροταξίας του Συλλόγου Ελλήνων Πολεοδόμων και Χωροτακτών.
ΕΛΕΝΗ ΚΑΡΚΑ (Συντονίστρια της Επιτροπής Χωροταξίας του Συλλόγου Ελλήνων Πολεοδόμων και Χωροτακτών): Θα αρχίσω από την ερώτηση του κυρίου Πέτσα, για το πώς βρίσκουμε το σύστημα που εγκαθιδρύεται με το νομοσχέδιο και μάλιστα και για τις καταγγελίες, τιμωρίες κ.λπ.. 
Από την αρχή της τοποθέτησής μας είπαμε ότι θεωρούμε θετικό στοιχείο του νομοσχεδίου το ότι δημιουργείται ένα σύστημα παρακολούθησης της κατάστασης στις ακτές και μια διαδικασία ενημέρωσης. Όμως στις αρμοδιότητες του πολεοδόμου - χωροτάκτη δεν υπάγονται θέματα καταγγελιών, τιμωριών και λοιπά. Είναι θέματα νομικού. Απλώς επί της αρχής μπορούμε να πούμε ότι οποιαδήποτε καταχρηστική συμπεριφορά που καταστρέφει ή υποβαθμίζει ένα πολύτιμο φυσικό οικοσύστημα και παρεμποδίζει τη χρήση από το κοινό ενός, επίσης,  πολύ σημαντικού πόρου θα πρέπει να ελέγχεται.  Μέχρι εκεί μπορούμε να πούμε για το συγκεκριμένο θέμα.

Στον κ. Κουκουλόπουλο θέλω να πω, για τη διαπίστωσή του ότι υπήρξε διαφορά στις απόψεις που διατυπώθηκαν από τον εκπρόσωπο της Επιτροπής Χωροταξίας του ΣΕΤΕ και εμάς, θα πω ότι ξεκινήσαμε από διαφορετική βάση τις τοποθετήσεις μας. Ο ΣΕΤΕ έκανε μια νομική ερμηνεία, εμείς στηριζόμαστε στα φυσικά χαρακτηριστικά του χώρου και τον τρόπο με τον οποίο χρησιμοποιείται. Δηλαδή, όταν λέμε ότι το «30 μέτρα της παραλίας» είναι απαραίτητο, ακόμη και αν υπονοείται, πρέπει να αναφέρεται σαφώς, είναι από μια πολύ απλή σκέψη. Αφού ο αιγιαλός είναι το κομμάτι που βρέχεται από τα κύματα και επιτρέψτε μου να πω, τελείως off the record, ότι δεν είναι μόνο από τα φυσικά κύματα, διότι ο κ.Στέλλας  θα σας πει, ότι στην Πάρο, με τον κυματισμό που δημιουργούν τα πλοία, χάνεται η μισή ζώνη που προσφέρεται στους λουόμενους, άρα θα πρέπει πλέον να πάρουμε και αυτή τη διάσταση υπόψιν μας, άρα αφού βρέχεται ένα κομμάτι, χρειαζόμαστε από πίσω ένα κομμάτι να το χρησιμοποιούμε, να διαμένουμε, να περνάμε και όλα αυτά, άρα το «30 μέτρα» είναι ένα εύλογο πλάτος για να στηριχτεί αυτή η λειτουργία. 

Ομοίως στα Δωδεκάνησα, το θέμα μας δεν είναι το νομικό καθεστώς που είχαν εγκαθιδρύσει οι Ιταλοί, το θέμα είναι ότι έχουμε έναν πολύ έντονο τουρισμό στις περιοχές αυτές, έναν μαζικό τουρισμό με πολύ κόσμο και έχουμε και πολύ μεγάλες παραλίες με μεγάλα πλάτη, άρα πρέπει να διαθέτουμε σε αυτούς τους ανθρώπους έναν μεγαλύτερο χώρο, ανεξάρτητα από οποιοδήποτε νομικό καθεστώς και τα 12 μέτρα είναι στοιχειώδες ότι πρέπει να προστεθεί όπως υπήρχε, για τον οποιονδήποτε λόγο πρέπει να παραμείνουν.

Η κυρία Μανωλάκου, «έθεσε το δάχτυλο επί τον τύπον των ήλων», διότι πραγματικά βρέθηκε στο κέντρο του προβληματισμού μας. Ομολογουμένως η πρώτη μας αντίδραση για το νομοσχέδιο ήταν οι απορίες και αν δείτε και τις απόψεις που καταθέσαμε στη δημόσια διαβούλευση, περιέχουν ερωτήματα, ενώ δεν θα έπρεπε κανονικά. Δηλαδή- τα είπα και πριν, θα τω από λίγο πιο αναλυτικά- όντως το νομοσχέδιο αφορά αξιοποίηση της δημόσιας περιουσίας, άρα επί της ουσίας, εξελίσσει την υπουργική απόφαση, επίσης του κ. Χατζηδάκη του 2020, που προσδιόριζε τους όρους και τις προϋποθέσεις παραχώρησης των παραλιών σε απλή χρήση. Αυτή την βρίσκαμε ως ένα ικανοποιητικό νομοθέτημα, το οποίο θα μπορούσε να συμπληρωθεί, να τροποποιηθεί και να καλύψει ό,τι ανάγκες υπήρχαν. Το γεγονός, ότι επιχειρήθηκε σε αυτή τη διαδικασία μια τεράστια τροποποίηση του νόμου για τον αιγιαλό, αναρωτιόμαστε αν πράγματι αυτό θέλανε να κάνουν και γιατί το κάνουν με αυτό τον τρόπο, δηλαδή, γιατί δεν τους διατηρούν τους ορισμούς. Αυτός ο νόμος, ο ν.2971, εξελίσσεται μία εικοσαετία, έχει συμπληρωθεί και τροποποιηθεί, άρα υποτίθεται ότι έχει βελτιωθεί- με τα κενά του, τα αναγνωρίζουμε- άρα γιατί μπήκαμε στη διαδικασία να αφαιρέσουμε από τους ορισμούς τα σημεία που σας εντόπισα και αφορούν το σημαντικό οικοσύστημα και τον κοινόχρηστο χαρακτήρα του; Η απάντηση σε αυτή την περίπτωση είναι, ότι δεν ικανοποιούσε τους σκοπούς του, για αυτό υπήρξαν αυτές οι τροποποιήσεις, όμως δεν είναι δυνατόν να αγνοήσουμε τα χαρακτηριστικά αυτού του χώρου και την κοινή του χρήση, επομένως είναι απαραίτητο να παραμείνουν στους ορισμούς, σε αυτούς που ισχύουν σήμερα, γιατί δεν είναι για το καλό της όλης ιστορίας να αφαιρεθούν αυτά τα σημαντικά ζητήματα.
Τώρα στον κ. Πρωτόπαπα θα ήθελα να απαντήσω για τα 15 μέτρα. Αυτό αφορούσε το θέμα της αποζημίωσης. Ο αιγιαλός και η παραλία είναι κοινόχρηστα πράγματα. Η θέση του ΣΕΠΟΧ είναι, ότι η θέση μας προκύπτει από το άρθρο 966 του Αστικού Κώδικα, σύμφωνα με το οποίο, ο αιγιαλός και η παραλία, ως κοινόχρηστα πράγματα, κείνται εκτός συναλλαγής και περιλαμβάνονται στη δημόσια κτήση, με βάση και την ερμηνεία του άρθρου 968, επίσης του Αστικού Κώδικα, όπως αναφέρεται στο άρθρο 6 του νομοσχεδίου. 
Αυτοί οι ιδιοκτήτες που γειτνιάζουν με τη θάλασσα, εν πάση περιπτώσει, υποτίθεται ότι υπάρχει μία δυνατότητα, λέει το νομοσχέδιο, αν υπάρχει κάποιος τίτλος, κάποιο έγγραφο, που πιστοποιεί ότι είχαν κάποια δικαιώματα ιδιοκτησιακά, θα απαλλοτριώνονται και για την παραλία. Για τους λόγους που σας είπα πριν και την ανάγκη διέλευσης του κόσμου και παραμονής, η μία ζώνη, που ας μην πούμε ότι είναι τα 30 μέτρα, αλλά τουλάχιστον τα 15, είναι αναμφισβήτητο κοινόχρηστο αγαθό και δεν πρέπει να αποζημιώνεται, ούτε τα 30, γενικώς η παραλία δεν έπρεπε με βάση αυτά να αποζημιώνεται, αλλά εν πάση περιπτώσει, και ο ιδιοκτήτης αυτοαποζημιώνεται γιατί έχει ένα περιουσιακό στοιχείο πολύ μεγαλύτερης αξίας από αυτόν που βρίσκεται ακριβώς από πίσω του και δεν έχει άμεση πρόσβαση στη θάλασσα, άρα, δεν χρήζει περαιτέρω αποζημίωσης γι’ αυτό που έχει.
 Τώρα για την κυρία Πέρκα, γενικά η θέση μας είναι, ότι οι ακτές πρέπει να προστατεύονται. Θεωρούμε θετικό το να υπάρχουν απάτητα βουνά, απάτητες παραλίες, τα πάντα, δηλαδή, πραγματικά, σε τέτοιο μήκος παραλιών, έχουμε ένα πάγιο πρόβλημα στην Ελλάδα, δεν είμαστε ικανοί να κατανείμουμε αυτό το τεράστιο χώρο ορθολογικά και σε προστασία και σε χρήσεις. Δηλαδή, όλα τα χρόνια πασχίζουμε να έχουν οι βιομηχανίες, οι εξορυκτικές επιχειρήσεις, μία διέξοδο στη θάλασσα, να φεύγουν τα προϊόντα τους, να τροφοδοτούνται και να μην ενοχλούν τους υπόλοιπους που βρίσκονται στη στεριά. Δεν είναι δηλαδή μόνο το πρόβλημα τώρα. Επομένως, κάποτε πρέπει να συμφωνήσουμε όλοι, ότι αφήνουμε παρθένες ορισμένες περιοχές, που είναι και κεφάλαιο, δηλαδή, οικονομικό, δεν είναι μόνο φυσικός πόρος και εν πάση περιπτώσει, βρίσκουμε το τρόπο να κατανείμουμε σε όλες τις χρήσεις που έχουν ανάγκη αυτό το χώρο, να ικανοποιήσουμε τις ανάγκες τους. 
Τώρα, το θέμα των αυθαιρέτων, δεν ξέρω αν απευθυνόταν και σε μένα το ερώτημα του κ. Χαλκιά, αυτό είναι μια πολύ μεγάλη ιστορία, νομίζω, ότι δεν με παίρνει ο χρόνος να απαντήσω, θα απαντήσω μόνο στον κ. Καζαμία, γιατί δεν έχουμε υπογράψει το Πρωτόκολλο. Το Πρωτόκολλο το έχουμε υπογράψει και μάλιστα από το 2008, αλλά δεν το θέτουμε σε εφαρμογή και όπως αργούμε σε όλα να εφαρμόσουμε τις ευρωπαϊκές πολιτικές. Όμως, εμμέσως και με τον αγώνα Πολεοδόμων Χωροτακτών, που είναι ένας πάγιος αγώνας στην πορεία μας να κατοχυρώσουμε αυτή τη ζώνη των 100 μέτρων, που το προσπάθησε ο Τρίτσης, έχει μπει σε ζώνες οικιστικού ελέγχου, γενικώς σε νομοθετήματα όπου εμπλέκονται Πολεοδόμοι και Χωροτάκτες, γίνεται προσπάθεια να κατοχυρωθεί. 
Θα σας πω, ότι η πιο σημαντική κατοχύρωση ήταν στο 1ο ειδικό πλαίσιο για τον τουρισμό που θεσμοθετήθηκε το 2009 και το οποίο έχει ακυρωθεί. Εκεί υπήρχε ένας μαθηματικός τύπος που υπολόγιζε την απόσταση που έπρεπε να έχουν οι τουριστικές εγκαταστάσεις από τον Αιγιαλό για να προστατεύονται από τη θάλασσα. Και τώρα που μιλάμε για άνοδο της στάθμης της θάλασσας, αυτό είναι μια αδήριτη ανάγκη πλέον. Αυτός ο τύπος πολύ απλά έλεγε, ότι όσο μεγαλύτερη κλίση έχουμε, τόσο πιο κοντά στη θάλασσα μπορεί να έρχονται οι εγκαταστάσεις και αν η έκτασή μας είναι επίπεδη, οπότε η θάλασσα προχωράει πολύ μέσα, έφτανε μέχρι τα 90 μέτρα, εφαρμόζοντας και βάζοντας όλες τις συνιστώσες στον τύπο, άρα, τα 100 μέτρα ξεκινήσαμε να τα εφαρμόσουμε. Αυτό βέβαια είχε τέτοιες αστοχίες το ειδικό πλαίσιο, που δυστυχώς, στην ακύρωση παρέσυρε μαζί του και πολύ καλές διατάξεις. 
Επίσης, όταν αναφέρθηκα σε παράκτια ζώνη σε απομείωση, ήταν οι αναφορές στο χαρακτήρα και τη σημασία της παράκτιας ζώνης. Αλλά από αυτά που λέχθηκε, είναι σαφές, ότι όντως, εάν δεν αναφερόμαστε στα 30 μέτρα, αν μειώνουμε στα Δωδεκάνησα, όντως και τυπικά ας πούμε και με το μέτρο, τη μειώνουμε. Δεν ξέρω αν υπήρχε κάτι άλλο στο οποίο θα περίμενε κάποιος απάντηση, είμαι στη διάθεσή σας για ότι χρειαστεί.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Τον λόγο έχει ο κ. Γιατράς.  
 ΑΝΑΣΤΑΣΙΟΣ ΓΙΑΤΡΑΣ (Μέλος του Δ.Σ. της Πανελλήνιας Ομοσπονδίας Εστιατορικών και Συναφών Επαγγελμάτων (ΠΟΕΣΕ)): Ευχαριστώ, κύριε Πρόεδρε. Θα απαντήσω αρχικά στον κ. Ζαμπάρα, τον Εισηγητή της Αξιωματικής Αντιπολίτευσης. Ζήτησε μία επιπλέον εξήγηση σχετικά με το πώς εξαιρείται η εστίαση. Ξεκάθαρα στο άρθρο 11 και στην παράγραφο 3 ανέφερα ότι την εξαιρεί, αφού κατ’ εξαίρεση αφήνει μόνο στα καταλύματα, στα ξενοδοχεία και στα ενοικιαζόμενα δωμάτια την παραχώρηση τμημάτων έως 500 τετραγωνικών. Επιπροσθέτως, αυτό συμβαίνει και για τις καντίνες, καντίνες με την μικρή αυτή προβολή την οποία έχουν, η οποία εκ του νόμου και με τη διαδικασία της ηλεκτρονικής δημοπρασίας μπορούν να πάρουν έως 500 τετραγωνικά. Είναι ένα ξεκάθαρο ζήτημα αθέμιτου ανταγωνισμού. Καταλαβαίνετε ότι σε μία παραλία θα μπορεί διαφορετικοί χρήστες να έχουν διαφορετικούς όρους στα παραχωρούμενα τμήματα. Θεωρώ ότι και η εστίαση θα πρέπει να προστατευθεί. Δεν πρέπει να εξαιρεθεί. Ουσιαστικά μιλάμε για χιλιάδες μικρές, πάρα πολύ μικρές επιχειρήσεις, οι οποίες δραστηριοποιούνται στον αιγιαλό και δραστηριοποιούνται για πάρα πολλά χρόνια. Επαναλαμβάνω ότι άκουσα και τους συναδέλφους από τις διάφορες οργανώσεις, ότι έχουν μία αγωνία για τα παραχωρούμενα τμήματα του αιγιαλού, για το τι συνέβη πέρυσι. Δυστυχώς, έχουμε αναγάγει σε κανόνα τις εξαιρέσεις των παραβατικών, των ακραίων παραβατικών συμπεριφορών, τις οποίες είδαμε όλοι ειδικά πέρυσι. Δεν τις επικροτούμε, δεν θα τις υπερασπιστούμε και είμαστε και εμείς απέναντι σε αυτές, γιατί λειτουργούν και ως αθέμιτος ανταγωνισμός στις υπόλοιπες επιχειρήσεις. 
Για να συνδέσω και στο ερώτημα του κ. Κουκουλόπουλου, για την πρόταση σχετικά με τα έξι μέτρα στα όμορα καταστήματα, η δική μας πρόταση είναι τα τέσσερα μέτρα και μάλιστα σε περιπτώσεις, στις οποίες έχουμε πάρα πολλές τέτοιες περιπτώσεις συνεχόμενων όμορων καταστημάτων με στενές παραλίες, αυτός ο διάδρομος θα μπορεί να είναι και στα δύο μέτρα και εκεί θα πρέπει να υπάρχει και υποχρέωση των όμορων ιδιοκτητών να διατηρούν αυτόν το χώρο. Ακόμα και με σηματοδότηση, με ειδική πινακίδα, ώστε αυτός ο χώρος να παραμείνει ελεύθερος για την πρόσβαση των πολιτών.
 Θα θυμίσω κάτι που ανέφερα και στην πρωτολογία, ο νομοθέτης προβλέπει όλα τα προηγούμενα χρόνια και σε αυτό το νομοσχέδιο ότι τα παραχωρούμενα τμήματα μπορούν να χρησιμοποιηθούν μόνο το 60%. 
Θα ήθελα να κάνω και ένα γενικότερο σχόλιο στην αγωνία όλων για το τι θα συμβεί φέτος το καλοκαίρι. Θα συμβεί αυτό, το οποίο δεν είχαμε δει κανένα από τα προηγούμενα χρόνια. Θα δούμε τεράστιες εκτάσεις αιγιαλού, δεν θα υπάρχει δραστηριότητα εστίασης, θα συρρικνωθεί η εστίαση. Ουσιαστικά, διώκεται η επιχειρηματικότητα των μικρών επιχειρήσεων μπροστά στον αιγιαλό. Η αυστηροποίηση του νόμου και η ποινή σφράγισης ενός καταστήματος υγειονομικού ενδιαφέροντος θα επιφέρει αυτήν την κατάσταση. Θα είναι κάτι πρωτόγνωρο. Μεταφέρω την αγωνία χιλιάδων επιχειρήσεων εστίασης, οι οποίες αυτή τη στιγμή βρίσκονται αντιμέτωπες, με ένα μείγμα μιας πολιτικής, η οποία θα έχει την αυστηροποίηση του νόμου και όρια, τα οποία, εξ αντικειμένου, δεν μπορούν να υλοποιηθούν σε πάρα πολύ στενές παραλίες, σε οικιστικές περιοχές, ακόμα και σε παραλίες, οι οποίες είναι μέσα στον αστικό ιστό. 
Δύο θέματα τα οποία είναι πάρα πολύ σημαντικά και επειδή αναφέρθηκα κατά τη διάρκεια της διαβούλευσης. Ένα σημαντικό θέμα είναι το καταγγελιών. Καταρχήν προσωπικά κιόλας είμαι κατά αυτού του καταγγελτικού, που έτσι κι αλλιώς σε ένα κράτος δικαίου προβλέπεται από τον νόμο κάποιος να καταγγείλει μια παραβατική συμπεριφορά, αλλά εμείς το πάμε σε ένα άλλο επίπεδο, το κάνουμε πάρα πολύ εύκολο. Φαντάζεστε τι θα συμβεί στο πρώτο κατάστημα το οποίο με αυτά τα όρια και με αυτές τις ποινές θα κλείσει, θα σφραγιστεί από την ΑΑΔΕ εν μέσω της καλοκαιρινής περιόδου; Εγώ φαντάζομαι ότι ο συγκεκριμένος ιδιοκτήτης, όπως και ο επόμενος και ο μεθεπόμενος θα βάλουν σκοπό της ζωής τους να κλείσουν και τα παρακείμενα καταστήματα και τα διπλανά. Θα έχουμε μία ανθρωποφαγία επιχειρήσεων, θα γίνεται ένα ντόμινο καταγγελιών, θα έχουμε εκτός από τις κλειστές επιχειρήσεις, από τις κλειστές ταμειακές μηχανές δεν θα έχουμε έσοδα, δεν θα έχουμε απασχόληση και καταλαβαίνετε ότι θα υπάρξει κάτι το οποίο δεν το φανταζόμαστε αυτή τη στιγμή. Πιθανώς, να μην το γνωρίζουν ακόμα και οι ίδιοι οι συνάδελφοι μου. 
Μια άλλη επίπτωση, με όλο αυτό το οποίο περιγράφω, αν υιοθετηθούν, εύχομαι πως όχι, τα συγκεκριμένα όρια, θα έχουμε να αντιμετωπίσουμε και το εξής, θα έχουμε μια πολύ μικρή προσφορά και μια τεράστια ζήτηση. Τα μηνύματα, τα οποία έρχονται από τον τουρισμό - και νομίζω ότι θα έπρεπε να είναι και εκπρόσωπος από το Υπουργείου Τουρισμού για να πάρει θέση για το με ποιον τρόπο θα αξιοποιηθεί αυτό το οποίο περιγράφουν οι όροι αξιοποίησης του αιγιαλού – είναι να έχουμε το εξής φαινόμενο, μικρή προσφορά αυξανόμενη παρά πολύ μεγάλη ζήτηση. Τι θα συμβεί με τόσες λίγες θέσεις στα παραχωρούμενα τμήματα; Αύξηση των τιμών στις παρεχόμενες υπηρεσίες και στα παρεχόμενα προϊόντα. Απλησίαστες για το μέσο Έλληνα, θα είναι είδος πολυτελείας η εστίαση για κάποιον, ο οποίος θα είναι γείτονας σε καταστήματα, αυτά τα καταστήματα, τα οποία επισκεπτόταν για όλα τα χρόνια. Για τους τουρίστες θα είναι πάρα μα πάρα πολύ ακριβές οι τιμές, που πιθανώς να επιλέξουν έναν άλλον προορισμό. 

Κλείνοντας, να πω στον κύριο Εισηγητή από την Ελληνική Λύση, για το πόσες επιχειρήσεις έχουν συνδεθεί, προφανώς δεν υπάρχει ένα στατιστικό δεδομένο ούτε νομίζω η ΑΑΔΕ δεν έχει ένα αντίστοιχο τέτοιο δεδομένο. Φαντάζομαι, όμως ότι είναι πάρα πολύ λίγες, όχι γιατί δεν θέλουν, αλλά γιατί δεν μπορούν, δεν έχουν τη δυνατότητα να προμηθευτούν αυτά τα συστήματα. Στην εισαγωγική μου εισήγηση, είχα πει ότι εμείς θα βρεθούμε αντιμέτωποι και με το παράδοξο, σε έξι μήνες θα πρέπει να συνδέσουμε και με τα καινούργια ταμειακά συστήματα, δηλαδή μέχρι τις 30/6 να έχουμε συνδέσει και ουσιαστικά παντρεύονται και τα τραπεζοκαθίσματα. Μία πρόταση λοιπόν θα είναι, αφού υπάρχει αυτό το όριο στις 30/6, να γίνει η παράταση για τον κλάδο της εστίασης και για τη σύνδεση των ταμειακών μηχανών, να δοθεί τουλάχιστον μέχρι τις 30/6, ώστε να προλάβουν και οι πάροχοι να έχουν αυτά τα ταμειακά συστήματα έτοιμα, αλλά και ένας ιδιοκτήτης εστίασης να μην έχει δύο κόστη, ένα το Φεβρουάριο και ένα τον Ιούνιο. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Τον λόγο έχει ο κ. Βασίλειος Καμπάνης, πρόεδρο της πανελλήνιας ομοσπονδίας φοροτεχνικών ελευθέρων επαγγελματιών. 
ΒΑΣΙΛΕΙΟΣ ΚΑΜΠΑΝΗΣ (Πρόεδρος της Πανελλήνιας Ομοσπονδίας Φοροτεχνικών Ελευθέρων Επαγγελματιών (ΠΟΦΕΕ)): Θα αναφερθώ στην ερώτηση για τα voucher, που δέχθηκα από τους Σπαρτιάτες. Σχετικά με το  voucher, έχει ξεκινήσει ο τρίτος κύκλος να έρχεται με αργούς ρυθμούς και τα πρώτα που ήρθαν έχουν και 7 μέρες αναμονή για να μπορέσει να λήξει η περίοδος των ενστάσεων ώστε να εξοφληθούν. Οπότε, τι γίνεται σε αυτή την περίπτωση; Λόγω της όλης αναμπουμπούλας που έχει γίνει με το θέμα των προστίμων, καταλαβαίνετε ότι θα χαθούν λεφτά από αυτά τα voucher, γιατί ο κόσμος δεν έχει τις επιταγές στα χέρια του, είναι στο μαγαζί των ταμειακών μηχανών για να αναβαθμίσει και συμβαίνουν τέτοια γεγονότα αυτή τη στιγμή. Επίσης, περιμένουμε τον τέταρτο κύκλο, ο οποίος τέταρτος κύκλος θα λειτουργήσει και για τα all in one, ένα συνδυασμό όπως είχε  αναφέρει ο Υπουργός και ο Υφυπουργός. Απλά αυτά πρέπει να τρέξουν, γιατί ο τέταρτος κύκλος δεν έχει ανοίξει ακόμη και κυρίως για τα μεγάλα κόστη είναι απαραίτητος. Αυτή τη στιγμή δηλαδή οι πληροφορίες για τα all in one συστήματα, είναι ότι θα κυμαίνονται γύρω στα 450 - 500 ευρώ. Άρα με τα voucher του POS και του παρόχου, θα καλύπτουν ένα μεγάλο κόστος. Απλά αυτή τη στιγμή χάνονται πολλά ποσά από την αναβάθμιση των ταμειακών, γιατί ακόμα δεν έχουν στα χέρια τους τις επιταγές. Οπότε ή θα υπάρξει κάποια ρύθμιση για να μπορέσουν να καλυφθούν μετά με κάποιον τρόπο ή αυτά τα χρήματα απλά θα χαθούν. 
Γενικά, πιστοποίηση. Για να μπορέσει ένας πάροχος ηλεκτρονικής τιμολόγησης να λειτουργήσει μέσα από αυτά τα μέσα, τα all in one, πρέπει να έχει πιστοποίηση. Αυτή τη στιγμή το πρωί, ήταν μόνο ένας πιστοποιημένος. Όπως έχω πει και στο παράρτημα των τεχνικών θεμάτων και υπάρχει και στο υπόμνημα που σας έχουμε στείλει, δεν έχουν ολοκληρωθεί οι υπόλοιποι πάροχοι για να πιστοποιηθούν για τα POS, τα EFT/POS και αναμένεται τώρα όπως ακούμε από πληροφορίες, γύρω στις 29/2, ΦΗΜ δεν υπάρχουν πουθενά, η ΕΑΦΔΣΣ επομένως κανονικά δεν μπορούν να σταματήσουν από την 1/3 να χρησιμοποιούνται. Θα πρέπει να βρεθεί λύση. Επίσης, όπως έχει αναφερθεί έχουμε πει στον κόσμο να πάει και σε τράπεζες αυτή τη στιγμή που διαφημίζουν, αλλά γενικά υπάρχει μια δυστοκία στην αγορά. Απλά με την ανακοίνωση των προστίμων, γίνεται ένας πανικός που δυστυχώς ξεσπάει πάλι στα γραφεία μας και δεν μπορούμε να τον βοηθήσουμε σ’ αυτό το κομμάτι. Ρωτάνε γιατί δεν ήρθαν τα voucher κ.λπ., όλα αυτά δημιουργούν προστριβές, στα δε κοινωνικά δίκτυα γίνεται χαμός για όλα αυτά. Υπάρχουν και στο υπόμνημα πολύ αναλυτικά όλα. 
	ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Σας ευχαριστούμε, κύριε Καμπάνη.
Τον λόγο έχει ο κ. Στέλλας.
ΣΤΑΥΡΟΣ ΣΤΕΛΛΑΣ (Μέλος της Κίνησης Πολιτών Πάρου για Ελεύθερες Παραλίες): Για να πούμε και κάτι αισιόδοξο. Εμείς στην Πάρο τα 30 μέτρα αδόμητα, δεν είναι μόνο 30, είναι 100. Εφαρμόζεται ο αλγόριθμος του κ. Σουφλιά, που δεν είχε υιοθετηθεί τότε, αλλά από το 2012 με το Γενικό Πολεοδομικό Σχέδιο, υπάρχει η αδόμητη έκπτωση 100 μέτρα ανάλογα με την υψομετρική διαφορά με τη θάλασσα. Είναι ο νόμος τότε που είχε προτείνει ο κ. Σουφλιάς και δεν εφαρμόστηκε.
Μια διευκρίνιση προς την κυρία Κόλλια. Όταν είπα σε σχέση με την παραβατικότητα αναφερόμουν στο άρθρο 12, την παράγραφο 17 Α΄, πότε αφαιρείται η άδεια παραχώρησης  για σοβαρές παραβιάσεις. Στο 17 Α΄: «εάν ο παραχωρησιούχος για δεύτερη φορά εντός χρονικής διάρκειας της σύμβασης παραχώρησης καταλάβει έκταση εκτός του παραχωρηθέντος αιγιαλού και παραλίας κατά ποσοστό που υπερβαίνει το 50% της παραχώρησης». Αυτό, λοιπόν, θεωρείται μία σοβαρή παράβαση για να αφαιρεθεί η άδεια. Δηλαδή, στο 49 ή στο 40 δεν θα του κάνουμε τίποτε. Ακριβώς από κάτω, για να δείτε τη διαφοροποίηση δηλαδή, εάν ο παραχωρησιούχος μετά από δύο κλήσεις δεν κάνει ανάρτηση της πινακίδας εντός τριών ημερών κ.λπ. πάλι του αφαιρείται η άδεια της παραχώρησης. Είναι λίγο ετεροβαρές. Δηλαδή, σκεφτείτε τι απώλεια εσόδων για το ελληνικό δημόσιο θα είναι αν ένας παραχωρησιούχος διαρκώς παραβιάζει το 40%. Βεβαίως θα μου πείτε στην Πάρο είχαμε το φαινόμενο παραβίασης και παράβασης 1000%. Θεωρούμε ότι το 50% είναι όχι μόνο υπερβολικό, αλλά δεν θα έπρεπε να υπάρχει τέτοιο όριο. Με τα σύγχρονα μέσα ξέρουν οι παραχωρησιούχοι ακριβώς που θα βάλουν τα τραπεζοκαθίσματά τους. Δεν είναι κάτι το υπερβολικό να έχουν τα όριά τους. Από την πρακτική δηλαδή συνήθως γίνεται μια ειδοποίηση. Δηλαδή δεν πάει κάποιος να του πάρει το κεφάλι. Του λέει έχεις κάνει παράβαση, πήγαινε στα όριά σου. Δηλαδή, αυτό τουλάχιστον έγινε το καλοκαίρι. 
Να πάω τώρα στις απαντήσεις. Απαντώ στην κυρία Πέρκα. Ναι συνδυασμός του QR code και επίσης των καταγγελιών που μπορούν να κάνουν με έναν εύκολο τρόπο και ανάρτησης. Η ανάρτηση των πινακίδων ναι θα διευκολύνει τις καταγγελίες. Όπως είπα και στην πρωτομιλία μου αυτό βέβαια θα δημιουργήσει ένα τρομερό όγκο καταγγελιών πιστεύουμε και ειδικά σε κτηματικές υπηρεσίες του δημοσίου που είναι υποστελεχωμένες, θα μπλοκάρουν στην κυριολεξία. 
Έρχομαι στην απάντηση του κ. Κουκουλόπουλου. Ναι, ο Εισαγγελέας Εφετών Αιγαίου, ο κ. Τζορμπατζόγλου, ήταν εξαιρετικός. Πώς ένας άνθρωπος τώρα κάλυψε τις Κυκλάδες, τη Σάμο και την ικάρια, τι να σας πω; Ότι ήταν συνέχεια και έτρεχε; Ότι Νάξο, Μύκονο, Πάρο, έγινε ένας χαμός; Ότι υπήρχαν παραχωρησιούχοι, που πήγαινε ο εισαγγελέας, τους έλεγε «έχεις κάνει την παράβαση», τα βγάζανε και μετά από μια ή δυο μέρες τα ξανά έβαζαν. Λες και ο εισαγγελέας ήταν χαζός. Πήγαινε μετά βέβαια και τους έκανε στη διαδικασία του αυτοφώρου σύλληψη. Το ίδιο έκανε και το Αστυνομικό Τμήμα Πάρου. Δυστυχώς, η τότε δημοτική αρχή απλώς έστειλε έγγραφα. Λέω, δυστυχώς, γιατί θα έπρεπε να ήταν μαζί. Στην αρχή υποστήριξε την όλη κατάσταση. Ναι, έτσι έκανε ο εισαγγελέας. Είναι προς τιμήν του, πραγματικά, δημόσιος λειτουργός, ο οποίος υπερέβαλε εαυτόν. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Σας ευχαριστούμε, κύριε Στέλλα. 
Τον λόγο έχει η κυρία Ινές – Αγγελή. 
ΔΗΜΗΤΡΑ – ΙΝΕΣ ΑΓΓΕΛΗ (Γενική Γραμματέας της Ανώτατης Συνομοσπονδίας Πολυτέκνων Ελλάδος (ΑΣΠΕ)):  Σας ευχαριστώ πολύ. Καλησπέρα, κύριε Πετραλιά. 

Έχω δεχθεί ερωτήσεις από τον κ. Κουκουλόπουλο, από τον κ. Χαλκιά και από τον κ. Βορύλλα. Θα κάνω, όμως, μια συνολική τοποθέτηση, για να μπορέσουμε όλοι να καταλάβουμε, πάνω στα θέματα που είχα στην αρχική μου τοποθέτηση.
 	Τα άρθρα, λοιπόν, τα οποία απασχολούν την Ανώτατη Συνομοσπονδία, είναι από το άρθρο 29 μέχρι το 35, ιδίως για το άρθρο 29 και το 32, η πιο εμπεριστατωμένη τοποθέτηση. 
Όσον αφορά το άρθρο 29, εμείς θεωρούμε ότι δεν υπάρχει αρχή αναλογικότητας, αν βάζουμε μία κατηγορία 4 παιδιά και άνω πλέον τους πολύτεκνους. 
Έχει αξία και ηθική και πραγματική, η μάνα που αποκτά, τα 5 ή τα 6 ή τα 7 ή τα 8 παιδιά. Επίσης, τα έξοδα για το πρώτο παιδί, συνήθως είναι τα περισσότερα, γιατί είναι ένας ιδιαίτερος γενετικός έλεγχος, οπότε έχει μία αξία. Καλό το σκεπτικό δεν είναι κακό, απλά, θεωρούμε ότι δεν θα φέρει δημογραφική άνοδο, οπότε δεν μπορεί να θεωρηθεί ως δημογραφικό κίνητρο. 
Καθαρά, όμως, οικογενειακή πολιτική, γιατί άλλο η προνοιακή κι άλλο η οικογενειακή πολιτική, άλλο η δημογραφική, θέλει λίγο πιο γενναία μέτρα πάνω σε αυτό.
Οπότε, απαντώ έμμεσα και στον κ. Χαλκιά, για το αν είναι δημογραφικές αυτές οι ενέργειες. 
Για το άρθρο 32. Όλα αυτά, είναι η εφαρμογή των εξαγγελιών της Κυβέρνησης, περί του Προγράμματος «Ανακαινίζω - Νοικιάζω» τα κενά κλειστά διαμερίσματα. 
Εμείς, λοιπόν, θεωρούμε, ότι δεν έχετε λάβει καθόλου υπόψη ότι υπάρχουν και άνθρωποι οι οποίοι είναι πολύτεκνοι και αυτό το ποσό των 40.000 ευρώ, είναι εντελώς αυθαίρετο. Σαφώς με όσα χρήματα υπάρχουν και με σκοπό, πόσοι να στοχεύσουνε, να υλοποιήσουνε, αλλά σε ποιους απευθύνετε; Στους φτωχούς που έχουνε στα κλειστά ακίνητα; 
Δηλαδή, αν πάρουμε το όριο φτώχειας αυτή τη στιγμή που είναι 5.712, όπως είπε η ΕΛΣΤΑΤ για το 2023, με τις προσαυξήσεις που κατά 30% για τα μικρότερα παιδιά, 50% τα παιδιά άνω των 14 ετών, τον/την σύζυγο, φτάνουμε σε ένα ποσό να σας πω απλά, δηλαδή, με νούμερα για να μην μπερδεύουμε και τους παρευρισκόμενους, τα 20.000 ευρώ είναι το όριο φτώχειας για μία οικογένεια με δύο παιδιά. Εμείς, λέμε, 40.000 αυτή τη στιγμή. Δηλαδή, τι πάμε να πιάσουμε; Ποιους πάμε να βάλουμε μέσα; 
Όταν ένας μέσος μισθός ιδίως στον δημόσιο τομέα είναι γύρω στα 1600 ευρώ. Έχει 1.600 ευρώ ο ένας γονέας και 1.600 ο άλλος, αυτομάτως έχουν βγει απέξω και θα μπορούσε ένα τέτοιο κλειστό διαμέρισμα που θα βγάλουν πιστοποιητικό ενεργειακής απόδοσης με την ανακαίνιση, να φέρει εισόδημα περί των 6.000 ευρώ/έτος, δηλαδή το μήνα, που θα είναι πραγματικά ανακούφιση από αυτό το περιορισμένο δημοσιονομικό κομμάτι που έχει η Κυβέρνηση για να μπορέσει να δώσει χρήματα, γιατί θα τα αξιοποιήσουν για την εκπαίδευση και για τη στήριξη των παιδιών τους. 
Κάναμε και μία αντιπρόταση, γιατί είπαμε ότι και τα διαμερίσματα που θα ανακαινιστούν, είναι μέχρι 100 τετραγωνικά. Προφανώς, δεν θα ενδιαφέρουν πολύτεκνους που έχουν και αυτοί πρόβλημα εξεύρεση στέγης και είναι πολύ δύσκολο και γι’ αυτούς.
Πρέπει να δούμε, εκτός από τον ιδιώτη και το εξής. Υπάρχουν πάρα πολλά νομικά πρόσωπα τα οποία έχουν ακίνητα κλειστά και κυρίως μέσα στο αστικό περιβάλλον και με πολλά τετραγωνικά, τα οποία δεν μπορούν να τα φέρουν σε μορφή εκμετάλλευσης. Μήπως, λοιπόν, πρέπει να το δούμε ανάστροφα και ο ενδιαφερόμενος να εκμισθώσει ένα ακίνητο, εάν το βρει και να χρηματοδοτείται εκείνος έναντι του ιδιοκτήτη, προκειμένου να το φέρει σε μια κατάσταση μίσθωσης;  Είναι μία σκέψη. 
Τώρα, όσον αφορά τα εισοδηματικά κριτήρια. Το Συμβούλιο της Επικρατείας, έχει πει, ότι δεν βάζουμε εισοδηματικά κριτήρια στους έχοντες την πολυτεκνική ιδιότητα. Προσέξτε, έχοντες την πολυτεκνική ιδιότητα. Μιλάμε για 220.000 οικογένειες στην επικράτεια, ένα ανάπτυγμα 10% του ελληνικού πληθυσμού, για να περιορίσετε τους ευεργετημένους. 
Από κει και μετά, στις οικογένειες με τα ένα, δύο ή τρία παιδιά, εκεί θα πρέπει να υπάρχει σε σχέση με το Α.Ε.Π. ένας αλγόριθμος, που να έχει να κάνει και με το όριο φτώχειας, τα οποία είναι αναπροσαρμοζόμενα και μάλιστα πολλά από τα επιδόματα ή τα ευεργετήματα που δίνονται, δεν αναπροσαρμόζονται τα όρια και έχουμε και διαφορετικές αφετηρίες. Εννοώ ότι άλλο είναι το οικογενειακό εισόδημα για το Υπουργείο Παιδείας, για τις μεταγραφές, άλλο είναι το εισόδημα για το κοινωνικό οικιακό τιμολόγιο, άλλο είναι το οικογενειακό εισόδημα στο Α Υπουργείο άλλο στο Β Υπουργείο. Μπορούμε να ομονοήσουμε;
 	Μπορούμε να πούμε, τι εστί οικογενειακό εισόδημα και να πάρουμε μία αφετηρία κατά έτος, σύμφωνα με το Α.Ε.Π. όλοι; 
Μπορούμε να βάλουμε το κατά κεφαλήν εισόδημα, ανάλογα με το πλήθος του νοικοκυριού; 

Να πω και κάτι. Ιδίως όταν υπάρχουν προστατευόμενα παιδιά μέσα στην οικογένεια, δε μπορούμε, πρέπει να μάθουμε σιγά σιγά σε κάθε νομοσχέδιο να έχουμε στο μυαλό μας ότι υπάρχουν και οικογένειες με παιδιά. 
Νομίζω ότι απάντησα σε όλα, ευχαριστώ πάρα πολύ, κύριε Πρόεδρε.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Κι εμείς ευχαριστούμε.
Ο κ. Παπαλάμπρου, έχει τον λόγο.
ΕΥΑΓΓΕΛΟΣ ΠΑΠΑΛΑΜΠΡΟΥ (Νομικός Σύμβουλος του Συνδέσμου Επιχειρήσεων Πληροφορικής και Επικοινωνιών Ελλάδας (ΣΕΠΕ)): Νομίζω ότι κλείνω τη σημερινή συνεδρίαση, οπότε θα είμαι πολύ σύντομος. Μια τοποθέτηση επί της αρχής, που θα θεωρηθεί και απάντηση όχι μόνο για τους τέσσερεις εκπροσώπους κομμάτων αλλά ειδικά τον κ. Πέτσα και τον κ. Κουκουλόπουλο. 
Η τοποθέτηση του ΣΕΠΕ δεν είναι ούτε κατά των οροσήμων ούτε κατά της πάταξης της φοροδιαφυγής, την οποία πάταξη φοροδιαφυγής ικανοποιεί προφανώς το mydata και όλο το σύστημα. Εμείς είμαστε κατά των προστίμων και μάλιστα με τον τρόπο που πάνε να επιβληθούν, μέσω αυτού του νομοσχεδίου. Γι’ αυτό και μέχρι σήμερα, ακριβώς, επειδή είμαστε κοντά στην Κυβέρνηση και σε κάθε προσπάθεια πάταξης φοροδιαφυγής, ήμασταν κοντά στην ΑΑΔΕ και είχαμε και άριστη συνεργασία. 
Τώρα, όμως, πρέπει να εκφράσουμε τη διαφωνία μας και είναι και απάντηση στον κ. Πέτσα. Είναι στοίχημα για την Ελλάδα και νομίζω είναι στοίχημα για τις επιχειρήσεις του κλάδου αλλά όχι να καταλήξουμε στη μέθοδο της επιβολής προστίμων χωρίς κάποια εκλογίκευση του χρόνου. 
Τώρα, ως προς τα ερωτήματα που έθεσε ο κ. Φωτόπουλος, τα οποία είναι αρκετά τεχνικά, όπως και τα ερωτήματα και του κ. Χαλκιά, ελπίζω να είμαι συγκεκριμένος και σαφής. Αν προλαβαίνουμε, ήταν το πρώτο ερώτημα του κ. Φωτόπουλου. Ο ΣΕΠΕ έχει τα εξής ήδη μελών ηλεκτρονικής τιμολόγησης: POS, RP  και τεχνικούς και παρόχους mydata.  
Το έργο της διασύνδεσης όλων αυτών, όπως και από την αρχή το έργο των mydata, είναι πάρα πολύ σύνθετο τεχνικά έργο. Τις προδιαγραφές που έχουν τεθεί, οι οποίες τέθηκαν και σε συνεργασία και με την ΑΑΔΕ αλλά και με όλο τον κλάδο της πληροφορικής, έχουνε τώρα να τις καλύψουνε οι επιχειρήσεις όλες αυτές που είπα τώρα. Το θέμα είναι ότι δεν προλαβαίνουν να ολοκληρώσουν αυτή τη διασύνδεση στο ασφυκτικό χρονοδιάγραμμα της 29ης Φεβρουαρίου. Για παράδειγμα, επί μέρους, τα pos έχουν κάνει δήλωση συμμόρφωσης αλλά εκκρεμεί η διασύνδεση. Οι πάροχοι ηλεκτρονικής τιμολόγησης, μέχρι 28 Φεβρουαρίου θα έχουν όλοι επικαιροποιήσει.
Ως προς τα ERP  και τους τεχνικούς, προφανώς δε μπορούν να κάνουν τη διασύνδεση 400 χιλιάδων επιχειρήσεων μέχρι τις 29 Φεβρουαρίου. O,τι και να κάνουν, δεν υπάρχει ανθρώπινο δυναμικό και είναι αδιανόητα τα διαστήματα.
Ως προς το κόστος μετάβασης σε άλλο ERP αν κάποιο ERP σήμερα δε μπορεί να ανταποκριθεί σε αυτές τις ανάγκες, αυτό είναι καθαρά επιχειρηματικό.
Για τον χρόνο μετάβασης δε μπορώ να απαντήσω, αυτό είναι καθαρά επιχειρηματικό, ούτε για το κόστος ούτε για τον χρόνο. Υπάρχουν έτοιμες τεχνικές λύσεις αλλά νομίζω και πάλι ότι το 29 Φεβρουαρίου δεν είναι εφικτό. 
Για τις λύσεις all in one, αν κατάλαβα καλά την ερώτηση, τουλάχιστον για την ηλεκτρονική τιμολόγηση δεν είναι υποχρεωτική η χρήση των all in one μηχανημάτων. Μέχρι στιγμής, έχει πιστοποιηθεί μόνο ένας πάροχος ηλεκτρονικής τιμολόγησης που να έχει και all in one. 
Ως προς την ερώτηση του κ. Χαλκιά, αν είναι τεχνικό ζήτημα. Όπως είπα και πριν, οι προδιαγραφές έχουν τεθεί σε συνεργασία με την αγορά. Επομένως, το τεχνικό ζήτημα έχει αντιμετωπιστεί. Ο χρόνος είναι ελάχιστος. Αυτή η συνάρτηση του χρόνου καθιστά αναπόφευκτα τεχνικό το θέμα. 
Νομίζω ότι κάλυψα τις ερωτήσεις που έγιναν. 
Ευχαριστώ.
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Ευχαριστούμε τον κύριο Παπαλάμπρου. Τον λόγο έχει η κυρία Κόλλια, για να απαντήσει στον κύριο Στέλλα.
ΑΘΗΝΑ-ΜΑΡΙΑ ΚΟΛΛΙΑ (Γενική Γραμματέας της Δημόσιας Περιουσίας του Υπουργείου Εθνικής Οικονομίας και Οικονομικών): Ευχαριστώ, κύριε Πρόεδρε.
Να διευκρινίσουμε, λοιπόν, και να πούμε, αρχικά, για το θέμα της υποτροπής. Δηλαδή, για το αν παραβιάζει κάποιος για δεύτερη φορά, επειδή θέσατε το ποσοστό για  μετά το 50%, σωστά; Το ποσοστό αυτό, το 50%, πράγματι το ακούμε με μεγάλη προσοχή και είναι κάτι που επανεξετάζουμε. Για το 50%, το ακούμε. 
Από κει και πέρα, δεν είναι ακριβές ούτε και αληθές ότι, τη δεύτερη φορά δεν παθαίνει κάποιος τίποτα. Ακόμη και μέχρι το 50%, το πρόστιμο είναι ίδιο και στις δύο περιπτώσεις, διπλασιάζεται. Δηλαδή, την πρώτη φορά πληρώνεις το τίμημα 4 φορές –έτσι είναι στο σχέδιο νόμου, τώρα. Πληρώνεις 4 φορές τη μίσθωση, την παραχώρηση, την οποία έχεις λάβει. Σε περίπτωση που εκείνος κάνει παράβαση, είτε είναι μέχρι το 50%, είτε είναι πέραν του 50%, διπλασιάζεται. Δηλαδή θα το πληρώνει 8 φορές. 
Η μοναδική διαφορά είναι ότι σε περίπτωση που είναι πάνω από το 50% - το οποίο, σάς λέω, το ακούμε και αυτό -  επιφέρει και τον αποκλεισμό του παραχωρησιούχου για την επόμενη πενταετία. Άρα αυτό το βάζουμε στην άκρη. Στις πινακίδες, για τις οποίες είπατε ότι είναι δυσανάλογο. 
Για τις καταγγελίες, να σας πω το εξής. Πέρσι, με τον κύριο Τζορμπατζόγλου μαζί κάναμε τις περισσότερες αυτοψίες, αν το θυμάστε, και ήταν εξαιρετικός πραγματικά και είχαμε μια εξαιρετική συνεργασία. Πλην, όμως, έτσι όπως είναι διαμορφωμένο το πλαίσιο δεν αρκεί μόνο το ποινικό κομμάτι. Γιατί; Τι παρατηρήσαμε και έτσι μάς ήρθε το έναυσμα να αυστηροποιήσουμε, για να μπορούν να τηρούνται και οι νόμοι κλπ. ; Πηγαίναμε στην Τήνο με τον κύριο Τζορμπατζόγλου και όταν ψάχναμε τον υπαίτιο, για να τον βρει να πάει μέσα, είχαν ανθρώπους αλλοδαπούς, οι οποίοι τι έγινε; Πήγαιναν, εκείνη την ημέρα, στο αυτόφωρο, αλλά το κατάστημα λειτουργούσε κανονικότατα και οι παραβάτες, κανονικότατα. Οπότε, δεν λύνει θέλω να πω μόνο το θέμα, το ποινικό κομμάτι.
Και η Κτηματική, να πω, ναι μεν είναι υποστελεχωμένη, αλλά εδώ, από όλους εσάς όπως ακούω με μεγάλη προσοχή, δύο μέρες, ότι επιβάλλουν πρόστιμα και τι θα γίνει και τόσα πρόστιμα και όλα αυτά. Οπότε, υπάρχουν. Δεν είναι ότι δεν υπάρχουν οι Κτηματικές. Μπορεί να είναι υποστελεχωμένες - και μάλιστα, τώρα, έχουμε ένα σχέδιο αναδιάρθρωσης αυτών- αλλά έκαναν και το καλοκαίρι, μέχρι μέσα Σεπτεμβρίου, διενεργήσαμε, μέσα σε 40 μέρες, 4.500 ελέγχους. Αυτό ήταν πρωτοφανές για τις Κτηματικές - 4.500 ελέγχους, μέσα σε 40 ημέρες. Ναι, με την υποστελέχωση, ναι. Όμως, κινήθηκε το σύστημα. Ναι, με αφορμή, το κίνημα της πετσέτας. Όμως, κινήσαμε. 
Και  τώρα, γι’ αυτόν το λόγο κάνουμε και αυτό εδώ πέρα.  Τώρα θεσμοθετούμε τα drones, που ειπώθηκε πριν από κάποιον από εσάς, ότι με χαρά το ακούτε. Δεν είναι μόνο τα drones, τα οποία είναι πολλά- εσείς το είπατε. Και οι δορυφορικές λήψεις, η τηλεεπισκόπηση. Διότι, να σας το πω και διαφορετικά. Και 100 δημοσίους υπαλλήλους να προσλαμβάναμε για τις Κτηματικές, οι οποίες είναι 54, δεν θα ήταν δυνατόν αυτοί οι άνθρωποι να είναι ταυτόχρονα διακτινισμένοι σε όλα τα νησιά και να κάνουν ελέγχους. Αυτό δεν γίνεται. 
Οπότε, με τα τεχνολογικά μέσα υποβοηθούμε και την υποστελέχωση των Κτηματικών. Διότι όταν θα υπάρχουν δορυφορικές εικόνες, οι οποίες σου βγάζουν ως αποτέλεσμα ορθοφωτοχάρτες με τοπογραφικά, με το εμβαδό, το πού υπάρχει παράβαση κλπ. Εδώ δεν υπάρχει και το ανθρώπινο στοιχείο στη μέση. Είναι ακόμα πιο δίκαιο. 
Αυτό θέλω να σας πω, επειδή ρωτήσατε επί συγκεκριμένης διατύπωσης. Αυτός είναι ο συγκεκριμένος στόχος. Έχουμε και την Ολομέλεια, οπότε θα τα συζητήσουμε περισσότερο.
Σας ευχαριστώ πολύ.
	ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Σας ευχαριστούμε, κυρία Κόλλια.
Τον λόγο έχει ο Υφυπουργός Εθνικής Οικονομίας και Οικονομικών, κ. Αθανάσιος Πετραλιάς. 
ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών): Ευχαριστώ πολύ, κύριε Πρόεδρε. 
Θα ήθελα να ευχαριστήσω θερμά όλους τους φορείς, ακούστηκαν πολύ εποικοδομητικά σχόλια και έχουμε συνεργαστεί και με πολλούς από εδώ στην εστίαση, το ΣΕΤΕ και ακούμε πάντοτε τα σχόλια τους και νομίζω ότι κάποια θα ενσωματωθούν. 
Απλά μια γρήγορη τοποθέτηση θέλω να κάνω για τα θέματα της υπογεννητικότητας. Γνωρίζουμε και τα θέματα και η προσπάθεια νομίζω έχει φανεί στην κυβερνητική πολιτική, ειδικά το τελευταίο έτος, σε όλα τα μέτρα, αφού θέσπισε αύξηση αφορολόγητου για κάθε παιδί, οικογενειακή παροχή στην αναμόρφωση μισθολογίου δημοσίων υπαλλήλων, στα διάφορα επιδόματα θέρμανσης αύξηση στα 5.000 € για κάθε παιδί των κριτηρίων. Γενικά παντού αρχίζουμε και βάζουμε αυτή τη διάσταση και είναι πάρα - πάρα πολύ σημαντική και το βλέπουμε ότι είναι από τα μεγαλύτερα προβλήματα που θα έχουμε να αντιμετωπίσουμε τα επόμενα έτη. 
Μια σημείωση. Το 40.000 οικογενειακό εισόδημα για το επίδομα γέννησης είναι το ισοδύναμο. Τι σημαίνει ισοδύναμο. Είναι η κλίμακα ισοδυναμίας του ΟΟΣΑ. Η μία οικογένεια με τέσσερα παιδιά είναι 80.000€ ευρώ οικογενειακό εισόδημα. Πάει 1€ το πρώτο άτομο +0,5 το δεύτερο +0,25 το κάθε τέκνο και πάει πολλαπλασιαστικά. Άρα, είναι 70.000€ με ένα παιδί, 80.000€ με 2 παιδιά, 90.000€ όριο εισοδήματος με 3 παιδιά, 100.000€ με 4 παιδιά. Άρα, καλύπτει το 95%, 98% του πληθυσμού, πολύ μεγάλο ποσοστό.
Για το «Ανακαινίζω» να πω ότι είναι σωστή η παρατήρηση. Έχουμε 40.000€ μέχρι 100 τ.μ. Οι ωφελούμενοι εδώ ποιοι είναι. Δεν το κάνουμε για τους ιδιοκτήτες. Είναι ένα κίνητρο όταν έχεις ένα μικρό σπίτι και έχεις και μια οικονομική δυσκολία και δεν έχεις το κίνητρο να το ανακαινίσεις ώστε να το νοικιάσεις. Οι πραγματικοί ωφελούμενοι είναι οι ενοικιαστές, στους ενοικιαστές αποσκοπεί το πρόγραμμα. Άρα, το 40.000€ έχει να κάνει με ένα όριο εισοδήματος όχι μικρό, εάν θέλετε να ξέρετε είναι πάνω από 85% ο πληθυσμός που είναι κάτω από 40.000€ δηλωμένο οικογενειακό. Άρα, έπρεπε να μπει ένα λογικό όριο, αλλά δεν είναι πρόγραμμα που επίδομα ή κάτι τέτοιο για τους ιδιοκτήτες. Πιο πολύ γίνεται ως κίνητρο, όπως κάναμε και την επιστροφή του φόρου σε όσους ανακαινίζουν. Επιπλέον αυτού, τώρα πρόσφατα στο φορολογικό νομοσχέδιο, έχουμε πει όλοι οι πολίτες όποιες δαπάνες κάνουν για ανακαίνιση, για υπηρεσίες και με μια αναλογικότητα για τα αγαθά, εκπίπτουν έως 16.000 € από το φόρο εισοδήματος. Είναι τεράστιο αυτό, πάρα πολύ σημαντικό και, επιπλέον, υπάρχει και 30% μείωση του φόρου εισοδήματος εάν δαπανήσουν ηλεκτρονικά μέσα για υπηρεσίες, δηλαδή είναι ποικιλία μέτρων. Απλά ήθελα να πω ότι το «Ανακαινίζω – Νοικιάζω» δεν είναι επιδοματικό, είναι ένα προσωρινό μέτρο που θα υλοποιηθεί το αμέσως επόμενο διάστημα, 50 εκατ. Ευρώ
Υπάρχει, επίσης, και το «Ανακαινίζω – Εξοικονομώ» για νέους και νέα ζευγάρια, όπου εκεί υπήρχε και ακριβώς αυτή η πρόβλεψη. 
Ευχαριστώ πολύ. Θα τα πούμε αύριο το πρωί τα περαιτέρω. 
ΑΠΟΣΤΟΛΟΣ ΒΕΣΥΡΟΠΟΥΛΟΣ (Πρόεδρος της Επιτροπής): Ευχαριστούμε πολύ, κύριε Υπουργέ
Με τη σύντομη τοποθέτηση του κυρίου Υφυπουργού ολοκληρώσαμε τη συνεδρίαση. Να ευχαριστήσουμε θερμά όλους τους εκπροσώπους των φορέων για την παρουσία τους στη σημερινή συνεδρίαση και με φυσική παρουσία και με webex. 
Κυρίες και κύριοι συνάδελφοι στο σημείο αυτό λύεται η συνεδρίαση της Επιτροπής, για αύριο Πέμπτη 22/2/2024 και ώρα 10:00 στην ίδια αίθουσα, δηλαδή εδώ στην Αίθουσα της Γερουσίας για την τρίτη συνεδρίαση της Επιτροπής.
Καλό βράδυ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Ακτύπης Διονύσιος, Αραμπατζή Φωτεινή, Αυγερινοπούλου Διονυσία – Θεοδώρα, Βεσυρόπουλος Απόστολος, Βλάχος Γεώργιος, Δερμεντζόπουλος Χρήστος, Καλαφάτης Σταύρος, Καραγκούνης Κωνσταντίνος (Κώστας), Καράογλου Θεόδωρος, Καρασμάνης Γιώργος, Κοτρωνιάς Γεώργιος, Κρητικός Νεοκλής, Κωτσός Γεώργιος, Λιούτας Αθανάσιος, Μαρκόπουλος Δημήτριος, Μπαραλιάκος Ξενοφών (Φώντας), Παπαδόπουλος Μιχαήλ (Μιχάλης), Πέτσας Στυλιανός (Στέλιος), Σαλμάς Μάριος, Σιμόπουλος Ευστράτιος, Κόνσολας Εμμανουήλ, Γεροβασίλη Όλγα, Γιαννούλης Χρήστος, Ζαμπάρας Μιλτιάδης, Σαρακιώτης Ιωάννης, Βατσινά Ελένη, Γερουλάνος Παύλος, Κατρίνης Μιχαήλ, Κουκουλόπουλος Παρασκευάς (Πάρις), Σταρακά Χριστίνα, Μανωλάκου Διαμάντω, Συντυχάκης Εμμανουήλ, Τσοκάνης Χρήστος, Βιλιάρδος Βασίλειος, Φωτόπουλος Στυλιανός, Κόντης Ιωάννης, Χαλκιάς Αθανάσιος, Αχτσιόγλου Ευτυχία (Έφη), Πέρκα Θεοπίστη, Βορύλλας Ανδρέας, Νατσιός Δημήτριος, Καζαμίας Αλέξανδρος και Καραγεωργοπούλου Ελένη.

Τέλος και περί ώρα 20:00΄ λύθηκε η συνεδρίαση.

